
CUVÂNT ÎNAINTE 


Unul din darurile cele mai de preţ cu care Dumnezeu a binecuvântat 
sufletul poporului român este bunătatea lui, devenită proverbială — uşa lui 
deschisă oricărui drumeţ, masa lui întinsă oricărui flămând, inima lui 
dăruită oricărui necăjit. Din văzduhul acestei bunătăți nu lipseşte nici 
îngăduința sa față de străinii pe care valurile şi vânturile istoriei i-au adus 
de pe alte meleaguri şi i-au aşezat în propria lui vatră, încetăţenindu-i 
într-un pământ care se dovedeşte tot atât de generos ca şi stăpânul său. În 
acest sens, întreaga noastră istorie e o mărturie pe cât de grăitoare pe atât de 
constantă. 

Pe de altă parte, nu spunem nimic nou afirmând că poporul român 
s-a născut creştin şi că a intrat în istorie cu o foarte limpede conştiinţă 
ortodoxă. Ca atare, nimic mai firesc decât ca Ortodoxia românească să 
participe la zestrea sufletească a poporului care a îmbrățişat-o şi pe care ea, 
la rându-i, l-a ocrotit, l-a înnobilat şi l-a sfințit. Această Ortodoxie s-a 
dovedit, de-a lungul secolelor, tot atât de tolerantă față de alte credinţe 
religioase pe cât s-a dovedit poporul român faţă de cei de alt neam. Faptul e 
cu atât mai semnificativ cu cât, de obicei, cei de alt neam sunt şi de o altă 
credinţă. Mai nou, în secolul nostru, e cunoscută deschiderea Bisericii 
noastre față de Mişcarea Ecumenică şi importanta ei contribuție la 
promovarea reconcilierii şi refacerea unităţii bisericeşti pe întreaga planetă. 
Mai mult, ea este aceea care a inițiat şi întreţinut ceea ce în ultimele decenii 
s-a numit „ecumenism local“, adică joncțiunea tuturor cultelor religioase 
din ţara noastră — creştine si necreştine — în încercarea de a găsi între ele 
nu numai puncte de contact pentru apărarea intereselor comune, ci şi 
modalități tacite — printr-un amplu consens acoperit — de a rezista 
împotriva multiplelor şi perfidelor asalturi ale ateismului comunist.! 

Aşadar, bunătatea poporului şi toleranța Ortodoxiei alcătuiesc un bun 
cu care noi, românii, ne putem mândri în înțelesul bun al cuvântului. 
Dificultatea se naşte atunci cînd cel de alt neam sau de altă credinţă începe 
să creadă că virtutea ta e slăbiciune şi că ea poate fi exploatată în beneficiul 
său. Din păcate, istoria noastră a cunoscut şi astfel de situaţii, iar ele s-au 
consumat atât în planul național cât şi în cel religios. Au fost momentele în 





! În realitate “ecumenismul local” era promovat de regimul comunist, ca o formă de control a cultelor şi 
de promovare a sincretismului religios. 

care, de-o potrivă, poporul român şi Biserica sa au trebuit să adopte poziții 
ferme şi să arate că virtutea bunătăţii şi îngăduinței îşi merită, într-adevăr, 
numele, ca una ce izvorăşte din virtus, cuvântul latin care înseamnă tărie. 
Iar atunci când s-a întâmplat ca virtutea unuia să fie depăşită de dibăcia 
celuilalt, poporul şi Biserica sa au avut de învăţat un lucru: adu-ți aminte de 
relele trecutului, nu pentru a urî pe cineva sau a te răzbuna, ci pentru ca ele 
să nu se mai repete, pentru ca niciodată virtutea bunătăţii tale să nu-şi 
piardă nimic din propria ei tărie şi să nu mai fie socotită drept slăbiciune. 

Acesta este mesajul pe care ni-l propune un manuscris inedit al 
părintelui Anania, scriitorul care — nu trebuie uitat — a fost cândva 
asistentul marelui profesor Teodor M. Popescu, la catedra de Istorie a 
Bisericii Universale. Singura întrebare ar fi aceea dacă lucrarea de faţă este 
sau nu de actualitate, dacă ea răspunde unor situaţii asemănătoare cu cele 
din anii 20 şi 30. Noi am dori din toată inima ca ea să nu fie actuală, iar 
autorul ei, cunoscut ca militant al Mişcării Ecumenice, nu poate fi departe 
de sinceritatea cu care Biserica noastră Ortodoxă doreşte şi întreține 
dialogul cu Biserica Romano-Catolică— atât cu centrul ei de la Roma cât şi 
cu episcopatul local. Din păcate — si spre marele nostru regret — “semnale 
tot mai numeroase se străduiesc să ne infirme aşteptările. Ca urmare, am 
socotit că e bine ca Pro memoria să apară acum, la o vreme cuvenită, nu 
atât ca un răspuns la o stare de fapt, cât mai ales în întâmpinarea unei 
eventualităţi. Dacă această eventualitate se va produce totuşi, ea nu ne va 
mai găsi nepregătiți, aşa cum s-a întâmplat în perioada interbelică. 
Dimpotrivă, ierarhii, preoţii şi credincioşii Bisericii noastre, dar şi oamenii 
politici care cârmuiesc destinele ţării, informaţi la timp asupra tuturor 
datelor unei probleme atât de spinoase, vor şti să-şi definească atitudinea 
din care să se priceapă că bunătatea şi îngăduința nu se cer niciodată puse 
pe seama lipsei de fermitate. 

Din toată inima însă ne rugăm Bunului Dumnezeu ca paginile 
acestea să rămână un simplu documentar. 


TEOCTIST 
PATRIARHUL ROMÂNIEI 

Efecte transilvane 
ale Tratatului de la Trianon 


Dacă înainte de primul război mondial acțiunea catolicismului a 
operat cu precădere pe terenul politico-administrativ, în perioada postbelică 
ea se desfăşoară cu - deosebire în sectorul diplomatic pentru ca, la 
adăpostul convențiilor internaționale şi cu girul monarhiei şi al guvernelor 
din România, să se poată dezvolta în aria culturală şi economică. Atâta 
vreme cât Ardealul a fost încorporat statului ungar, promovarea 
catolicismului ca religie şi a intereselor Vaticanului ca politică religioasă 
erau asigurate de un stat în fruntea căruia se găsea un «rege apostolic», 
moştenitor al coroanei Sfântului Ştefan, şi se succedau guverne care, chiar 
dacă nu întotdeauna erau în întregime catolice şi chiar dacă nu întotdeauna 
i-au recunoscut religiei romane drepturi de supremație, în nici un caz n-au 
înțeles să-i împiedice dezvoltarea. 

Tratatul de la Trianon îi conferă României suveranitatea asupra 
Ardealului; în consecință, toate bunurile fostului stat ungar trec de drept în 
proprietatea Statului român, care urmează să reglementeze administrarea şi 
folosirea lor. În ceea ce priveşte cultele religioase, Constituţia României 
prevede că raporturile dintre ele şi Stat se stabilesc prin lege. Ca atare, în 
relația dintre el şi cultele religioase, Statul se comportă ca o autoritate 
suverană, rezervându-şi dreptul de a iniția, elabora şi promulga legi care să 
fixeze limitele şi condiţiile în care poate funcționa una sau alta din religiile 
de pe teritoriul său, inclusiv cea catolică. 

Această situație de drept e de natură însă să jeneze spiritul de 
supremație al romano-catolicismului care, în multisecularele sale relații cu 
statele, a înțeles să-şi revendice drepturi de suveranitate sau să trateze cu 
ele cel puţin ca de la egal la egal. Noua configurație politică a Europei, în 
care accentul cade tocmai pe această idee de suveranitate națională, îi 
impune romano-catolicismului necesitatea de a-i da structurii sale politice o 
expresie concretă şi astfel, în 1929, prin tratatul de la Lateran, se constituie 
noul stat european, Cetatea Vaticanului, iar papa redevine suveran-pontif. 
În această nouă calitate, papa pretinde să trateze cu oricare alt şef de stat 
de-a dreptul în terenul politic, fie direct, fie prin aparatul său diplomatic. 

Aşadar, îndată după încetarea primului război mondial, în România 
se crează situația următoare: 

Din punct de vedere religios, ortodoxia românească devine religie 
dominantă, dar funcționarea ei, ca a oricărui alt cult religios, e reglementată 

prin lege, de către Stat. 

Din punct de vedere naţional, populația românească din Ardeal, ca 
entitate etnografică, este recunoscută oficial ca populație majoritară, 
elementul maghiar rămânând cel mai numeros între minorități. 

Prima situație e de natură să stârnească reacția romano- 
catolicismului, care-şi vede ameninţată perspectiva răspândirii generale şi a 
dominaţiei totale; 

Cea de a doua e de natură să provoace reacția maghiară, atât în sânul 
elementului şovin din noua Ungarie, rănită în orgoliul naţional prin 
«dezmembrarea» ţării, cât şi în sânul elementului similar din Ardeal, 
neîmpăcat şi iritat de poziţia minoritarului?. 

Din această situație şi din această dublă reacție va rezulta un 
fenomen important şi anume: conjugarea intereselor romano-catolice şi 
maghiaro-şovine, ca şi a acțiunilor lor, într-un front comun îndreptat 
împotriva noii situații politice şi religioase. Şovinismul maghiar începe 
campania împotriva suveranității şi integrității Statului român, inițiind şi 
promovând mişcarea revizionistă, iar militantismul romano-catolic de data 
aceasta repliat în modalitatea modernă a diplomaţiei, începe o campanie 
îndreptată împotriva aceleiaşi suveranității a Statului român, şi, implicit, 
împotriva drepturilor legitime ale Bisericii Ortodoxe Române. 

Această dublă campanie a celor două interese conjugate se va 

consuma sub diferite aspecte, dintre care mai importante sunt patru, după 
cum vom arăta în cele ce urmează. 
Catolicismul, deci, se va sprijini pe elementul maghiar-şovin din 
Transilvania — şi chiar pe cel din Ungaria — exploatându-i resentimentele 
naționale, iar maghiarismul, la rândul său, va folosi religia catolică şi 
poziţiile câştigate de aceasta ca pe un paravan al acţiunilor sale iredentiste. 

Frontul acesta comun însă nu avea să fie lipsit de dificultăți în chiar 
interiorul său; dificultățile sunt provocate de prezența, în Ardeal, a Bisericii 
Greco-Catolice. Acțiunea Vaticanului înțelege să încorporeze în 
desfăşurarea ei şi pe uniţi, ca pe unii ce se țin tot de Roma; dar aceşti uniţi, 
în imensa lor majoritate, sunt români, ceea ce va face ca acțiunea 
iredentistă, pe de altă parte, să-i elimine. Greco-catolicii români sunt, deci, 
reclamaţi de conştiinţa universalistă a Romei, dar repudiați de conştiinţa 
sectară a Budapestei, în ciuda faptului ci şi una şi cealaltă fac acţiune 
comună şi urmăresc acelaşi obiectiv: slăbirea suveranității naționale a 
României. Pentru depăşirea sau cel puţin pentru estomparea acestor 
dificultăți, Vaticanul va avea nevoie de foarte multă abilitate şi de un 
ascuțit simț al realităților din ce în ce mai complexe, create în conjunctura 





? Tot acest fenomen se desfăşoară în condiţiile psihologici postbelice. E vremea când germinează şi apoi 
se dezvoltă marile curente naţionaliste, atât în Ungaria cât şi în România, curente care vor izbuti să 
exercite o mare influență asupra opiniei publice. 

politicii europene. 

Succesele realizate de acţiunea catolică, în această perioadă, nu pot fi 
tăgăduite. Ele au fost obținute mai întîi prin conjugarea celor două forțe 
amintite mai sus, prin perseverența şi îndemânarea diplomatică a Romei şi 
prin lipsa de pregătire, slăbiciunea sau interesele personale ale oamenilor 
politici din România. Cel mai important factor intern însă îl reprezintă 
regele, catolic sau nu, căruia guvernanţii îi sunt aproape în întregime 
tributari; chiar când, inițial, aceştia sunt animați de bune intenții, 
capitulează, până la urmă, în fața Coroanei, dintr-un motiv sau altul. Cel 
mai de seamă succes de acest fel îl reprezintă, fără îndoială, actul 
diplomatic cunoscut sub numele de Concordat. 


I. CONCORDATUL 


Ce este un Concordat? Prin termenul de Concordat se înţelege, în 
mod obişnuit, o convenție intervenită între papă, ca şef al Bisericii 
Romano-Catolice, şi puterea laică a unui stat, pentru reglementarea 
relațiilor dintre acel stat şi religia catolică ce funcționează pe teritoriul său. 
În formularea diferiților autori, această definiţie prezintă uşoare variante, 
elementul constant fiind acela că, printr-un Concordat, nu atât Statul cât 
Biserica este aceea care-şi reglementează interesele, actul proiectându-se 
mai întotdeauna în favoarea Bisericii. Dominicanul Ambrose Farrel, lector 
în Dreptul Divin şi Canonic la Oxford, defineşte Concordatul ca având 
drept obiect «problemele ce privesc interesele romano-catolicey. 
Enciclopedia Britanică dă o definiție similară, Concordatul încheindu-se 
«pentru reglementarea afacerilor bisericeşti pe teritoriul unui suveran». 
Farrel menționează opinia catolicilor italieni extremişti după care 
Concordatele sunt «privilegii pe care papa le acordă temporar, fără ca ele să 
reprezinte obligaţii contractuale propriu-zise». Thery formulează în acelaşi 
sens: «Concordatele nu sunt altceva decât privilegii acordate de papă, 
privilegii care, potrivit unei justiții stricte, nu-l leagă prin nimic, de îndată 
ce acestea îi apar ca inconciliabile în libertatea necesară Bisericii». O 
definiție de dată mai nouă şi mai concludentă îi aparţine cardinalului A. 
Ottaviani : «Prin Concordat se înţelege o convenţie internațională, al cărei 
obiect îl constituie, dintr-o parte, privilegiile pe care Biserica le concede 
Statului (privilegia quae ab Ecclesia conceduntur), iar din altă parte, 
obligaţiile care se recunosc sau se iau din nou de către Staty”. 





* Ambrose Farrel, Concordat, art 14, Chambers's Encydopaedia, Londra, 1955. 

+ Art. Concordat, în Encyclopaedia Britannica, Londra, f.a. 

` Farrel, art. cit 

é Thery, în Revue catholique des Institutions et du Droit, 1904, p. 489, cit. de G. Renard în 
art. Concordats, Dictionnaire de Theologie catholique, Paris, 1923, col. 729. 

7 Institutiones Juris Publici Ecclesiastici, vol. II, ad. 2, 1936, p. 271, apud Pr. Haralamtoie Cojocaru, 

E limpede că în toate aceste definiții de provenienţă catolică se 
reflectă, până aproape de zilele noastre, concepţia medievală asupra statului 
papal, suveranii seculari fiind consideraţi într-un raport de subordonare faţă 
de suveranul-pontif. Pe de o parte, Biserica acordă privilegii şi 
consemnează drepturi, iar pe de altă parte puterile laice îşi menţin sau 
contractează obligații. Faptul apare şi mai evident dacă ținem seama că 
numai un singur tip de Concordat se prezintă ca acord bilateral, în sensul 
tratatelor interstatale obişnuite, şi aceasta numai la insistenţele statelor 
moderne; un al doilea tip de Concordat reprezintă două acte unilaterale şi 
simetrice, unul emanat de la papă, altul de la guvernul statului respectiv; cel 
de al treilea tip însă poate fi constituit dintr-o bulă pontificală pe care 
suveranul şi-o însuşeşte şi căreia-i dă, pe teritoriul său, putere de lege, cum 
a fost Concordatul de la Bologna din 1515. Acest al treilea tip de Concordat 
exprimă direct şi definitoriu spiritul de supremație pe care Vaticanul şi l-a 
reclamat, de-a lungul secolelor, faţă de puterile statale, şi care ar constitui, 
de bună seamă, din punctul de vedere catolic, tipul ideal de Concordat. 

De fapt, convenția concordatară e de natură nu să consfințească o 
stare armonică de fapt, ci să stingă sau să evite declanşarea unui conflict 
între puterea bisericească şi cea laică. Parcurgând istoria Concordatelor, e 
lesne de observat că, în cazul prim, stingerea conflictului e numai 
provizorie, ea având mai mult un caracter de armistițiu, iar în cazul al 
doilea, prezenţa însăşi a unui Concordat generează conflicte noi. 
Concordatul rezultă din nerealismul doctrinei catolice despre Biserică şi 
Stat; potrivit acestei doctrine, Biserica şi Statul sunt două societăți perfecte, 
a căror autoritate se exercită totuşi asupra aceloraşi subiecţi şi, adesea, în 
probleme conexe, ceea ce implică necesitatea unei legi care să determine 
raporturile lor naturale. Statul deci, fiind şi el «societate perfectă», ar urma 
să accepte pur şi simplu, fără dificultăţi, aplicarea pe teritoriul său a 
principiilor de drept bisericesc privitoare la relația dintre puterea spirituală 
şi cea secularăt. Nerealismul doctrinei catolice e denunţat de istoria însăşi; 
practic, nu s-a întâmplat niciodată aşa. Teoriei catolice Statul îi opune o 
teorie națională care implică dreptul de suveranitate a puterii seculare. 
Acest conflict ideologic, reflectat în conflictul practic, generează 
necesitatea unor tranzacții între cele două părți, tranzacţii care se 
concretizează în actul diplomatic cunoscut sub numele de Concordat. 
Desigur că în concepția modernă, căreia Vaticanul a trebuit să-i cedeze 
treptat, Concordatul e socotit ca un contract care impune obligaţii reciproce 
ambelor părți, care poate fi denunţat în maniera tratatelor internaționale. 
Practic, Vaticanul n-a încetat niciodată de a reclama pentru sine drepturi 
mult mai numeroase decât obligațiile pe care şi le-a asumat, iar istoria 





Problema catolică în Republica Populară Română, art. în «Ortodoxia», nr, 2—3/1949, p. 107. 
8 G. Renard, Concordats, art. în Dictionnaire de Theologie Catholique, Paris, 1923, col. 727. 

concordatelor nu cunoaşte nici un caz în care o astfel de convenţie să fi fost 
denunțată sau ruptă de papă. Acest din urmă fapt e revelator pentru 
consecinţele  dezagreabile generate de prezența unui Concordat, 
dezagremente care se produc aproape întotdeauna în aria puterii seculare. 
Rezultă de aici că atâta vreme cât papalitatea îşi va menţine teoria celor 
două societăți perfecte, dintre care una, Biserica, în virtutea perfecțiunii ei, 
legiferează, iar cealaltă, tot în virtutea perfecțiunii ei, i se supune, conflictul 
dintre Biserica Romano-Catolică şi autoritatea statală nu va putea să ia 
sfârşit. 

Nu e lipsit de interes să menționăm că dezagrementele şi, deseori, 
conflictele, s-au născut şi din anumite vicii formale ale Concordatelor. Act 
diplomatic prin excelență, Concordatul, de cele mai multe ori în redactare 
romano-catolică, uzează de un limbaj suplu, capitolele necontroversate 
fiind exprimate în formule directe şi precise, iar cele controversate sau 
asupra cărora partea laică ar fi mai sensibilă, fiind construite pe ambiguități 
şi echivoc. Unele formulări contractuale, în aparență limpezi, juste şi 
convenabile, sunt condiționate de trimiteri la doctrine canonico-juridice 
catolice şi, interpretate ulterior în funcție de aceste trimiteri, exprimă 
tocmai contrariul. În numeroase cazuri, guvernele contractante n-au avut 
răgazul sau posibilitatea de a studia complet trimiterile condiționale sau 
termenii conjugați echivoc, şi nici grija de a studia textul unui Concordat în 
lumina doctrinei catolice ca întreg. Aşa se face că, după un timp oarecare, 
aceste guverne s-au surprins în situaţia de a fi fost «păcălite» de abilitatea 
verbală a Vaticanului, ceea ce a trebuit să ducă la negocieri suplimentare 
sau la denunțarea actului. Concordatul încheiat cu România, după cum se 
va vedea mai Jos, a uzat din plin de aceste modalităţi de redactare, ceea ce 
l-a făcut pe Nicolae Titulescu ca, după încheierea Concordatului, să ceară 
Vaticanului o seamă de «declarații interpretative», menite tocmai să 
înlăture  echivocurile din redactarea textului, echivocuri evident 
defavorabile Statului român; bineînțeles, Vaticanul a refuzat să emită 
declaraţiile cerute. 

Istoria Concordatelor e lungă şi dramatică. Nu intră în economia 
lucrării de faţă prezentarea amănunțită a problemei concordatare de-a 
lungul secolelor ; vom puncta însă câteva momente mai importante. 

Primele Concordate aparțin Evului Mediu. Concordata nationis 
Germanicae °? vorbeşte de mai multe convenţii intervenite în secolul al 
XI-lea, între Scaunul papal şi regii din dinastia Carolingienilor, având ca 
obiect dreptul împăratului de a alege pe papă şi de a acorda prelaților 
investitura mai înainte chiar de hirotonirea lor. 

Primul Concordat însă, în înţelesul strict al cuvântului, s-a încheiat la 





°’ Tom II, p. 5, 7,cit. în G. Renard, art. cit, col. 729. 

Worms în 1122 şi a fost legat de lungile dispute asupra, investiturii. Aşa 
numita «legislaţie beneficială» din Evul Mediu includea pe prelaţii catolici 
în ierarhia feudală, aceştia fiind înzestrați cu latifundii şi urmând să 
primească, odată cu ele, şi investitura din partea suzeranului respectiv sau, 
mai precis, a regelui. Investitura vasalilor cavaleri se făcea prin conferirea 
armelor, modalitate incompatibilă cu calitatea de prelat. Acestora din urmă, 
în loc de arme li s-au conferit inel şi cârje, fapt care a provocat reacția 
papei, cele două însemne fiind simboluri ale puterii spirituale şi pastorale. 
După o serie de tratative, Convenţia de la Sutri, din 1111, dintre papa 
Pascal al II-lea şi regele Henric al V-lea, retrăgea episcopilor dreptul de a 
poseda averi imperiale, regele renunța la dreptul de învestitură şi primea, în 
schimb, coroana imperială. Regele însă a condiționat convenţia de 
aprobarea prelaților care, bineînțeles, n-au dat-o. La rândul său, papa a 
refuzat încoronarea regelui; acesta l-a făcut prizonier, l-a obligat să-l 
încoroneze şi şi-a menţinut şi dreptul de investitură. Această convenţie însă, 
sancționată prin forță, a fost anulată de două concilii, la Lateran, în 1112 şi 
1116. Negocierile au fost reluate sub pontificatul lui Calist al II-lea şi 
perfectate prin Concordatul de la Worms, la 1122. Acest Concordat face 
distincție între investitura spirituală şi cea laică, episcopii primesc pe cea 
dintâi (inel şi cârje) de la papă, iar pe cea de a doua (sceptru) de la rege. De 
fapt, această soluție nu era originală. Ea mai fusese dată, în 1105, prin Con- 
cordatul englez intervenit între papa Pascal al II-lea şi regele Henric I, prin 
mijlocirea lui Anselm de Canterbury. Cu ea însă s-a pus capăt disputelor 
pentru investitură. Concordatul de la Worms a mai suscitat o seamă de 
controverse şi a sfârşit prin a fi confirmat, în 1177, printr-o convenție 
încheiată între papa Alexandru al III-lea şi Frederic I !. 

O Convenţie asemănătoare a avut loc şi în 1289, între papa Nicolae 
al IV-lea şi regele Portugaliei. 
Concordatul de la Viena, din 1448, promulgat de papa Nicolae al V-lea, a 
pus capăt unor lungi dispute asupra annatelor (contribuţiile băneşti ale 
clerului față de Scaunul papal) şi beneficiilor bisericeşti din Germania. 
Dacă obiectivele Concordatelor citate mai sus vizau cu precădere problema 
autorității (bisericeşti şi civile), acelea ale Concordatului de la Viena 
îmbrățişau mai ales probleme economice. Subliniem că drepturile 
financiare pe care şi le rezervau papii, prin Concordatul de la Viena, ca şi 
taxele excesive (percepute de la cler, au constituit una din cauzele Reformei 
de mai târziu. 

În Franţa, opoziţia faţă de excesele papale a fost mai puternică, în 
1438, aşa numita Sancţiune Pragmatică de la Bourges a adoptat şi a pus în 
practică decretele Sinodului de la Basel care suprimau annatele şi o bună 





' Vezi Excyclopaedia Britannica, art. Concordat. 

parte din beneficiile rezervate papilor!!. În ciuda protestelor permanente ale 
Scaunului papal, Sancţiunea Pragmatică a funcționat pe toată durata 
secolului al XV-lea, chiar după abolirea ei nominală făcută de către 
Ludovic al XI-lea, în 1461. Situaţia nu a fost modificată decât prin celebrul 
Concordat de la Bologna, intervenit între papa Leon al X-lea şi regele 
Francisc I, în anul 1515. 

În secolul al XIX-lea, cel mai important Concordat a fost acela 
încheiat, după îndelungate negocieri, între papa Pius al VII-lea şi Napoleon 
Bonaparte, în anul 1801. Primul efect al acestui act a fost recunoaşterea 
legală a existenţei Bisericii Catolice în Franţa, abolită de Revoluţia din 
1789. Statul însă îşi ia toate măsurile de asigurare a suveranității sale 
împotriva imixtiunilor pe care autoritatea papală le-ar încerca în treburile 
publice ale Franţei. Împăratul îşi rezervă dreptul de a numi pe episcopi şi de 
a face o arondare a episcopilor şi parohiilor. Statul refuză Vaticanului şi 
clerului catolic redobândirea averilor pierdute prin Revoluţie şi introduce 
sistemul clerului salarizat, restrângând, în acelaşi timp, şi dreptul de 
proprietate”. Concordatul a fost promulgat solemn în ziua de Paşti a anului 
1802. Guvernul francez însă i-a adăugat ulterior, un număr de 77 de 
articole, cunoscute sub numele de «Articolele Organice», menite să 
consolideze şi mai mult drepturile suverane ale Statului în problemele 
religioase. Concordatul din 1801 a funcționat vreme de un secol şi a fost 
apoi denunţat de guvernul francez, în 1905, prin legea de separare a 
Bisericii de Stat. 

Dacă Napoleon Bonaparte a repurtat, în mare măsură, o victorie 
asupra tendinţelor dominante ale Vaticanului şi a trasat criteriile 
Concordatelor moderne, nu acelaşi lucru se poate spune despre guvernul 
austriac care, în 1855, a încheiat un Concordat în termeni extrem de 
umilitori, termeni care nu vor mai fi întâlniți decât în acela încheiat de 
România în 1927. Prin acest Concordat de la Viena (1855), papa capătă 
dreptul de a comunica direct cu episcopii, clerul şi poporul. Educaţia 
tinerilor se face sub controlul Bisericii, împăratul are dreptul de a alege 
episcopi noi, dar numai cu consimţământul celor existenți. Bisericii i se 
recunoaşte posibilitatea de a agonisi proprietăţi noi, neavând restricții decât 
în problema înstrăinării lor. Concordatul însă n-a fost aplicat decât pe o 
durată de 12 ani. În anul 1868 el a fost anulat în toate provinciile imperiului 
austriac”, şi apoi denunţat în 1870, după proclamarea infailibilităţii 
papale!*. Vom vedea însă mai jos, într-un studiu comparativ, condiţiile 





'! Decretele de la Basel au constituit şi originea disputelor similare din Germania, care s-au încheiat prin 
Concordatul de la Viena din 1448. 

!2 Vezi C. Constantin, Concordat de la 1801, art. în Dicfionnaire de Theologie Catholique, Paris, 1923, 
col. 744 - 779. 

3 Mai pe larg în The Encyclopaedia Americana, New York, 1956, art. Concordat. 

'+ cf. Encyclopaedia Britannica, art. Concordat. 

speciale în care s-a încheiat acest Concordat, condiţii care însă nu s-au 
repetat în cazul celui încheiat de România în 1927. 

Alte numeroase Concordate, mai puţin semnificative pentru lucrarea 
de faţă, au fost încheiate de Vatican cu Bavaria (1817), Prusia (1821), 
Spania (1851, 1855 şi 1904), Elveţia (1828, 1845 şi 1888), Portugalia 
(1857 şi 1886). Convenţiile cu Belgia şi Olanda n-au căpătat forma de 
Concordat, ci de amical modus vivendi. 

Un Concordat încheiat cu Rusia în 1847 nu a fost aplicat niciodată, 
pe teritoriul ţărilor rămânând în vigoare legile restrictive ale Statului. 

După primul război mondial, cele mai importante Concordate au fost 
acelea încheiate cu Polonia (1925), Lituania (1927), Germania (1933). O 
mențiune specială merită cel încheiat cu Italia în 1929, când s-a creat şi 
noul stat al Cetăţii Vaticanului. 


CONCORDATUL CU ROMÂNIA 


Istoric. Constituţia din 1923 a României stipulează principiul că 
«raporturile dintre diferitele culte şi Stat se vor stabili prin lege». Evident, 
aşa cum am observat şi mai, sus, Biserica Romano-Catolică din România ar 
fi urmat ca, din punct de vedere juridic-administrativ, să accepte şi să 
recunoască dreptul suveran al Statului în toate problemele ei de organizare, 
ceea ce ar fi lezat privilegiile pe care şi le rezervase Vaticanul prin Codex 
Juris canonici. Ca urmare, Roma ia inițiativa unor tratative cu guvernanţii 
români în vederea încheierii unui concordat, în virtutea căruia raporturile 
dintre Statul român şi cultul romano-catolic din România se vor stabili nu 
prin lege, ci prin acest act diplomatic. 

Tratativele încep îndată după terminarea războiului, în anul 1920. La 
cârma României se află guvernul Averescu, având ca ministru al Cultelor 
pe Octavian Goga, iar ca ministru al României la Vatican pe D. Pennescu. 
Vaticanul trimite guvernului român un anteproiect de Concordat în care, 
printre altele, pretinde dependenţa directă a eparhiilor de Scaunul papal, 
desfiinţarea dreptului de patronat asupra averilor!” şi titlul de «Biserică 
apostolică romană». 

Guvernul român acceptă, în principiu, încheierea unui Concordat — 
şi poate că aceasta a fost greşeala inițială a guvernanţilor români — dar 
respinge anteproiectul şi trimite Romei un alt proiect, redactat în aşa fel 
încât «interesele tării» să fie apărate, în comentariul pe care-l alătură 
proiectului, Octavian Goga cere ca «organele acestei biserici să evite tot ce 
poate primejdui integritatea, independenţa şi Constituţia Statului, liniştea 





'5 În vechile legislații austro-ungare, patronatul conferea Statului, reprezentat prin rege, dreptul de 
proprietate şi control asupra averilor publice. După primul război mondial, patronatul asupra bunurilor din 
Transilvania, deținute de fostul stat maghiar, trec de drept pe seama regelui României. 

11 


Valeriu Anania 


publică şi siguranţa lui», deoarece «uneori biserica este înfăţişată ca o 
faţadă numai pentru asigurarea unor interese de caracter cu totul profan» s. 

Noul proiect cere ca numirea ierarhilor să se facă în funcție de 
prerogativele regelui, să i se recunoască acestuia dreptul de patronat pe care 
l-au avut şi regii Ungariei, şi respinge titlul de «Biserică apostolică 
romană». 

Din actele vremii rezultă că, în primul rând, Octavian Goga sesizează 
caracterul cel puţin dubios al anteproiectului Romei şi împuterniceşte pe 
ministrul Pennescu să comunice Vaticanului observațiile făcute pe 
marginea documentului. 

Cu toate acestea, Sfântul Scaun nu numai că nu ţine seama de aceste 
observaţii, dar trimite la Bucureşti un al doilea proiect de Concordat, al 
cărui conținut e mult mai restrictiv la adresa Statului român decât primul. 
Guvernul însă îl respinge, pentru motivul că acest proiect «cuprinde abateri 
esențiale de la punctul nostru de vedere, iar de altă parte nu ni se oferă 
garanţiile de cari, credem că, în interesul Statului, avem neapărată 
nevoie». 

Guvernul Averescu cade de la putere în decembrie 1921 şi lasă 
problema pe seama guvernului liberal al lui I. I. C. Brătianu, care conduce 
destinele ţării până în 1926. În ciuda numeroaselor merite politice de 
netăgăduit, lui îi revine răspunderea pentru continuarea şi încheierea 
tratativelor asupra Concordatului, în condiții extrem de umilitoare şi 
păgubitoare pentru prestigiul şi interesele Statului român. După trei ani de 
tăcere, în spatele căreia, în lipsă de informații mai amănunțite, se pot 
prezuma tatonări şi speculaţii subterane, Vaticanul trimite la Bucureşti un 
nou proiect de Concordat, sensibil diferit de cele din 1920 şi 1921, în 
spiritul unei autonomii aproape totale a Bisericii Catolice din România şi, 
mai mult, al unor tendinţe universaliste catolice. Noul proiect pretinde ca 
Biserica greco-catolicilor, considerată până atunci, prin prevederile 
Constituției, ca Biserică românească, să fie înglobată în cea Romano- 
Catolică şi organizată în condițiile Codicelui de drept canonic al 
Vaticanului. De asemenea, el cere ca Fondul de studii şi Fondul religios, 
administrate până aici de Stat, să fie predate Bisericii Romano-Catolice; la 
acest punct trebuie reținut că, prin prevederile Codicelui de drept canonic, 
proprietar al tuturor bunurilor deținute de Biserica Catolică este papa, ca şef 
suprem şi discreționar al acesteia. Un articol cu totul special al noului 
proiect de Concordat este acela prin care se prevede că episcopii, clerul şi 
chiar credincioşii Bisericii Catolice de pe teritoriul Statului român pot 
comunica direct cu Vaticanul, fără nici un fel de control din partea 
autorității civile, şi aceasta nu numai în probleme de credinţă şi organizare, 





1 cf. Onisifor Ghibu, Nu/itatea Concordatului dintre România și SF Scaun, Cluj, 1935, p. XI. 
V cf. Onisifor Ghibu, op. cit., p. XII. 

ci în orice «afaceri bisericeşti», formulă extrem de elastică şi care deschide 
drum liber şi oricărei acţiuni extrabisericeşti. E demn de subliniat faptul că 
nici un Concordat încheiat cu vreo altă ţară nu impunea Statului respectiv 
această renunțare la control, comunicarea clerului cu Vaticanul făcându-se 
numai prin mijlocirea ministerului de externe. 

Începând cu anul 1924, guvernul liberal acceptă negocierile asupra 
acestui ultim proiect de Concordat şi, în fața rigiditățui Vaticanului, face 
concesii treptate pentru ca, în cele din urmă, să cadă de acord. Nu ajunge 
însă să şi semneze Concordatul, deoarece cade de la putere. Opera va fi 
desăvârşită de guvernul Averescu, revenit în fruntea ţării îndată după cel 
liberal, adică în 1926. 

În cadrul noii guvernări, portofoliul Instrucțiunii Publice şi Cultelor e 
deținut de V. Goldiş. Cu acesta se produce un miracol politic: la început, el 
se prezintă ca un adversar înflăcărat al Concordatului, dar atitudinea lui se 
schimbă brusc şi tocmai el este cel care, la 10 mai 1927, merge la Roma şi 
semnează, în numele regelui României şi al Statului român, actul prin care 
Vaticanul repurta o victorie netăgăduită asupra demnității şi intereselor 
româneşti. 

E important să menţionăm, încă de pe acum, că până la această dată, 
şi încă opt luni după ea, întreaga problemă a Concordatului se consumă în 
mod secret. Opinia publică românească ia cunoştinţă de semnarea lui de 
abia în februarie 1928, când existenţa Concordatului e denunțată în 
coloanele ziarului «Telegraful Român» din Sibiu. Se produc discuţii 
agitate, proteste, interpelări, explicații penibile, semne de întrebare. Nicolae 
Titulescu îşi dă seama că, aşa cum s-a făcut, Concordatul reprezintă o mare 
greşeală politică a României şi, în 1928, cere Vaticanului un număr de 
«declanaţii interpretative», menite să atenueze gravitatea documentului, 
declaraţii fără de care, spune omul nostru politic, ratificarea e imposibilă. 
Vaticanul refuză, Titulescu continuă să insiste, dar monseniorul Doici, 
demnitar al cancelariei papale, îi spune confidențial «că este vorba de 
rezistenţa personală a papei» '®. 

În 1929 guvernează partidul național-țărănesc al lui Iuliu Maniu, care 
desăvârşeşte opera începută de Averescu şi continuată de Brătianu. 
Ignorând protestele ierarhilor ortodocşi, ale intelectualității conştiente şi ale 
opiniei publice, şi fără nici un studiu prealabil, în mai 1929, guvernul 
supune  Corpurilor legiuitoare, proiectul de lege pentru ratificarea 
Concordatului. Clerul şi episcopatul ortodox român protestează şi intervin 
în Parlament printr-o declarație comună, exprimată într-un discurs foarte 
documentat al mitropolitului Ardealului, Nicolae Bălan'; cu toate acestea, 





15 Din telegrama cifrată a lui N. Titulescu către Guvernul României, din 11 octombrie 1928, citată in O. 
Ghibu, op. cit., p. XXVII. 
19 Dr, Nicolae Bălan, Biserica împotriva Concordatului, Sibiu, 1929. 

Corpurile legiuitoare votează ratificarea, în urma unui cuvânt de ordine al 
lui Iuliu Maniu, transmis prin raportorul parlamentar al Concordatului”. 
Textul documentului e publicat în Monitorul Oficial la 12 iunie 1929, adică 
mai înainte de ratificarea lui, care a avut loc la Roma în ziua de 7 iulie a 
aceluiaşi an. 

Această ciudată operă a Statului român, în flagrantă contradicție cu 
propriile sale interese, dă naştere unor reacții multiple şi susținute. Trei ani 
mai târziu, la 16 aprilie 1932, 27 deputați ai Camerei întocmesc şi 
semnează un proiect de lege din iniţiativă parlamentară, prin care, în urma 
unor minuţioase şi documentate expuneri de motive, cer denunţarea 
Concordatului. 

Proiectul de lege e supus Consiliului Legislativ al Camerei, dar 
acesta, deşi recunoaşte că «faptele cuprinse în expunerea de motive sunt de 
o gravitate excepțională», şi că la baza existenţei Concordatului stă o lege, 
găseşte că pentru denunțarea lui nu e necesară o lege, că aceasta se poate 
face printr-un simplu act administrativ al guvernului şi, ca atare, cere 
restituirea proiectului. 

După doi ani, asupra aceluiaşi document se pronunţă şi Consiliul de 

avocaţi al Ministerului Cultelor care-şi însuşeşte concluzia Consiliului 
Legislativ al Camerei, adăugind însă că pentru denunţare este necesară 
prealabila autorizare a Corpurilor legiuitoare. 
Consiliul de inspectori generali ai Cultelor se pronunţă, în acelaşi an, 
asupra dreptului legal al puterii executive de a denunța Concordatul 
printr-un simplu act de guvernământ şi, în urma unei analize amănunțite a 
textului votat în 1929, cere ca guvernul să întreprindă denunţarea lui, 
deoarece «interesele Statului român nu sunt servite prin aplicarea Con- 
cordatului»?!. Nu se ia însă nici o măsură, nici acum şi nici mai târziu, iar 
Concordatul va continua să rămână în vigoare până în 1948, când va fi 
denunțat de guvernul condus de Petru Groza. 

Aşa s-au desfăşurat, cronologic, etapele tratativelor şi încheierii 
Concordatului dintre Statul român şi Vatican. 


CONSECINȚELE CONCORDATULUI 


a) Din punct de vedere religios: Aşa cum am amintit mai sus, 
Constituţia României acorda Statului dreptul suveran de a reglementa pe 
cale de lege raporturile dintre el şi diferitele culte de pe teritoriul său, 
inclusiv cel ortodox şi cel romano-catolic. Concordatul sustrage cultul 
catolic din sfera prevederilor constituționale şi-i asigură o situație 





% Vezi O. Ghibu, op. cit, p. XXVII. 
” Ibidem, p. 34. 

privilegiată faţă de toate celelalte culte, raportul dintre el şi Stat 
reglementându-se pe baza unei convenţii cu caracter internațional, în care 
cele două părți tratează pe picior de egalitate. Mai mult, Concordatul 
stipulează, în mai multe articole, că eventuale relații viitoare, cu caracter 
excepțional, dintre Vatican şi Statul român se vor stabili pe calea unor 
acorduri bilaterale. Această situație de cult privilegiat, cu puternice 
implicaţii economice, îi va asigura Catolicismului posibilitatea de a-şi 
continua, în condițiile noului Stat, activitatea de prozeltism în mijlocul 
poporului român şi va încălca principiul egalității de drepturi pe care orice 
Stat are obligația de a-l aplica faţă de toți cetăţenii săi. E adevărat că, la 
vremea respectivă, Constituţia acorda Bisericii Ortodoxe Române calitatea 
de «Biserică dominantă», dar nu e mai puţin adevărat că majoritatea 
ierarhilor ortodocşi îi cereau Statului nu privilegii în raport cu celelalte 
culte, ci doar egalitate de drepturi, denumirii de «Biserică dominantă» 
dându-i-se un înţeles nu atât juridic-administrativ, cât istoric-moral, în 
sensul că ortodoxismul românesc e majoritar şi, printr-o lungă tradiție, mult 
mai apropiat de viaţa şi interesele poporului român. 

În dezbaterile din Senat asupra Concordatului, mitropolitul Nicolae 
Bălan cerea, de pildă, în numele episcopatului ortodox, numai aplicarea 
principiului proporționaltăţii în fixarea scaunelor episcopale, ca expresie a 
principiului «egalei protecțiuni a cultelor religioase», enunțat în Constituţie. 
Intr-adevăr, în 1927, Biserica Ortodoxă Română avea 18 eparhu la 12 
milioane de credincioşi. Pentru cei 2 milioane şi jumătate de credincioşi ai 
ei, Biserica Catolică trebuia să aibă, proporțional, 4 eparhii; Concordatul 
însă îi oferă nu mai puţin de 11 eparhii. Aceeaşi disproporție se observă şi 
în fixarea numărului de canonici (consilieri) şi protopopl. 

Cultul greco-catolic alcătuia, după aceeaşi Constituţie, o Biserică 
«națională», pe temeiul faptului că, spre deosebire de cel romano-catolic, 
componenţa sa era, cu foarte rare excepții, românească. Prin articolul II din 
Concordat, Vaticanul sustrage şi cultul greco-oatolic din sfera prevederilor 
constituționale şi-l însumează în «Religia Catolică Apostolică Română» 
(art. I), transformîndu-l într-un «rit» al acesteia, alături de cel latin şi de cel 
armean. 

Ceea ce Gheorghe Barițiu numise «tragedia cea mare românească», 
adică uniaţia din 1700, operă a Romei papale şi a Vienei habsburgice, 
provocase o spărtură în unitatea morală a poporului român, rană de care 
s-au resimțit mulți dintre cărturarii de frunte, ortodocşi şi uniţi, alături de 
credincioşii noului cult religios. Petru Maior se pronunțase că «Papei din 
Roma nu-i trebuiesc români, ci numai catolici şi robi», iar Simion Bărnuţiu, 
în celebra sa cuvântare din mai 1848, denunţțase caracterul antinațional, 

şovin, al uniaţiei”, el însuşi fiind greco-catolic. Se crease, de-a lungul a 
două secole de dezbinare, sentimentul tot mai pregnant al dezmembrării 
morale a poporului român şi un curent ce preconiza refacerea unității 
pierdute la 1700, cu atât mai mult cu cât credincioşii simpli ai cultului 
greco-catolic se considerau că ţin de aceeaşi «lege românească». 
Constituţia din 1923, menţinând şi consfințind dezmembrarea, denumea 
totuşi cultul greco-catolic «Biserică națională» şi-l situa astfel într-o poziție 
mai apropiată de ortodoxie (românească prin excelență) decât de 
catolicism, ceea ce ar fi putut prezuma menţinerea unui climat moral 
favorabil unei viitoare refaceri a unității bisericeşti. Prin înglobarea cultului 
greco-catolic în «Religia Catolică Apostolică Română» şi prin crearea unei 
dependențe totale a ierarhiei, clerului şi credincioşilor uniți faţă de Roma, 
Concordatul atentează la posibilitatea menținerii acestui climat moral şi, 
mai mult, adânceşte prăpastia dintre cele două fracțiuni confesionale 
româneşti. Faptul e sesizat chiar de o anumită conştiinţă politică; în 1932, 
cei 27 deputaţi care cer denunţarea Concordatului spun, printre altele, că 
«această mare şi imperioasă problemă a restabilirii unității religioase a 
tuturor românilor, Concordatul a făcut-o imposibilă!»”. 

Situaţia de Biserică privilegiată, pe care Concordatul o consfințeşte 
pe seama cultului catolic, dă naştere şi unei alte consecinţe religioase: 
crearea şi menținerea unei stări de permanentă tensiune între toate cultele 
din cuprinsul Statului român. Pe de o parte, catolicii capătă conştiinţa că 
sunt protejați de o putere din afară care le asigură existenţa şi prosperitatea 
de la nivelul unor tratative internaționale. Mai mult, în doctrina catolică se 
cultivă principiul medieval după care Concordatul nu este altceva decât un 
act prin care Vaticanul acordă privilegii unui stat oarecare, el considerându- 
se un fel de suprastat. Definiția Concordatului dată de cardinalul A. 
Ottaviani, citată mai sus, e concludentă. Răsfrântă în conştiinţa clerului şi 
credincioşilor, această concepție va genera orgoliul unei confesiuni care-şi 
poate permite să privească de sus autoritatea Statului, stat care, la rândul 
său, îşi exercită suveranitatea asupra tuturor cultelor, cu excepția celui 
catolic. Rezultă, implicit, că spiritul catolic, satisfăcut în orgoliul său, va fi 
în permanență dispus să manifeste un soi de dispreț pentru celelalte culte 
religioase, reglementate prin lege de un factor pe care Vaticanul şi-l 
consideră, cel puţin moralmente, subordonat. 

Pe de altă parte, situația privilegiată a cultului catolic, ca şi orgoliul 
credincioşilor lui, e de natură să provoace invidia, nemulțumirea, protestul 
ŞI chiar ura în sânul celorlalte culte, adică o reacție tensivă care întotdeauna 
s-a dovedit dăunătoare nu numai spiritului religios general, ci şi liniştii şi 





* Dr. loan Lupaș, Chestiunea Concordatului, Sibiu, 1921, p. 11 - 12! 

3 Proiectul de lege din inițiativă parlamentară pentru denunfarea Concordatului, din 2 aprilie 1932, 
reprodus de Ghibu , op. cit., p. 6. 

ordinei publice. Dezbaterile parlamentare şi presa vremii, consumate pe 
marginea problemei Concordatului, abundă de polemici interconfesionale 
în care replicile tăioase sunt împinse până la invectivă. Acest climat de 
concurenţă şi vrăjmăşie religioasă va domina, în continuare, viaţa publică a 
României. 


b) Din punct de vedere juridic: Concordatul a oferit opiniei publice 
din România anului 1927 surpriza de a constata că regele, care jurase, cu 
mâna pe Constituţie, împuternicea pe un ministru să încheie, în numele lui, 
o convenție internațională cu un evident caracter anticonstituțional. Această 
convenţie îi rezerva cultului catolic dreptul de a-şi reglementa raporturile 
cu Statul nu pe cale de lege, cum prevedea Constituţia, ci pe calea unui act 
diplomatic. Dacă surpriza era oferită de rege şi de colaboratorii săi, nu în 
mai mică măsură fusese oferită de Vaticanul însuşi, care nu putea să ignore 
conţinutul Constituţiei româneşti, dar care, întocmeşte şi înaintează la 
Bucureşti, succesiv, trei proiecte de Concordat, unul mai anticonstituţional 
decât celălalt. Din analiza tratativelor, pe care o vom expune mai Jos, reiese 
limpede că Vaticanul a exercitat puternice presiuni asupra regelui şi 
guvernanților români pentru a obţine această încălcare a temeliei juridice a 
Statului român. 

Prima lezare a Constituţiei o constituie însăşi existența Concor- 
datului. 

Concordatul sfidează Constituţia şi prin aceea că permite cetățenia 
străină anumitor conducători, canonici şi profesori ai cultului catolic. 

De asemenea, el recunoaşte calitatea de persoană juridică Bisericii 
Catolice ca întreg, iar nu instituțiilor bisericeşti, aşa cum prevedea 
Constituţia. Formula introdusă în articolul IX din Concordat: «Statul 
recunoaşte Bisericii Catolice, reprezentată prin legitimele ei autorități 
ierarhice, personalitatea juridică, conform dreptului comun al ţării»”, nu 
putea fi interpretată decât în spiritul lui Codex Juris canonici, promulgat în 
1917, care consemnează că «Biserica Catolică este o adevărată societate 
perfectă şi de drept divin, are personalitatea sa juridică, pe când celelalte 
persoane morale inferioare în Biserică o au de la însăşi Biserica». Or, 
legea pentru regimul general al cultelor, ca expresie a principiilor 
constituționale, recunoştea calitatea de persoană Juridică numai pentru 
«organizațiile cultelor istorice», nu vreunei Biserici ca întreg, în cazul 
Concordatului, Statul acorda această calitate unui organism al cărui centru 
era în afara hotarelor lui. Oamenii (politici ai vremii, printre care şi Aurel 
Vlad, ministrul Cultelor în 1929, pretindeau că aplicarea Concordatului se 





 Reproducem formula după textul Concordatului, publicat de Dr. I. Mateiu, ca anexă la “Valoarea 
Concordatului încheiat cu Vaticanul, Sibiu, 1929, p. 98. 
3 cf. Dr. Nicolae Bălan, op. cit, p. 23 - 24. 

va face conform interpretării Statului român, nu în interpretarea 
Vaticanului. Cu toate acestea, când, ceva mai târziu, s-a ridicat spinoasa 
problemă a Statusului romano-catolic ardelean, pe care o vom trata mai jos, 
Vaticanul a interpretat Concordatul exact în spiritul Codex-ului de drept 
canonic şi aşa l-a şi impus guvernului român. 

Istoric vorbind, e de observat că încheierea Concordatului cu 
Vaticanul s-a făcut la 10 mai 1927, adică înainte de alcătuirea Legii pentru 
regimul general al cultelor, care a avut loc cu un an mai târziu, la 22 aprilie 
1928. Constatarea imediată este aceea că nu Concordatul a fost redactat în 
conformitate cu legea cultelor, ci aceasta a fost întocmită în funcție de 
textul Concordatului, în 1928, însuşi Vasile Goldis, semnatarul român al 
Concordatului, era nevoit să recunoască: «rămâne ca textul proiectului de 
lege pentru regimul cultelor să sufere modificările necesare în conformitate 
cu textul Concordatului»”. Cu toate modificările suferite, Legea cultelor 
din 1928 nu s-a putut pune în întregime de acord nici cu Constituţia, nici cu 
Concordatul, ea conturându-se şi rămânând în stare hibridă. 


c) Consecințele politice: Grija capitală a oricărei conduceri statale 
trebuie să fie aceea ca, prin toate actele ei legislative şi de guvernământ, 
să-i asigure Statului suveranitatea şi securitatea. Din acest punct de vedere, 
guvernele române dintre 1920 - 1927, precum şi instituţia monarhică din 
România, prin însuşi faptul de a fi pertractat şi încheiat Concordatul cu 
Roma, au făcut dovada unei lipse de patriotism elementar, concedând 
Vaticanului drepturi de natură să amenințe, deopotrivă, şi suveranitatea 
națională, şi siguranța Statului român. Un Concordat, prin însăşi natura lui, 
cuprinde numeroase implicaţii politice de care statul semnatar trebuie să 
țină seamă. Şi aceasta, cu atât mai mult cu cât dubla natură a Bisericii 
Catolice — religioasă şi politică — reprezintă, de multe secole, un loc 
comun al istoriei mondiale. 

În afară de aceasta, nu era un secret pentru nimeni — şi deci nici 
pentru guvernele concordatare ale României — că elementul catolic a jucat 
întotdeauna, cu sau fără o legătură directă cu Scaunul papal, un important 
rol politic în viața popoarelor, de cele mai multe ori în detrimentul acestora. 
Istoria Concordatelor, lungă de opt veacuri, oferă imaginea perpetuă a unei 
ofensive catolice asupra statelor europene şi a unei permanente sforțări din 
partea acestora de a-şi menţine sau a mai păstra ceva din drepturile lor 
suverane. Din perspectiva statală, caracterul defensiv al regilor, împăraţilor 
şi guvernelor e izbitor: chiar când suverani ca Măria Tereza, Iosif al II-lea 
sau Napoleon I iau, drastice măsuri restrictive asupra Bisericii Catolice şi-i 
limitează posibilitățile de imixtiune în treburile Statului, aceste măsuri au 





% V, Goldiş, Concordatul, (Arad 1928), cit., în Onisifor Ghibu, op. cit., p. LXII. 

tot un caracter defensiv sau, în cel mai bun caz, se prezintă ca o 
contraofensivă intervenită într-un război lung şi oscilant. Activitatea 
politică a elementului catolic poate lua o formă organizată, constituind 
partide politice propriu-zise, cum sunt cele de astăzi din Franţa, Germania 
şi Italia, sau cum se preconiza în România, încă din 1921, când 
Arhiepiscopul Alexandru Cizar cerea oficial crearea unui «Partid catolic», 
sau poate lua o desfăşurare neorganizată formal, diseminată în sfere de 
influență, prin mijlocirea mai ales a nunţiaturilor, curente de opinii sau 
acțiuni subterane. Se pare că această a doua manieră răspunde şi unui 
principiu al Bisericii Romano-Catolice. Prin anii 1907—1909, monseniorul 
Giobbio, profesor de diplomaţie la două înalte şcoli catolice din Roma, a 
publicat o carte intitulată Lectii de Diplomatie Fcleziastică în care vorbea, 
printre altele, despre rolul nunțiaturiui. «Prin mijlocul nunțiilor, scria 
Giobbio, guvernele obţin de la Sfântul Părinte concesiuni speciale. Prin 
intervenţia lor guvernele pot obţine de la supuşii lor ceea ce în zadar ar fi 
dorit să obțină pe căile obişnuite; mai ales în țările cu guvern constituțional 
în care parlamentul este atotputernic, nunțiul poate să intervină ca să 
procure guvernului majoritatea, fără de care guvernul ar cădea de la putere. 
Raporturile nunţiului cu episcopul (catolic) poate produce aceste surprize, 
adică poate procura victoria unui guvern învins sau căzut». Fireşte, 
această prezumție se întemeiază pe disciplina catolică în virtutea căreia 
membrii Bisericii Romane sunt obligaţi să asculte cuvântul superiorului 
său, să fie sensibili la orientarea lui. Istoria politică modernă cunoaşte cazul 
Adunării cardinahlor şi arhiepiscopilor francezi, care, cu prilejul alegerilor 
din 1924, a emis o circulară ce îndemna făţiş pe credincioşii catolici să 
nu-şi dea votul pentru aproape nici unul din partidele republicane. 

De altfel, rolul politic al catolicismului din Franţa, opus ondinei 
constituite a Statului, e ilustrat peremptoriu de ralierea elementului catolic 
la cunoscuta mişcare maurrasiană, «Action francaise». Creată de Charles 
Maurras în 1899, această aripă naționalistă a politicii franceze milita pentru 
restaurarea monarhiei şi combătea prin toate mijloacele principiile 
democratice? ale Revoluţiei din 1789. În acelaşi timp, catolicismul nu 
putea să uite nici abolirea legalităţii lui de către Revoluția franceză şi nici 
situarea lui în afara Statului prin legea de separațiune din 1905 când fusese 
denunțat Concordatul lui Napoleon. După separarea Bisericii de Stat, 
Vaticanul a făcut numeroase demersuri pentru redresarea situației, dar 
guvernele franceze, întemeiate pe conştiinţa unei moşteniri a tradiției 
revoluționare, au refuzat. Catolicismul francez s-a aliat atunci cu 
organizația maurasiană, în ciuda faptului că aceasta profesa o doctrină atee 





1 cf. Popescu Tudor, Concordatul cu Papa, Bucureşti, 1927, p. 12. 
*% Cât de democratice au fost principiile folosite de revoluţia masonică de la 1789 putem să ne dăm mai 
bine seama astăzi. [n.ed.] 

şi anticatolică, şi în ciuda sfaturilor date, în 1892, de către papa Leon al 
XIII-lea de a se ralia întotdeauna regimului de la putere. Cu foarte puţine 
excepţii, aproape întregul element catolic se înscrie în curentul de opoziție 
față de regimul-republican, mai ales în vremea lui Pius al X-lea când, sub 
influenţa cardinalului secretar de stat Merry del Val, aproape toate scaunele 
episcopale ajung în mâna aşa numiților «integralişti», sprijinitori ai 
«Acţiunii Franceze». În faţa opiniei publice, catolicii apar în ipostază de 
aliați ai burgheziei şi de gardieni ai aristocrației, ceea ce face ca masele de 
nevoiaşi să se orienteze masiv către socialism. Biserica Catolică a încercat 
să contracareze această nouă orientare creând Confederaţia Franceză a 
Muncitorilor Creştini, dar numărul membrilor acesteia a fost şi s-a menţinut 
cu mult sub numărul celor din Confederaţia Generală a Muncii. De abia 
mai târziu, în 1926, când contradicţiile dintre organizația maurasiană şi 
catolicism devin notorii şi extrem de ascuțite, are loc divorţul total dintre 
Acțiunea Franceză şi Vatican, aceasta fiind condamnată formal de către 
papa Benedict al XV-lea”. Episodul însă demonstrează limpede rolul 
politic pe care elementul catolic dintr-un Stat oarecare şi-l poate asuma, nu 
întotdeauna în concordanţă cu interesele majore ale poporului sau cu linia 
generală de politică statală, şi nu rareori aliindu-se cu forțe, care, 
ideologiceşte, îl neagă; ceea ce înseamnă că, în asemenea cazuri, criteriul 
dominant al activităţii catolice este cel politic. 

Concordatul încheiat cu România în 1927 deschide porți largi unei 
asemenea activităţii politice catolice şi, din acest punct de vedere, el pune 
Statul român într-o situație mult mai jenantă decât a oricărui alt stat 
concordatar. 

Prima poartă de acest fel o constituie articolele V, VIII şi XII, care se 
ocupă cu numirea episcopilor şi cu dreptul exclusiv al acestora de a numi 
pe preoți. Scaunul papal îşi rezervă dreptul de a numi pe episcopi şi 
«înainte de numirea lor, va notifica Guvernului Regal persoana ce urmează 
a fi numită spre a se constata, de comun acord, dacă n-ar fi în contra ei 
motive de ordin politic» (art. V, par. 2). Particularitatea acestui articol 
constă în expresia «de comun acord» care condiționează opinia guvernului 
român de aceea a Vaticanului. Această condiționare nu a fost admisă de 
nici unul din statele concordatare, toate rezervându-şi dreptul de a hotărî 
singure, fără pertractări în doi, dacă admit sau nu, din motive politice, 
numirea ca episcop a persoanei desemnate de papă”. În Concordatul cu 
Prusia, de pildă, se stipulează că papa nu poate confirma un episcop (ales 
nu de el, ci de capitluri) decât după ce guvernul va declara că nu are 
obiecțiuni politice (art. VI). Prin Concordatul cu Italia (1929), Mussolini 
desființează dreptul «absolut liber» al papei de a numi episcopi şi 





% Dr. Dumitru Stăniloae, Catolicismul de după războiu, Sibiu, 1933, pp. 133 - 137. 
3 Dr. I. Mateiu, Valoarea Concordatului încheiat cu Vaticanul, Sibiu, 1929, p. 28. 

introduce, în articolul XIX, «veto politic» față de candidaţii indezirabili”!; 
şi aceasta o făcea un om politic tare, cu tot ateismul său declarat, a făcut, 
din rațiuni politice, unele din cele mai largi concesii față de Biserica 
Romano-Catolică. 

Articolul VIII al Concordatului cu România prevede că de episcopi 
«vor depinde exclusiv ceilalți membri ai Clerului catolic în tot ce priveşte 
numirea lor şi exercitarea oficiului lor sacru». lar articolul XII, în 
paragraful 2, consemnează, de asemenea, că «numirea parohilor... este de 
competenţa exclusivă a episcopului», iar «consimţământul Guvernului se 
va cere când ar fi vorba de a se numi paroh un străin»... Termenul 
«exclusiv» e prezent în ambele articole, iar excepţia inserată la sfârşit e de 
natură să sublinieze în mod expres excluderea guvernului de la numirea 
clerului catolic. Comparativ, e de remarcat că, referitor la această problemă 
Concordatul cu Bavaria (1924) prevedea că toți preoţii, ca şi ajutorii de 
canonici, nu pot fi numiți decât cu aprobarea prealabilă a guvernului. 
Concordatul cu Polonia (1925) înscria în articolul XIX că «autoritatea 
bisericească e datoare să comunice guvernului, în prealabil, toate 
propunerile pentru numiri de preoţi, şi numai dacă nu se fac obiecțiuni în 
termen de 30 de zile, poate urma numirea efectivă»?. Statul italian din 
1929 consemnează aceeaşi dispoziţiune în articolul XXI din Concordat şi, 
mai mult decât atât, îşi rezervă dreptul ca, de acord cu episcopul, să poată 
înlătura pe acei preoți a căror menţinere pe loc ar fi păgubitoare pentru Stat. 
Concordatul cu România lasă însă pe seama papei dreptul aproape exclusiv 
de a numi episcopi pe teritoriul Statului român, şi pe seama episcopilor 
dreptul exclusiv de a-şi numi clerul în subordine. Dacă ne gândim că în 
Franța de după 1905, când nu mai funcționau restricțiile lui Napoleon I, 
aproape toate scaunele episcopale ajunseseră, printr-o acţiune dirijată de 
Roma, în mâinile antidemocraţilor maurrasieni care duceau, prin clericii şi 
credincioşii lor, susținute campanii antiguvernamentale, ne putem da seama 
limpede de consecințele politice ce pot rezulta dintr-o asemenea 
«exclusivitate» a dreptului de a numi prelați şi preoţi în ierarhia catolică. 

În legătură cu aceasta, e de observat şi faptul că formula de jurământ 
a episcopilor catolici din România e de natură să-l angajeze numai pe 
fiecare în parte în credinţa datorată Statului, pe când în alte Concordate 
formula de jurământ, îi angajează şi pe episcop, şi pe clericii din subordinea 
lui. De pildă, prin Concordatul italian episcopul jură şi promite «de a 
respecta şi de a face să fie respectat de către clerul meu Regele şi 
Guvernul»... lar mai departe: «nu voi asista la nici o reuniune care ar putea 
să aducă daună Statului italian şi ordinii publice şi nu voi permite nici 





31 Jbid, p. 29. 
3? Ibid., pp. 30-31. 
21 


Valeriu Anania 


clerului meu o asemenea participare»"”. Faptul are o importanţă deosebită, 
dat fiind caracterul disciplinar al ierarhiei bisericeşti. Pe de altă parte, ar fi 
logic ca episcopul, care are dreptul exclusiv de a numi pe preoţi, să-şi ia şi 
obligația corespunzătoare de a-i supraveghea în comportarea lor faţă de 
legile Statului. 

Articolul VIII din Concordat acordă episcopilor deplina libertate de 
a-şi «exercita toate drepturile şi prerogativele proprii oficiului lor pastoral 
conform disciplinei aprobate de Biserica Catolică». Am amintit mai sus că, 
deseori, în afară de echivocuri, excepții şi subtilități de limbaj, 
Concordatele uzează de trimiteri la formule foarte generale şi puțin 
cunoscute ale doctrinei catolice, asigurându-şi astfel posibilitatea unor 
interpretări «a posteriori» de natură să ofere Statului respectiv adevărate 
suprize. O asemenea trimitere rezidă în formula «conform disciplinei 
aprobate de Biserica Catolică», «disciplină» putând fi Codex-ul de Drept 
Canonic sau oricare prevedere din patrimoniul de doctrină eclesiologică al 
Romei papale. Aceasta înseamnă că exercitarea prerogativelor ierarhiei 
catolice se face în funcție nu de o «disciplină aprobată» a Statului, respectiv 
Constituţia sau legile derivate din ea, ci în funcție de «disciplina aprobată» 
externă care nu întotdeauna coincide cu legislația internă a ţării. Sesizarea 
unei asemenea trimiteri implică fie excluderea ei, fie specificarea expresă a 
obiectului ei, ca şi o prealabilă şi temeinică studiere a «disciplinei» 
respective. 

Aceeaşi «exclusivitate» a drepturilor episcopale e înscrisă şi în 
articolul XVI al Concordatului, care rezervă școlilor teologice catolice 
posibilitatea de a fi «sub dependenţa exclusivă a episcopului», acesta având 
şi căderea să fixeze programe analitice, precum şi programul de studiu al 
limbii şi istoriei naționale. Mai mult, articolul XIX dă Bisericii Catolice 
dreptul de a-şi menține şcolile normale şi de «a înfiinţa şi întreține cu 
propria ei cheltuială scoli primare şi secundare, care vor fi sub dependenţa 
episcopilor respectivi». Pentru acestea din urmă se concede Ministerului 
Instrucțiunii Publice doar dreptul de supraveghere şi control. Lăsăm la o 
parte faptul că aceste articole puneau Concordatul în flagrantă contradicție 
cu Legea învățământului public existentă în 1927, după care numai Statul 
putea să înfiinţeze şcoli de cultură generală. Aspectul politic implică, pe de 
o parte, faptul că elementul romano-catolic reprezenta, din punct de vedere 
etnografic, o minoritate națională, iar, pe de altă parte, faptul că această 
minoritate era agitată de curentul revizionist tocmai într-o perioadă în care 
Statul român era interesat să-şi consolideze suveranitatea în Ardeal. Or, 
prin Concordat Statul renunţă la dreptul şi abdică de la obligaţia lui de a 
fixa în toate şcolile, fără excepție, programul de studiu al istoriei şi limbii 





33 cf. Onisifor Ghibu, op. .cit., p. 7. 

naționale, lăsându-l pe seama unor elemente la care oricând se putea 
prezuma intenţia de a deforma adevărul istoric şi de a canaliza conştiințele 
tinerilor spre acţiuni sau atitudini antistatale. Statul român dispunea de o 
lege a învățământului, de natură să excludă orice stipulațiuni concordatare 
care să-i contravină. lar pe de altă parte, Biserica Catolică îşi avea 
reprezentanții săi în Parlament (6 ierarhi senatori de drept, prevăzuţi în 
articolul X din Concordat) şi deci posibilitatea de a interveni în elaborarea, 
modificarea sau completarea oricărei legi în care ar fi fost interesată, în 
această perspectivă, e de la sine înţeles că guvernul, care era condiționat de 
Parlament şi deci şi de reprezentanții catolici, nu-şi putea rezerva drepturi 
«exclusive» față de Biserica Catolică, dar aceasta, prin Concordat, îşi 
rezerva asemenea drepturi față de guvern. 

Concordatul cu România deschide posibilităților politice catolice una 
din cele mai largi porți prin articolele V, XII şi XVI, care se ocupă, printre 
altele, şi cu cetățenia clerului. Primul dintre aceste articole introduce 
posibilitatea ca scaunele episcopale să poată fi ocupate, în înțelegere cu 
guvernul, şi de ierarhi cu o altă cetăţenie decât cea română; următoarele 
două articole prevăd această perspectivă pentru preoții parohi şi profesorii 
şcolilor catolice. E una din cele mai grave violentări ale suveranității 
Statului şi una din cele mai exprese tentative de şubrezire a securității lui. 
Articolele contrazic nu numai legile româneşti existente în acea vreme, ci şi 
elementarul principiu perpetuu după care funcțiile publice nu pot fi ocupate 
decât de persoane care au cetăţenia Statului respectiv. 

Şi din acest punct de vedere, Concordatul cu România se plasează cu 
mult sub nivelul altor Concordate. Cel leton, de pildă, încheiat cu Vaticanul 
în 1922, menţiona în articolul II că «Arhiepiscopul şi episcopii vor fi de 
naționalitate letonă». De asemenea, în articolul XII : «Membrii capitlunilor, 
parohii şi preoţii trebuie să fie cetăţeni letoni». Însuşi Concordatul 
bavarez, cu toată largheţea lui şi cu tot caracterul lui accentuat bilateral, era 
subordonat legii fundamentale a Statului, în politica lui religioasă, Statul 
pornea de la Edictul de relgiune; curia romană, de la Concordat. 
Conflictele erau inevitabile“, dar guvernul bavarez a avut grijă să introducă 
în articolul XIII al Concordatului din 1924 precizarea că «Biserica va folosi 
în conducerea şi administrarea diecezelor, în instituţiile diecezane de 
educație, ca şi în pastorația preoțească şi propagarea instituției religioase 
din şcolile publice numai preoți care au cetățenia bavareză sau altă 
cetăţenie germană»". Concordatul polonez din 1925 are aceeaşi dispoziţie, 
iar cel cu Italia precizează că «nu pot fi investiţi cu beneficii în Italia 
eclesiasticii care n-ar fi cetățeni italieni». Nici Concordatul cu Prusia, din 





% cf. Dr. I. Mateiu, op. cit., p. 25. 
35 R. Cândea, Concordate, Cernăuţi, 1921, p. 93. 
% Traducerea noastră după textul original reprodus de Dr. I. Mateiu, op. cit, p. 26. 

acelaşi an (1929) nu omite formularea că «nimeni nu poate ocupa vreo 
demnitate sau funcţiune în Biserică decât dacă are cetăţenia germană»”. 
Numai în Concordatul cu România Vaticanul are grijă şi stăruie să obțină 
pentru ierarhii, clerul şi profesorii săi posibilitatea de a transgresa legile şi 
principiul siguranței Statului şi de a crea premisele unei activități 
antistatale. 

Gravitatea acestui fapt e accentuată de textul articolului IV din 
Concordat, privitor la /ibera și directa comunicare cu papa nu numai a 
episcopilor, ci şi a clerului şi poporului catolic, şi nu numai în probleme 
spirituale, ci şi în orice «afaceri bisericeşti», expresie extrem de elastică, cu 
infinite posibilitățți de interpretare. « Comunicaţia directă — spune articolul 
— a Episcopilor, a Clerului şi poporului cu Sfântul Scaun, şi vice-versa, în 
materie spirituală şi în afaceri bisericeşti va fi absolut liberă». Dacă reținem 
faptul că, începând cu Tratatul de la Lateran din 1929, Vaticanul este nu 
numai centrul religios al catolicismului, ci şi un stat înzestrat cu toată 
aparatura specifică unei asemenea forme de organizare politică, apare 
limpede că legătura «directă» şi «liberă» a unor persoane de pe teritoriul 
României (care pot avea şi cetăţenie străină) cu conducerea unui stat străin 
poate avea importante repercusiuni asupra securităţii Statului român. 
Principiul elementar al siguranței unui stat impune ca legăturile de 
asemenea natură să se facă numai prin mijlocirea şi sub controlul 
Ministerului de Externe. Statul e obligat ca, mai ales în acest domeniu, să-şi 
ia măsuri de siguranță. Concordatul cu Bavaria, din 1817, prevedea 
comunicarea liberă a episcopilor cu Vaticanul, dar o ordonanţă ministerială 
din 18 aprilie 1830 a abrogat această libertate şi a impus ca legăturile 
episcopilor cu Curia papală să nu se facă decât prin mijlocirea şi controlul 
guvernului". E şi mai vrednic de reţinut faptul că, chiar în Austria catolică, 
de sub dinastia habsburgilor, statul îşi rezerva dreptul de control asupra 
acestei probleme. Sub Iosif al II-lea, de pildă, corespondenţa clerului cu 
Roma nu putea fi purtată decât cu aprobarea Statului. Aceeaşi dispoziţie s-a 
menținut şi mai târziu, sub Leopold al II-lea (care, de altfel, a făcut largi 
concesii Vaticanului), ca şi sub urmaşii săi, Francisc al Il-lea şi 
Ferdinand”. 

Am amintit mai sus de Concordatul de la Viena din 1855, singurul cu 
care poate fi comparat acela al României din 1927 în privința 
prerogativelor aproape nelimitate pe care şi le câştigă Vaticanul pe 
teritoriul unui Stat. Într-adevăr, Concordatul austriac, încheiat de împăratul 
Francisc Iosif I, conferea clerului catolic libertatea de a comunica direct cu 
papa şi dreptul de a controla aproape toată cultura epocii; episcopii puteau 





% cf. Dr. I. Mateiu, op. cit., p. 91. 
38 R, Cândea, op. cit., p. 93. 

% Ibid., pp. 97 şi 99. 

să dea preoților şi credincioşilor orice fel de instrucțiuni, fără nici un fel de 
intervenție din partea Statului. Am precizat însă că aplicarea lui a fost de 
scurtă durată şi că a fost denunţat formal în 1870. 

Existenţa prerogativelor papale din Concordatul austriac din 1855 nu 
poate fi invocată ca un argument în favoarea unei eventuale teze că acesta 
ar fi fost tratamentul Bisericii Catolice în vechiul imperiu austro-ungar, din 
care, până în 1919, a făcut parte şi Transilvania. Dimpotrivă, Concordatul 
de la Viena nu reprezintă decât un accident intervenit într-o lungă perioadă 
de măsuri restrictive luate de împărații Austriei asupra unei Biserici căreia, 
de altfel, îi erau foarte credincioşi. Dacă până la Maria Tereza Biserica 
Catolică era singura religie recunoscută şi liberă în Stat, celebra 
împărăteasă instituie premisele emancipării celorlalte confesiuni şi crează 
condițiile în care fiul ei, Iosif al II-lea, dă cunoscutul Edict de toleranță din 
1781, operând totodată şi importante confiscări ale averilor catolice. Între 
Curia romană şi dinastia catolică a habsburgilor se deschide astfel un 
îndelungat proces tensiv în cadrul căruia Vaticanul e obligat să renunţe din 
ce în ce mai mult la pretențiile lui supremațiale, în favoarea Coroanei şi, 
deci, a Statului. Iosif al II-lea restrânge amestecul direct al papei, îi 
desființează rezervaţiile beneficiale, interzice corespondența directă a 
clerului cu Scaunul papal şi aşează sub controlul Statului chiar şi cererile 
obişnuite adresate papei ; legăturile mănăstirilor cu superiorii lor din afara 
teritoriului austrie sunt oprite; împăratul instituie un «placet regium», adică 
dreptul de aprobare a Statului, pentru orice fel de probleme bisericeşti. 
Papa are numai dreptul de confirmare a episcopilor şi obişnuitele drepturi 
onorifice. Statul este cel ce aprobă funcţiile bisericeşti, crează sau 
desfiinţează parohii, numeşte profesori la seminarii, alcătuieşte sau aprobă 
programa de studiu, aprobă sau nu aprobă instrucțiunile elaborate de 
episcopi. 

Urmaşul său, Leopold al II-lea, se arată mai conciliant faţă de Roma 
şi înțelege să răspundă favorabil unor nemulțumiri ale clerului, mai ales sub 
raportul economic, dar păstrează intact Edictul de toleranță; Statul menține 
interzicerea comunicării directe cu Vaticanul, cenzurează instrucțiunile şi 
pastoralele episcopilor, continuă să administreze fondurile bisericeşti şi să 
controleze învăţământul teologic. Aceleaşi măsuri, deşi cu unele îndulciri, 
sunt continuate şi de urmaşii acestui împărat, Francisc al II-lea şi 
Ferdinand. În mai 1848 împăratul desfiinţează în Austria ordinele iezuiţilor 
şi redemptoriştilor deoarece acestea după constatările guvernului, «se 
făcuseră de mai multe ori vinovate de tulburarea ordinei publice»". 

Revoluţia din 1848 deslănţuie curentele liberaliste şi ameninţă 
stabilitatea autocrației imperiale, în aceste condiții noi, Coroana austriacă, 





*“ vezi R. Cândea, op. cit., p. 100. 

pentru a se apăra de asalturile ideologice, revoluționare, consideră oportun 
să se alieze cu Biserica Catolică şi, prin mijlocirea Arhiepiscopului 
Rauscher al Vienei, începe negocierile cu Roma, care se încheie cu 
Concordatul din 1855. 

Aplicarea acestui Concordat însă e de scurtă durată. La 26 februarie 
1861 Austria se proclamă monarhie constituțională, absolutismul imperial 
încetează, încep mişcările pentru revizuirea şi chiar anularea Concordatului, 
unele asistate de însuşi împăratul. Relaţiile dintre Coroană şi Scaunul papal 
devin tot mai rigide, mai ales din 1868 când împăratul reorganizează 
învăţământul după principii potrivnice prevederilor din Concordat"!, ceea 
ce-l face pe Pius al IX-lea să protesteze energic”. Aşa cum am menţionat 
mai sus, Concordatul e denunţat în 1870, în urma proclamării infailhbilității 
papale. De altfel, această denunţare a constituit doar desființarea lui 
formală; cu mult înainte, Concordatul, în ceea ce avea el esențial, fusese 
anulat prin intervenția mai multor legi care reaşezau Statul austriac în 
drepturile lui suverane. Această ultimă situaţie s-a menţinut pe toată durata 
imperiului austro-ungar, adică până în 1919. 

Scurta incursiune istorică de mai sus demonstrează în modul cel mai 
limpede că acest Concordat român din 1927 i-a acordat Bisericii Catolice 
privilegii pe care nu le-a avut nici sub întreaga dinastie catolică a 
habsburgilor din imperiul austro-ungar. Dacă în Austria ea s-a bucurat de 
privilegii similare în cei cîțiva ani de după 1855, aceasta se explică nu prin 
existenţa unor principii guvernamentale, ci pe necesitatea unui act de 
oportunitate politică, act care, de altfel, s-a dovedit ineficient în faţa noilor 
curente de libertate şi egalitate”. 

Dreptul episcopilor, clericilor şi profesorilor de a avea cetăţenie 
străină, dreptul acestora, ca şi al credincioşilor, de a comunica liber cu 
Roma, fără nici un control din partea Statului, dreptul papei de a-şi numi 
episcopi fără ca Statul să poată opune un veto, libertatea episcopilor de a 
eluda responsabilitatea lor politică în raport cu clerul din subordine, 
drepturile exclusive ale Bisericii Catolice asupra învăţământului religios şi 
libertăţile ei de amestec în învățământul public, toate acestea dădeau 
Vaticanului posibilități infinite de intervenţie, directă şi indirectă, în 
politica internă a României. 

E absolut necesar ca aspectul acesta al Concordatului să fie apreciat 
şi în funcție de contextul politic al României de după 1920. Tratatul de la 
Trianon desființează imperiul austro-ungar, scoate Ardealul de sub 
stăpânirea Ungariei şi-l reintegrează în frontierele Statului român. 
Elementul maghiar din Transilvania devine o minoritate națională şi e 





4l G. Renard, art. cit, col. .742. 

* Sunt introduse principiile învăţământului laic de inspiraţie masonică, adică anticreştină. (n. ed.) 
* Principii promovate de francmasonerie. (n. ed.) 

invitat să recunoască şi să respecte suveranitatea noului Stat. Situația 
provoacă reacția şovinismului maghiar, cu atât mai mult cu cât aceste 
evenimente se consumă într-o epocă în care apar şi se dezvoltă marile 
curente naționaliste, ca modalitate extremă şi violentă a reacțiilor faţă de 
Revoluţia din 1917. În 1922 Mussolini face marșul asupra Romei şi 
inaugurează epoca fascistă, în acelaşi an, în România se constituie faimoasa 
«generaţie de la '22» din care, în perioada imediat următoare, vor deriva 
Liga Apărării Naţionale Creştine a lui A. C. Cuza şi Garda de Fier“ a lui 
Corneliu Codreanu. În 1933 Hitler instaurează în Germania dictatura 
nazistă, în aceeaşi perioadă ia naştere în Spania falangismul şi se constituie 
regimul franchist. Sub influenţa hitlerismului şi fascismului pe de o parte, 
şi ca o replică la evoluția curentului socialist, pe de altă parte, în Ungaria ia 
naştere organizația Săgeţilor de Foc, care va contribui la instaurarea 
regimului totalitarist al lui Horthy. 

Reacția naționalismului maghiar de după război se concretizează 
într-un larg curent de opinie care militează pentru revizuirea Tratatului de 
la Trianon în sensul ca Ardealul să fie redat Ungariei. E cunoscut faptul că, 
între cele două războaie mondiale, aproape toate guvernele de la Budapesta 
au dus o politică revizionistă, sprijinită şi pe elementul maghiar şovin din 
Transilvania. Revizionismul însă se izbeşte de rezistenţa marilor puteri 
europene, semnatare ale Tratatului de la Trianon, care nu înţeleg să dea 
satisfacție Budapestei, în acest impas, el găseşte un singur sprijinitor: 
Vaticanul. 

Documentele vremii, în măsura în care ne pot fi cunoscute, atestă 
interesul Romei papale pentru revendicările teritoriale ale Ungariei de după 
război. Ar fi greşit să credem însă că acest interes, conjugat cu acela al 
iredentismului maghiar, vizează numai refacerea statului ungar în pretinsele 
lui graniţe proprii; el îmbrățişează o perspectivă mult mai largă. Feudal prin 
excelență, romano-catolicismul visează restaurarea imperiului vienez şi, 
deci, a unei orânduiri politice care, cu toate tribulațiile ei, îi fusese mult mai 
favorabilă decât liberalismul democrației burgheze de după 1848 sau decât 
ceea ce îi putea promite perspectiva socialismului de după 1917. Cel ce 
intuieşte aspectul acesta, cu rafinatul său simţ de observaţie a fenomenului 
istoric, este marele Nicolae Iorga. In ziarul «Neamul Românesc» din 11 
noiembrie 1922, el publică un articol intitulat «România şi Roma papală» 
în care afirmă, printre altele, că Roma este cea care «cheamă în congrese 
pur maghiare pe aceia care au de la Dumnezeu misiunea de a reface 
Ungaria astăzi, Austria mâine»*. Implicaţiile sociale ale iredentismului 
maghiar sunt ilustrate şi de o declarație privată, din 11 noiembrie 1935, a 





“ În 12 aprilie 1930 Căpitanul convoacă în Bucureşti o întrunire a tinerimii române din toate societăţile şi 
grupurile politice, punând bazele Gărzii de Fier în capitală. (n. ed.) 
* cf. Onisifor Ghibu, op. cit., p. 18. 

baronului  Elemer Gyarfas, unul din fruntaşi revizionismului din 
Transilvania, raportată Ministerului Cultelor de către inspectorul Moise 
lenciu; acesta din urmă scria în raportul său că «s-a accentuat de către dl. 
Gyarfas că Statusul catolic trebuie să-şi apere dreptul său faţă de Guvernul 
român, ca atunci când vor veni bolşevicii să-l poată apăra tot aşa de 
bine»... O săptămână mai târziu, chestorul poliţiei din Cluj relatează 
Ministerului de Interne cuvântarea publică a contelui Carol Gustav Majlath, 
episcopul romano-catolic din Alba lulia, în care acesta afirmă, printre 
altele, că «avem de luptat nu numai cu vitregia materialismului...»“ Rezultă 
deci că, în conştiinţa atât a Vaticanului cât şi a revizioniştilor maghiari, 
refacerea vechiului stat ungar înseamnă doar o etapă în procesul de 
restaurare a imperiului austro-ungar. Naţionaliştii de nivel comun puteau 
înțelege problema doar în limitele stricte şi imediate ale unor revendicări 
teritoriale, dar inspiratorii şi călăuzitorii lor nu erau străini de o viziune 
mult mai largă, mai cuprinzătoare, care implica şi aspectul social. 

În felul acesta, credem noi, trebuie înţeles interesul Vaticanului faţă 

de aşa numita problemă maghiară şi faţă de politica internă a României, ca 
şi interesul revizionismului în câştigarea sprijinului romano-catolic. 
Că elementele şovine din Transilvania solicitau Scaunului papal asistenţă în 
acţiunea lor, nu poate fi nici o îndoială. În 1924, D. Pennescu, ministrul 
României pe lângă Vatican, raporta guvernului de la Bucureşti că «de la 
1921 încoace s-a oferit clerului maghiar ocaziunea de a se agita şi a adresa 
proteste şi memorii la Roma». Un an mai târziu, acelaşi ministru scria 
într-un nou raport : «Ungurii fac numeroase demersuri la Vatican ca acesta 
să intervină în chestiunea minorităților, ameninţînd continuu cu trecerea la 
Reformă»". Se pare deci că, folosind şantajul, iredentiştii exercitau 
puternice presiuni asupra Romei papale pentru a-i obține grația, în acelaşi 
timp însă ei se simțeau datori să contribuie efectiv la informarea Romei 
asupra stărilor de lucruri din sfera interesului lor. În 1926, Elemeer, 
Gyarfas vicepreşedintele Partidului Maghiar, afirma public, că pentru 
obținerea sprijinului politic al papei, noi «trebuie să-l informăm despre 
situația noastră pe Sfântul Scaun, fără întrerupere şi în mod convingător». 
La rândul său, Vaticanul nu-şi refuză atenția asupra României; acelaşi 
baron Gyarfas relata că, la Roma, Cardinalul Gasparri «se interesează în 
mod viu de chestiuni politice interne române»”. 

Dacă informaţiile ce luau drumul Romei, pe de o parte, şi întrebările 
ce porneau spre România, - pe de altă parte, țineau mai mult de planul 





4 of. Onisifor Ghibu, Acte și documente privitoare la Statutul romano-catolic ardelean, Cluj, 1933, p. 104. 
“ Ibid,, p. 110. 

% cf. Onisifor Ghibu, Nu/itatea Concordatului dintre România și SE Scaun, Cluj, 1935, p. XIV. 

” Din Expunerea de motive a Proiectului de lege din iniţiativa parlamentară pentru denunţarea 
Concordatului, din 2 aprilie 1932, cf. Ghibu, op. cit, pp. 11 - 12. 

obscur, subteran, al problemei, manifestările fățişe dădeau colaborării 
catolico-revizioniste o certificare limpede. Cei 27 parlamentari români care 
cereau denunțarea Concordatului declarau oficial că secretarul Episcopiei 
catolice din Alba lulia, G. Floznik, «mărturiseşte deschis că Sfântul Scaun 
este susținătorul revendicărilor minoritare din Transilvania». De altfel, 
faptele nu-l desmințeau pe Floznik; în prima zi a noului an 1927, papa 
spunea miilor de pelerini maghiari veniți la Roma: «Binecuvântez pe toţi 
acei tineri... pentru ca să ducă la biruinţă conştiinţa națională şi adevărata 
religiozitate şi să facă Ungaria din nou mare şi fericită»”!. În acelaşi timp, 
pentru «refacerea» Ungariei milita şi Internaționala catolică, prin misionari, 
ceremonii publice, discursuri de prelați, congrese euharistice. Documentele 
vremii conțin mărturia unui «marş triumfal al Regelui Hristos pe Dunăre», 
făcut la Budapesta în ziua de 19 august 1930, cu participarea cardinalului 
A. Sincero, legat papal. Marşul a fost organizat de aşa manieră încât să 
reprezinte simbolul limpede al alianței dintre «ţara Sfântului Ştefan» şi 
Regele Hristos al cărui vicar pământesc este papa. În acest context nu e 
lipsită de semnificație nici prezenţa lui Justinian Seredy ca mitropolit 
primat şi cardinal al Ungariei; acesta, din simplu călugăr benedictin, dar 
confesor ocazional al fostei împărătese Zitta a Austriei, devenită regină a 
Ungariei, cunoaşte un salt vertiginos, prin directa intervenţie regală şi grația 
condescendentă a papei pentru casa de Habsburg, şi, din înalta demnitate pe 
care o deţine, militează pentru revizionism”. 

lată, deci, circumstanţele politice de natură cu totul particulară în 
cadrul cărora se consemnau în Concordat libertăți atât de largi şi drepturi 
atât de concesive față de Scaunul papal şi de elementul catolic din 
România, libertăți şi drepturi care puneau Statul român în situația de a-şi 
compromite suveranitatea şi siguranța. 


d) Din punct de vedere economic, Concordatul se prezintă nu mai 
puțin dăunător intereselor Statului român. Prima problemă pe care o ridică 
este aceea a creării unui Patrimoniu sacru, pus sub administrarea unui 
Consiliu al episcopilor diecezani instituit ad hoc. Ce reprezintă acest 
Patrimoniu sacru? E ştiut că în 1923 s-a efectuat în România o primă 
reformă agrară care a împroprietărit pe ţărani cu pământuri expropriate fie 
de la instituţii, fie de la persoane particulare. Foştii proprietari erau 
despăgubiți de către Stat prin plata unor rente de expropriere. Printre 
bunurile expropriate au fost şi unele ce aparţineau Bisericii Catolice. Dintre 
acestea, cele ce erau afectate întreținerii episcopilor, canonicilor, parohilor 
şi seminariilor, numite de textul românesc al Concordatului «prebende», 





5 Jbid, p. 12. 
`l cf. Magyar Catholikus Almanach pe 1927, p. 384, în Ghibu, op. cit, p. XLVII. 
° Vezi O. Ghibu, op. cit, pp. LI - LV. 

formează obiectul aliniatului 1 al articolului XIII din Concordat care 
prevede că rentele de expropriere pe care Statul român le plăteşte foştilor 
beneficiari (episcopi, canonici, parohi şi seminarii) se concentrează într-un 
singur fond, Patrimoniul sacru, destinat să devină persoană juridică şi să 
contribuie la întreținerea pe mai departe a acestora; cheltuielile ce depăşesc 
capacitatea de întreținere a Patrimoniului sacru vor fi suportate de Stat, 
conform aliniatului 2 al aceluiaşi articol. 

Problema Patrimoniului sacru are mai multe implicaţii. 

Mai întâi, bunurile catolice în cauză proveneau din vechile înzestrări 
ale Bisericii Catolice făcute de diferiți ctitori (regi, nobili etc.) şi, ca atare, 
ele au fost socotite întotdeauna ca bunuri publice; statul îşi rezerva dreptul 
de proprietate şi control, cedând instituţiilor bisericeşti doar dreptul de 
posesiune şi uzufruct. După încheierea Tratatului de la Trianon, toate 
bunurile publice ale fostului stat ungar au trecut de drept în proprietatea 
Statului român; acesta din urmă, deci, trebuia să se considere proprietar şi 
al bunurilor publice ce erau afectate instituțiilor catolice. Cu toate acestea, 
printr-o surprinzătoare greşeală politică, la exproprierea din 1923 Statul 
român şi-a neglijat dreptul său de proprietar al acestor averi şi a hotărît să 
plătească rente pentru nişte bunuri care erau, de drept, ale lui ; sau, cu alte 
cuvinte, episcopii, canonicii, preoți şi seminariile catolice primeau de la 
Statul român, cu titlul de rentă de expropiere, despăgubiri pentru nişte 
bunuri care în drept nu le aparținuseră niciodată ca proprietate. 

În al doilea rând, până la încheierea Concordatului foştii beneficiari 
ai acestor bunuri continuau, să-şi asigure întreținerea din rentele plătite de 
Stat, rente ce se presupun a fi fost echivalente cu veniturile de dinainte de 
expropriere, ce erau afectate întreținerii. După Concordat însă, ei urmau să 
primească de la Patrimoniul sacru valorile afectate întreținerii, iar de la Stat 
o sumă în plus tot pentru aceeaşi întreținere ce se prezuma a nu fi fost 
acoperită integral de capacitatea Patrimoniului sacru. Prin urmare, până la 
Concordat Statul român plătea o rentă, dar după Concordat continuă să 
plătească aceeaşi rentă şi se obligă să mai plătească o sumă oarecare în 
plus. Evident, Statul era păgubit de două ori: odată la expropriere, când a 
înţeles să plătească rente pentru bunuri care erau ale lui, şi a doua oară prin 
Concordat, când s-a obligat să plătească un fel de supra-rentă. 

În al treilea rând, e de remarcat că Patrimoniul sacru angajează 
numai rentele plătite de Stat persoanelor (cu excepția seminariilor), nu şi 
instituțiilor bisericeşti, cum ar fi episcopule, capitlurile, parohiile, acestea 
din urmă continuând să-şi primească rentele fără mijlocirea Patrimoniului. 
Rezultă de aici că Patrimoniul sacru va avea o capacitate de plată redusă, 
aşa încât Statul va fi oricum obligat să plătească diferenţele de întreținere 
prevăzute în aliniatul 2 al articolului XIII. 

În al patrulea rând, Patrimoniul sacru e destinat să devină persoană 

juridică şi să fie administrat de un Consiliu al episcopilor diecezani, după 
statute proprii şi fără nici un control din partea Statului. Acest Consiliu 
reprezintă un organ cu totul nou al Bisericii Catolice, neprevăzut nici în 
Codex-ul de Drept canonic, instituit ad-hoc, numai în România şi numai cu 
atribuţii economice, nu şi sprituale sau administrative. El deţine titlurile şi 
împarte rentele după criterii proprii, având de dat seamă numai în faţa 
papei, nu şi în fața Statului român. După unele evaluări, sumele manipulate 
de acest Consiliu se ridicau la sute de milioane, poate chiar miliarde de lei, 
dacă ţinem seama că numai episcopului unit din Oradea i se expropriaseră 
139.000 de jugăre teren”. Dacă dreptului de liberă administrare a acestor 
fonduri adăugăm dreptul de cetăţenie străină al unor membri ai Consiliului, 
ca şi dreptul lor de liberă comunicare cu Vaticanul, nu e greu să prezumăm 
şi implicațiile politice ale acestei noi instituții catolice. 

Potrivit aceluiaşi articol, Consiliul episcopilor  diecezani 
administrează nu numai fondurile Patrimoniului sacru, ci şi veniturile 
rentelor ce proveneau din exproprierea unor bunuri ce fuseseră în posesia 
Fondului General Catolic de Religie și Fondului General Catolic de 
Instrucție, ceea ce presupune că sumele încasate şi dirijate se ridicau la 
cifre impresionante. Tendinţa evidentă a Vaticanului era aceea de a opera o 
excludere sistematică a Statului român de la administrarea şi controlul 
averilor bisericeşti catolice, încredinţându-le cu exclusivitate Bisericii. Încă 
din 1924 Vaticanul ceruse guvernului liberal, prin cel de al treilea proiect 
de Concordat, ca Fondul religios şi Fondul de studii, administrate până 
atunci de către Stat, să fie predate Bisericii Catolice. Concordatul din 1927 
a izbutit să pună în mâna Vaticanului, pe lângă arma politică, şi pe cea 
economică, cele două unelte de luptă fiind complementare. 

Una din cele mai controversate şi mai spinoase probleme ale 
catolicismului din România a fost aceea a patronatului. Articolul XV din 
Concordat consemnează că «drepturile şi îndatoririle de patronat, de orice 
categorie, sunt şi rămân desființate fără nici o indemnizaţie». 

Principiul patronatului a izvorât din străvechea tradiție a suveranilor 
de a înzestra Biserica cu averi şi de a o ocroti împotriva oricărei primejdii 
de natură mai ales materială. E vorba, fără îndoială, de suveranii catolici 
care îşi lua şi sarcina de a fi apărătorii şi susținătorii religiei, făcând aceasta 
fie din inițiativă şi zel propriu, fie în virtutea unui mandat pe care-l primeau 
de la papă odată cu investitura sau cu recunoaşterea în demnitatea supremă 
a statului. Aşadar, în mod obişnuit, suveranul înzestra instituția bisericească 
cu bunuri, o pune în posesia acestor bunuri, îi dădea dreptul de uzufruct, 
dar îşi rezerva pentru sine dreptul de proprietate, ca şi pe acela de a 
controla dacă veniturile acestor bunuri nu sunt întrebuințate în alt scop 





5 cf. Dr. Nicolae Bălan, op. cit., pp. 32—34. 

decât cel destinat de suveran. În numeroase cazuri, suveranul îşi rezerva şi 
dreptul de a administra aceste bunuri, printr-un împuternicit sau printr-un 
organ al aparatului de Stat. 

Acest drept al unui ctitor de a se considera proprietar, chivernisitor şi 
supraveghetor al ctitoriei sale s-a definit juridic în principiul patronatului 
sau aşa numitul Jus patronatus Regii. 

Patronatul eclesiastic ungar, singurul care interesează lucrarea de 
față, a luat ființă sub întâiul rege ungar, Ştefan I, devenit mai târziu 
«Sfântul Ştefan», convertit la catolicism, întemeietor al catolicismului 
maghiar, mandatat de papă cu largi drepturi de a-şi organiza Biserica şi 
investit, în acest scop, cu titlul de «legat papab»*. De-a lungul secolelor au 
existat însă două concepții deosebite şi contradictorii cu privire la geneza 
patronatului: concepția catolică şi concepția statală. Prima susținea că 
patronatul izvorăşte dintr-o autoritate bisericească, respectiv de la papă, 
care a mandatat pe suveran cu dreptul de a înzestra şi ocroti. Biserica; cea 
de a doua afirmă că dreptul de patronat este un atribut al puterii regale”. 
Această controversă, deschisă sub dinastia arpadienilor, va fi un ghimpe 
permanent înfipt în trăinicia relațiilor dintre Coroana ungară şi Scaunul 
papal. Pe de o parte, papalitatea va face eforturi susținute pentru a sustrage 
averile bisericeşti din dreptul de proprietate şi control al Statului, iar pe de 
altă parte Statul se va îndărătnici să nu abdice de la principiul suveranităţii 
sale. Dincolo de tribulațiile unui mileniu de istorie maghiară, fapt este că 
legiuirile ungare de totdeauna au consemnat dreptul Statului de proprietate 
şi control asupra averilor bisericeşti — drept izvorât din sistemul patronal 
şi donațional — lăsând pe seama Bisericii sau ierarhilor ei numai dreptul de 
posesiune şi uzufruct. În urma Tratatului de la Trianon, regele român, ca 
şef suprem al Statului şi ca succesor de drept public al regilor ungari, a 
preluat şi dreptul de patronat şi control suprem pe care-l avuseseră regii 
Ungariei, acest drept fiind legat nu de persoane, ci de suveranitatea 
teritorială”. 

Încă din 1920, prin întâiul proiect de Concordat, Vaticanul ceruse 
guvernului român desființarea dreptului de patronat, invocând în sprijinul 
acestei cereri o circumstanță istorică (faptul că ultimul împărat al Austro- 
Ungariei renunțase în mod expres la acest drept, în favoarea papei). 
Guvernul respinge solicitarea Vaticanului, afirmând, prin mijlocirea lui 
Octavian Goga, că acest «drept suprem avut de regii Ungariei, guvernul îl 
reclamă şi pentru M.S. Regele României». În tratativele ce au urmat, 





* Dr. Gh. Ciuhandu, Patronatul eclesiastic ungar în raport cu drepturile Statului român, Arad, 1928, pp. 9 
- 13. 

5 Ibidem, p. 8. 

* Ibidem, p. 196. 

* cf. Ghibu, op. cit, p. XI. 

Vaticanul s-a arătat dispus să facă unele «concesii» guvernului român, cum 
a fost, de pildă, în problema numirii episcopilor, dar ministrul Pennescu 
raporta de la Roma că «Sfântul Scaun face dificultăţi în ceea ce priveşte 
patronatul suprem al Regelui»"5, de unde reiese că papa acorda acestei 
probleme Economice o importanță deosebită. 

Vaticanul a perseverat în intenția de a scoate averile catolice din 
România de sub controlul Statului şi astfel, în 1927, a putut înregistra o 
nouă victorie, prin articolul XV din Concordat, care desfiinţează 
prerogativele patronale şi consfinţeşte pe seama Bisericii Catolice dreptul 
de proprietate, control şi posesie perpetuă. 

Toate cele de mai sus, expuse succint şi îmbrățişând doar aspectele 
esenţiale şi semnificative ale problemei, demonstrează în modul cel mai 
evident inoportunitatea Concordatului încheiat cu Vaticanul în 1927 şi 
caracterul lui nociv pentru interesele majore ale Statului român. 

E interesant să reținem însă că acest caracter nociv e limpede nu 
numai pentru noi, cei de azi, ci şi pentru contemporanii tratativelor şi 
convenției concordatoare. Lăsăm la o parte o seamă de nume, ca acelea ale 
lui Onisifor Ghibu, Tudor Popescu, loan Lupaş, I. Mateiu, Romul Cândea 
şi pe ale altora care s-au pronunțat public împotriva Concordatului şi care 
deci n-au avut nici o contribuție la realizarea lui; facem abstracție şi de 
opiniile ierarhilor ortodocşi, în frunte cu mitropolitul Nicolae Bălan al 
Ardealului, ca exprimând punctul de vedere al unui interes mai mult 
confesional; suntem surprinşi însă să constatăm că acest Concordat a fost 
depreciat de chiar oamenii care l-au tranzacționat şi l-au încheiat. 

Vasile Goldis, de pildă, semnatarul român al Concordatului, scria 
guvernului Averescu, într-un memoriu din 1926, că Biserica Catolică e 
«străină de sufletul nostru şi nu odată cu manifestări duşmane față de statul 
nostru»"”. Ca atare, «nu ezit a mărturisi că şi pentru România aş socoti mai 
potrivită rezolvarea problemei printr-o lege specială a Cultelor, decât prin 
Concordat»“. Vasile Goldiş semnează totuşi Concordatul, dar după aceea 
pare să-şi renege propria-i acțiune şi să repudieze actul de la Roma 
declarând că «din momentul ce am predat guvernul, noi politiceşte nu mai 
răspundem de soarta Concordatului». 

În 1928, Nicolae Titulescu a cerut Vaticanului o seamă de «declaraţii 
interpretative», fără de care «ratificarea Concordatului e imposibilă». 
Aceasta denotă că marele bărbat de stat al României era convins că, aşa 
cum se făcuse, Concordatul nu corespundea deloc intereselor tării. 

Zenovie Piclişanu a fost unul dintre împuterniciţii guvernului 
Brătianu, care, alături de C. Banu, a dus tratativele asupra celui de al treilea 





* Ibidem, p. XI. 
cf. O. Ghibu, op. cit., p. XVII. 
© Ibidem, p. XV. 

proiect de Concordat, în 1924. Cîţiva ani mai târziu, el relata lui Onisifor 
Ghibu, printr-o frază lapidară şi uşor licenţioasă că «modul în care s-a tratat 
şi încheiat Concordatul a fost... o porcărie»“!. 

Am amintit mai sus că Octavian Goga, ministru al Cultelor sub 

averescani, considera proiectul de Concordat ca pe un atentat al Vaticanului 
asupra integrităţii, independenţei şi Constituţiei Statului, asupra siguranţei 
lui şi a liniştii publice. 
Cei 27 parlamentari români care, în 1932, cereau printr-un proiect de lege, 
denunţarea Concordatului, apreciau că acesta «serveşte ca substrat al unei 
acțiuni sistematice care ameninţă în mod grav atât interesele de viaţă ale 
poporului român, cât şi unitatea şi siguranţa statului»“?. 

Consiliul inspectorilor generali din Ministerul Cultelor afirma, în 
1935, că «interesele Statului român nu sunt servite prin aplicarea 
Concordatului», că «acest Concordat este plin de echivocuri, de neclarități, 
de impreciziuni, de subtrefugii, care anihilează atât dispoziţiile Constituţiei 
Țării... şi care ating în mod simţitor înseşi interesele de viață ale Statului 
nostru»*. 


Cum se explică încheierea unui asemenea Concordat, de vreme ce o 
bună parte din principalii lui autori se pronunţă împotrivă-i ? 

Explicaţia fenomenului pare să fi fost, în trecut, de domeniul 
misterului. Cercetătorii şi comentatorii problemei concordatare au căutat 
sensul cauzal în mai multe părți şi au emis opinii variate, dar n-au putut 
ajunge la concluzii sigure. Singurul fapt cert era acela că tratativele şi 
încheierea Concordatului se operaseră în «nişte condițiuni foarte 
misterioase», după cum declara însuşi Zenovie Piclişanu într-o vreme în 
care pretindea că încă nu poate vorbi public despre dedesubturile 
tratativelor la care luase parte. 

Într-adevăr, caracterul obscur al tranzacţiei concordatare necesită să 
fie reținut. Faptul că tratativele s-au dus în secret n-ar fi de natură să 
surprindă; era vorba de o problemă de stat, iar asemenea probleme, în mod 
obişnuit, nu sunt date publicităţii decât într-un anumit moment pe care-l 
hotărăşte guvernul. Nu poate fi însă neglijat faptul că, mai întâi, semnarea 
actului s-a făcut nu la Bucureşti, ci la Roma (istoria vorbeşte de Concordate 
încheiate la Worms, Bologna, Paris, Viena, dar nu de unul încheiat la 
Bucureşti) şi că, în al doilea rând, semnarea însăşi s-a operat în cadrul unui 
secret desăvârşit. Mai mult, nici după semnare (10 mai 1927) opinia 
publică n-a luat cunoştinţă de acest act, el fiind denunţat (în sensul 
publicitar al cuvântului) abia în februarie 1928, de ziarul «Telegraful 





S! Ibidem, p. XLII. 

s cf. Ghibu, op. cit, p. 1. 
S Ibidem, pp. 34, 73—74. 

Român» din Sibiu printr-un articol nesemnat, dar întocmit, după cât se 
pare, de mitropolitul Nicolae Bălan. Problema Concordatului, ca şi textul 
acestuia, fuseseră rezervate unui cerc foarte restrâns de inițiați. De pildă, la 
data de 4 mai 1927, deci cu o săptămână înainte de semnare şi cu doi ani 
înainte de a fi fost publicat în Monitorul Oficial, textul Concordatului îi era 
cunoscut lui Pamfil Șeicaru care-şi putea permite să-l comenteze, acoperit, 
în presa cotidiană“. 

Ratificarea Concordatului de către Parlamentul român, făcută la 7 
iulie 1929, n-a cunoscut o perioadă preliminară de studiu şi comentarii, 
schimburi de opinii, dezbateri private, informări reciproce. După toate 
probabilitățile, Corpurile legiuitoare au fost luate prin surprindere. loan 
Clinciu, raportorul Concordatului în Senat, îi declara, mai târziu, lui 
Onisifor Ghibu că «chestiunea n-a fost studiată deloc. I s-a dat proiectul de 
lege din partea biroului Senatului, cu cuvântul de ordine să-l susţină în 
şedinţă. Atâta tot!»%. Mai cunoaştem că acest cuvânt de ordine venea direct 
din partea lui luliu Maniu, şeful guvernului de atunci. 

Ratificarea Concordatului a scos la iveală şi alte aspecte obscure, în 
timpul tratativelor de la Roma, Vasile Goldiş ceruse şi obținuse de la 
cardinalul Gaspari o declarație menită să precizeze poziția Vaticanului în 
cadrul viitoarelor lui relații cu guvernele României. Declaraţia a fost 
adăugată, la Roma, textului original al Concordatului, dar exemplarul 
prezentat Parlamentului spre ratificare n-o avea. 

Concordatul mai avea o anexă, destinată să facă parte integrantă din 
textul lui, şi anume un schimb de scrisori intervenite între guvernul român 
şi nunțiatura din Bucureşti, cu privire la reglementarea şi precizarea 
anumitor probleme. Legea de ratificare, votată de Parlament, spunea că 
aceste scrisori «se alătură la legea de față», cu intenția ca ele să capete 
putere de lege; cu toate acestea, ele n-au fost alăturate legii, ci numai 
Concordatului; o mână nevăzută le-a sustras posibilității de a căpăta 
caracterul şi puterea unei legi. 

De-a dreptul uluitor e faptul că originalul Concordatului, care 
cuprindea şi declarația clauză a cardinalului Gaspari, a dispărut fără urmă 
din arhiva Ministerului de Externe. Ghibu pune această dispariție sub 
semnul misterului. O însemnare a lui Al. Lapedatu, fost ministru liberal al 
Cultelor, dădea indicaţia că originalul fusese înmânat regelui Ferdinand de 
către Vasile Goldiş, în prezenţa generalului Averescu. Dar Ghibu afirmă că 
mult după aceea, în 1929, când s-a făcut ratificarea la Roma, acest original 
se afla totuşi în mâna ministrului Caius Brediceanu“, şi că pe el a fost pusă 
o a doua clauză emisă de Vatican, în lumina acestor date, nu e exclus să 





* Popescu Tudor, op. cit., p. 20 - 21. 
s O. Ghibu, op. cit, p. XXIX. 
S Ibidem, p. XXXII. 

prezumăm că textul original al Concordatului a fost primit, într-adevăr, de 
regele Ferdinand şi că de la acesta, pe un filon subteran, a ajuns la Roma, 
unde, probabil, a şi rămas. 

Toate acestea nu răspund întrebări asupra fenomenului, ci o 
reactualizează; cum a fost posibilă încheierea unui asemenea Concordat? 

Unii au aruncat vina asupra lui Vasile Goldis, alţii l-au învinuit pe 
Zenovie Piclişanu. Iritănile polemice ale vremii au stigmatizat pe «unguri». 
Astăzi ne putem da seama că atât Vasile Goldis cât şi Zenovie Pîclişanu au 
fost doar nişte instrumente în mâna unor forțe, mult mai înalte şi mai 
puternice, în ceea ce-i priveşte pe unguri, înțelegând prin ei pe revizionişti, 
credem că acuzaţiile unor contemporani, chiar dacă nu sunt lipsite de temei, 
nu sunt lispite nici de exagerare. La începutul acestui capitol am semnalat 
coalizarea dintre elementul religios catolic şi elementul politic maghiar, ca 
o reacţie comună împotriva Tratatului de la Trianon. În virtutea acestei 
reacții comune şi a obectivului comun, era firesc ca cele două forţe să se 
alieze şi s-au aliat. Dacă în problema Statusului romano-catolic ardelean, pe 
care o vom trata mai jos, realitatea acestei alianțe e remarcabilă, în 
problema Concordatului participarea elementului maghiar e mai puţin 
evidentă. Desigur, Concordatul deschidea porţile unei acţiuni de largă 
desfăşurare a şovinismului maghiar şi aceasta ar fi fost deajuns ca să 
justifice o participare efectivă a iredentistilor la realizarea lui. Dar nu e mai 
puțin adevărat, aşa cum am observat mai înainte, că alianța catolică- 
maghiară nu era lipsită de asperități. Prezenţa greco-catolicilor din Ardeal, 
români de baştină, era de natură să indispună integralismul naționalist 
maghiar şi, în acelaşi timp, să intereseze prozeltismul neostoit al Romei. 
Concordatul era menit ca, din acest punct de vedere, să nu-i entuziasmeze 
pe unguri; Biserica Greco-Catolică înceta să mai fie «Biserică națională», 
situată deci de celaltă parte a baricadei, şi devenea un «rit», adică o parte 
componentă a Bisericii Catolice, intrând în casa maghiarismului ardelean 
ca un musafir nepoftit care ar putea, eventual, să uzeze de agerimea unui 
ochi indiscret. Nu putea ispiti nici perspectiva maghiarizării elementului 
românesc, încercată fără succes de-a lungul unui mileniu. De aceea socotim 
că nu elementul maghiar, în înţelesul politic al cuvântului, a precumpănit în 
realizarea Concordatului, învinuirile contemporane, atâtea câte au fost, se 
întemeiază mai mult pe prezumţii, iar prejudecata nu poate contura 
niciodată un criteriu ştiinţific. 

Fără îndoială, inițiativa Concordatului a avut-o Vaticanul, iar agenţii 
săi diplomatici au dus, vreme de nouă ani, o acțiune susținută pentru 
realizarea şi desăvârşirea convenției. Nu trebuie uitat că primul proiect de 
Concordat a aparținut Vaticanului, în 1920, iar ultima parafare a actului a 
avut loc la Roma, în 1929. În numele papei Pius al XI-lea, tratativele au 
fost duse de cardinalul Doici, secondat în ţară de nunțiul Alexandru Cizar. 

Monseniorul Doici a depus eforturi extraordinare pentru a obține din partea 
delegaților români un text de Concordat care să corespundă cât mai fidel 
indicaţiilor papei. În 1928, el îi declara confidenţial lui Nicolae Titulescu, 
în gara Romei unde venise să-l întâlnească în mod special, că tentativele lui 
de a fi conciliant față de unele cereri ale reprezentantului român se izbesc 
de rezistenţa personală a papei, şi-i cerea acestuia să cedeze, aşa cum 
cedase, de altfel, şi Vasile Goldiş. Aparatul diplomatic al Vaticanului a 
funcționat nu numai pentru Concordat în sine, ci şi pentru primatul acestuia 
în aria legislației româneşti. E semnificativ faptul că, în 1928, tocmai în 
zilele când la Bucureşti se discuta fixarea textului proiectului de lege pentru 
regimul general al cultelor, un reprezentant diplomatic al Scaunului papal 
făcea o «vizită» la Consiliul Suprem legislativ al României”. Ce a urmat, 
se ştie: Legea Cultelor a fost întocmită şi votată sub cel mai evident regim 
concordatar. Aşadar, asupra rolului prim şi hotărâtor jucat de Vatican în 
încheierea Concordatului cu România nu a fost şi nici nu poate fi vreo 
îndoială. 

Dintre factorii interni, cel dintâi care atrage atenția cercetătorului e 
constituit de partidele politice care s-au succedat la guvern între 1920— 
1929. Avocatul Tudor Popescu, care a scris o carte despre Concordat, crede 
că acesta a fost opera exclusivă a partidelor național-ţărănesc şi național-li- 
beral. După el, situația politică a României din perioada postbelică se 
caracterizează prin dispariția vechiului partid conservator şi prin apariția 
partidului naţional-ţărănesc, acesta din urmă fiind rezultatul fuzionării 
partidului naţional al lui Iuliu Maniu cu partidul țărănesc al lui Ion 
Mihalache. Partidul național se născuse şi evoluase în Ardeal, având la 
conducere şi în posturile cheie o bogată echipă de greco-catolici, în frunte 
cu Iuliu Maniu, care se bucurau de sprijinul Vaticanului şi care, la rândul 
lor, întrețineau un climat favorabil propagandei catolice. In aria politică a 
României, partidul național-ţărănesc se proiecta ca singurul adversar 
redutabil al liberalilor. Aceştia, pentru a-i contracara prestigiul şi şansele de 
guvernare, au căutat şi ei o apropiere de Roma, căutând să câştige şi să-şi 
asigure simpatia Vaticanului şi a catolicilor din România“. Cu alte cuvinte, 
s-a creat o supralicitare a celor două principale partide politice faţă de 
catolicism, supralicitare al cărei rezultat a fost, până la urmă, Concordatul. 

Teza lui Tudor Popescu exprimă, desigur, adevărul, dar numai în 
parte. În ceea ce-i priveşte pe ţărănişti, nu rămâne nici o îndoială că militau 
pentru catolicism. Chiar în Ardealul de sub stăpânirea ungară, partidul 
național era sprijinit de împăratul Francisc Ferdinand şi se pare că unul din 
motivele pentru care Iuliu Maniu a refuzat, în 1919, să îmbrăţişeze ideea 
unificării bisericeşti, a fost condescendenţa față de ocrotitorul imperial al 





©“ Dr. Nicolae Bălan, Biserica neamului și drepturile ei, Sibiu, 1928, p. 53. 
s Popescu Tudor, op. cit, p. 12. 

partidului său“. Partidului naţional-țărănesc i se datorează cel puţin 
ratificarea Concordatului de către Parlament, prin cuvântul de ordine al lui 
Iuliu Maniu. 

În ceea ce-i priveşte pe liberali, e lucru sigur că sub guvernarea şi 
prin împuterniciţii lor s-au perfectat tratativele concordatare şi, ceea ce e 
mult mai grav, a fost admis textul de bază al Concordatului, într-o şedinţă a 
Senatului, din mai 1929, reprezentanţii celor două partide principale, puşi 
în fața evidențelor, se învinuiau reciproc; senatorul țărănist Dincescu 
Bolintin îi acuza pe liberali că ei au făcut Concordatul, iar Aurel Vlad, 
ministru liberal, îi acuza pe ţărănişti că ei poartă răspunderea financiară”. 

Teza lui Tudor Popescu ignoră şi faptul că un al treilea partid, cel 
averescan, a jucat un rol important în această problemă. Sub guvernul 
Averescu s-au început, în 1920, primele tratative, şi tot sub o guvernare 
Averescu s-a semnat Concordatul, în 1927. 

De fapt, credem că era vorba mai puţin de o supralicitare a partidelor 
față de Vatican, cât de o concurenţă între ele. Fiecare guvern al tratativelor 
concordatare, moştenind problema de la antecesorul său, îşi raporta poziția 
nu la principiile permanente ce stau la baza unei organizări statale, ci, 
comparativ, la poziţile concurenţilor săi politici. În acest sens, ni se pare 
foarte semnificativ unul din criteriile după care Vasile Goldiş discuta la 
Roma un proiect de Concordat întocmit de guvernul, liberal ce-i precedase 
lui Averescu : «guvernul nou — scrie Goldiş într-o broşură — să nu iasă 
inferior guvernului Brătianu în tratativele cu Vaticanul» (Concordatul, 
Arad — 1927, p. 6). «Dacă nu voi putea câştiga aceste puncte — scrie mai 
departe Goldiş, la pagina 8 — atunci la timpul său, liberalii cu drept cuvânt 
mi-ar fi putut aduce învinuirea că am fost mai ieftini decât dânşii şi astfel 
Concordatul ar fi adus Guvernului nostru o ştirbire a prestigiului său 
politic». Criteriul concurenţei politice e atât de evident încât nu mai are 
nevoie de nici un comentariu. În fața unor asemenea maniere de 
guvernământ, Vaticanul nu avea decât de câştigat. 

Adăugăm că, pe lângă aceste partide propriu-zise, care se situau pe 
linia de centru a politicii româneşti, Concordatul a fost sprijinit şi de unele 
elemente de dreapta, proiectate încă de pe atunci pe panorama curentelor 
naţionaliste, în ziarul «Cuvântul» din 1927”, Nae Ionescu se pronunţa 
deschis pentru Concordat, (alături de Pamfil Şeicaru care ducea o campanie 
similară în «Curentul») şi introducea ideea unei abandonări a Ortodoxiei, în 
ciuda faptului că el trecea drept un filosof prin excelență ortodox. Pe de altă 
parte, Visarion Puiu, pe atunci episcop de Bălţi, se declara împotriva 





Dr. loan Lupaş, Chestiunea Concordatului, Sibiu, 1921, p. 22. 

% Vezi Dr. Nicolae Bălan, Biserica împotriva Concordatului, p. 13. 

7! 6 mai 1927, deci cu numai patru zile înainte de semnarea Concordatului, cf. Popescu Tudor, op. cit., 
pp. 21 - 22 şi 15. 

înființării Patriarhiei Române, în 1925, şi infiltra opinia că singura 
Patriarhie bine întemeiată este aceea a Romei papele, ceea ce-i făcea pe 
uniții de, la Blaj să-i reproducă discursurile în coloanele presei lor, după cât 
se pare chiar cu voia şi intenţia însăşi a episcopului”. 

Mărturiile vremii ne dau însă indicii suficiente în sprijinul unei 
concluzii mai limpezi, şi anume că nu persoanele oficiale şi nici guvernele 
au jucat rolul principal în problema Concordatului, ci regele. Tratativele 
concordatare şi semnarea convenției s-au operat sub domnia lui Ferdinand 
I, al cărui catolicism, poate mai puţin fervent decât al predecesorului său, 
Carol, era susținut şi alimentat de cadrele ierarhiei romane. E de-ajuns să 
cităm influența pe care o exercita asupră-i nunțiul Doici, ca şi contele 
Majlath, episcopul romano-catolic de Alba lulia, al cărui portret se afla în 
camera de culcare a regelui. Cât priveşte catolicismul lui Majlath, 
caracterul său ofensiv se va ilustra public în anii următori Concordatului, cu 
prilejul tratativelor asupra Statusului romano-catolic ardelean. 

În broşura explicativă pe care a publicat-o la Arad în 1927, Vasile 

Goldiş afirma că a mers la Roma pentru a semna Concordatul nu numai în 
virtutea instrucțiunilor primite de la guvern, ci şi «luând în deosebită 
socotinţă şi dorinţa exprimată a M. S. Regelui» 3; aceasta denotă că regele a 
avut conversații directe cu Goldiş în această problemă şi că i-a dat 
instrucțiuni în acest sens, fie chiar şi sub forma unei «dorinţe exprimate» 
care, potrivit uzanțelor vremii, avea valoare de ordin. Şi poate că inițiații 
contemporani nu erau lipsiți de îndreptăţire să afirme că greşeala lui Goldiş 
s-ar fi datorat devotamentului său față de rege. 
Există indicii că Ferdinand a intervenit nu numai în acțiunea semnării 
Concordatului, ci şi în asigurarea pozițiilor catolice solicitate prin 
proiectele actului. De pildă, una din învinuirile aduse lui Goldiş de către 
unii contemporani era aceea de a fi operat, prin convenţia concordatară, 
mutarea la Cluj a episcopiei unite de la Gherla, într-o scrisoare explicativă 
trimisă la 8 noiembrie 1933 episcopului Nicolae Ivan al Clujului, Goldiş dă 
vina pe guvernele liberal şi țărănist, în sensul că mutarea acestei episcopii 
s-a făcut cu învoirea lor şi «s-a promis personal de către M. S. Regele». 

De altfel, înainte de a pleca la Roma pentru tratative, Goldiş a avut o 
lungă audiență la regele Ferdinand, în cursul căreia, după propria 
exprimare, «s-au fixat definitiv unele chestii importante în legătură cu 
Concordatul»75. Se pare că tot în cursul acestei audienţe Goldiș ar fi cerut 
regelui permisiunea de a încerca la Vatican o reducere a episcopilor 
catolice, la care suveranul i-a răspuns : «încearcă, dar să nu fie motiv de 





? Vezi ziarul Unirea nr. 25 din 20 iunie 1925, cf. Popescu Tudor, op. cit., p. 16 şi nota 1. 
? V, Goldiş, Concordatul, Arad (1927), p. 30. 
+ Vezi Ghibu, Nu/itatea Concordatului, p. XXXIV. 
7% V, Goldis, op. cit., p.7. 

rupere» '€. E evident că regele ţinea cu orice preţ ea acest Concordat să fie 
încheiat. 

Deosebit de semnificativă ni se pare o împrejurare relatată de Goldiş 
în broşura amintită mai sus. La Roma, Goldiş trata cu cardinalul Gasparri 
problema jurământului clerului. Delegatul român cerea ca textul 
Concordatului să prevadă obligația preoților catolici din România ca, la 
intrarea lor în funcţiune, să presteze jurământ de credință față de capul 
Statului. Reprezentantul Vaticanului a respins categoric această cerere, ceea 
ce l-a făcut pe Goldiş să-i telefoneze la Bucureşti lui Averescu şi să-i ceară 
părerea, «eventual chiar pe a Maiestăţii Sale Regelui». Averescu i-a 
răspuns că «guvernul român nu insistă pentru jurământul clerului», ceea ce 
însemna dezarmarea delegatului român. Goldiş a aflat, ceva mai târziu, că 
«Majestatea Sa Regele a fost de aceeaşi părere cu guvernul», ceea ce 
înseamnă, mai întâi, că generalul Averescu s-a consultat cu regele şi, în al 
doilea rând, că de fapt guvernul a fost de aceeaşi părere cu regele. 

Tot în legătură cu aceasta, având în vedere dorința expresă a lui 
Ferdinand de a încheia Concordatul şi, pe de altă parte, legătura lui directă 
cu înalții ierarhi catolici din România, ne putem permite o prezumție. 
Vasile Goldiş, chiar după ce a primit răspunsul lui Averescu, a făcut 
abstracție de el şi a continuat să insiste pentru obligativitatea clerului de a 
presta jurământ. Spre marea lui surprindere, reprezentanții Vaticanului i-au 
răspuns că nu înţeleg insistenţele lui, deoarece guvernul român a adoptat 
punctul lor de vedere şi că Sfântul Părinte a primit în acest sens o telegramă 
de la nunțiul papal din Bucureşti, monseniorul Doici. Cu alte cuvinte, 
Vaticanul cunoştea precis un punct de vedere pe care reprezentantul 
diplomatic al României îl considera — şi care era — un secret de stat. 
Fireşte, acest fapt a paralizat orice tentativă a lui Goldiş de a continua 
discuţiile pe această temă. El afirma că, ulterior, a făcut constatarea unei 
«regretabile indiscreții» comise la Bucureşti, al cărei autor «nu s-a putut 
găsi». Ghibu crede că vinovatul trebuie să fi fost un funcţionar din 
Ministerul de Externe. Dar, în lumina tuturor datelor de care dispunem, nu 
poate fi exclusă prezumția ca însuşi regele Ferdinand să fi comunicat 
nunțiului Doici obiectul telegramei acestuia către papă. 

Dacă regele a izbutit să opereze miracolul Goldiş, făcând dintr-un 
înverşunat anticoncordatar semnatarul însuşi al Concordatului, nu mai 
puţină izbutire, şi mai uşoară, a avut asupra lui Ionel Brătianu. Personal, 
şeful partidului liberal nu era interesat nici de Ortodoxie, nici de 
Catolicism, dar nu-i erau indiferente raporturile lui cu regele. La urma 
urmelor, asemenea raporturi nu-i erau indiferente nimănui. Regele îşi 
câştigase pe menit gloriosul titlu de «Ferdinand întregitorul», cu care va 





75 Ibidem, p. 21, nota 1. 
7 Ibidem, pp. 13 - 14. 

intra şi va rămâne în istorie, iar de acest titlu erau indisolubil legați atât 
Brătianu şi Goldiş cât şi mulți alți oameni politici care, împreună cu 
suveranul, făuriseră România Mare. Aşadar, nu poate fi pus în discuţie 
patriotismul în sine al lui Ferdinand, ci numai evidenta lui slăbiciune în faţa 
acestui capitol de politică națională. 

În dezbaterile vremii a circulat, neoficial, o presupunere, anume că Roma 
catolică a exercitat asupra lui Ferdinand catolicul presiuni extreme, împinse 
până la limita rezistenţei, care l-au pus pe bătrînul suveran în faţa 
alternativei de a determina semnarea Concordatului sau de a muri fără să 
primească din partea Bisericii ultima iertare şi cuminecătură. Desigur, 
documente certe care să sprijine această teză nu există (si ne întrebăm dacă 
pot exista), dar prezumția nu e în afara posibilului. Exploatarea unui 
suferind sau muribund credincios în scopuri de ordin practic e un exercițiu 
îndelungat al clerului catolic, iar semnatarul prezentei lucrări cunoaşte un 
caz pe care-şi permite să-l citeze în favoarea tezei de mai sus: 

La 2 august 1951 s-a stins din viaţă, la Bucureşti, pictorul german 
Anton Kaindl, locuitor de multă vreme al țării româneşti şi un mare 
îndrăgostit al monumentelor noastre de artă religioasă (mânăstiri, schituri, 
biserici şi troițe), pe care le-a imortalizat într-o operă vastă şi plină de 
sensibilități. Cu câteva zile înainte de moartea pe care şi-o presimţea, 
Kaindl a scris un testament prin care dispunea ca întreaga lui operă (peste 
800 acuarele şi peste 200 gravuri în aqua-forte), precum şi drepturile de 
autor, să-i revină moştenitoarei sale Silvia Obreja, în semn de recunoştinţă 
pentru devotamentul cu care aceasta l-a îngrijit, în casa şi familia ei, vreme 
de ani îndelungați, el fiind bătrîn şi singur, în aceeaşi zi, după câteva ore, el 
a cerut duhovnic pentru mărturisire şi împărtăşire; la invitaţia Silviei 
Obreja, a venit la el preotul Giovanelli, de la biserica Sfântul Iosif, 
catedrala romano-catolică. De la această spovedanie preotul Giovanelli a 
ieşit cu un al doilea testament prin care Anton Kaindl dispunea ca opera lui 
să revină Vaticanului şi să fie transportată la Roma atunci când 
împrejurările vor permite, în faţa acestei situații, moştenitoarea legală a 
oferit întreaga colecție, ca donație, Arhiepiscopiei Ortodoxe a Bucureştilor, 
în posesia căreia se află şi astăzi *. 

lată însă că, mai nou, a ieşit la iveală o mărturie contemporană cu 
Concordatul, mult mai directă şi, deci, mai convingătoare. E vorba de 
memoriile lui Nichifor Crainic, din care extragem şi reproducem un pasaj 
asupra unor evenimente trăite de el în 1927: 

«Tratativele pentru încheierea lui (a Concordatului, n.n.) durau de 
şapte ani. Guvernele noastre n-aveau curajul să pună piciorul în prag faţă 
de pretențiile exorbitante ale Vaticanului. Proiectul de Concordat asigură 





38 Tem. 10761/1951 din Arhiva Arhiepiscopiei Bucureştilor. Informaţiile privitoare la cel deal doilea 
testament le deţinem direct şi personal de la Silvia Obreja. 

Papei în România o autoritate suprastatală şi, în anumite cazuri, dreptul de 
proprietar în ţară în mod absurd. Din această pricină, guvernele noastre, cu 
o laşitate rău mascată, amânau încheierea din an în an. Vasile Goldiş 
declarase public că mai bine îşi taie mâna decât să semneze asemenea 
Concordat. 

La ultima audienţă imperioasă a monseniorului Doici, nunțiul papal, 
eu am servit ca interpret. Goldiş nu ştia franțuzeşte. Monseniorul Doici 
avea un defect caraghios: o incontinenţă nazală. Cu cât se înfuria, cu atât 
nasul îi curgea mai abundent. Cîteodată, în focul gesticulaţiei, uita să mai 
folosească batista şi lacrimile nazale şiroiau pe sutana diplomatică, o elegie 
înciudată că papa nu intră mai repede în posesiunile româneşti. Goldiş era 
intimidat. Monseniorul cerea dictatorial să-i fixeze data semnării. Ministrul, 
care nu voia, îngăima echivocuri. Atunci, printre şiroaie, au izbucnit, 
groteşti, invectivele milenare împotriva ortodoxiei : 

— Ipocriţilor, perverşilor, bizantinilor, ereticilor, în curând veți 
semna, în curând! 

Eram în România într-un cabinet ministerial! 

Când nunțiul papal s-a ridicat în furii şi a luat-o spre ieşire, s-a 
produs un tablou fantastic al demnităţii de stat: ministrul alergând după 
monsenior, trăgându-l de pulpană să nu plece : Monseniore, monseniore! 
iar eu alergând după ministru să-l sustrag din situația ridiculă. Nu l-a putut 
opri. Dus a fost! 

«Veţi semna curând»... Monseniorul Doici ştia ce spune. 

Regele Ferdinand nu era încă în agonie, dar greu bolnav. Era catolic 
şi, botezându-şi copiii în legea ţării (în religia ortodoxă, conform 
Constituţiei, n.n.), papa îl oprise de la împărtăşanie. Catolicii cu acces în 
palat i-au terorizat suferința cu bestialitate sacră, ameninţându-l cu focul 
iadului dacă nu obţine graţia potirului. lar graţia nu se poate căpăta decât 
printr-un târg: să încheie Concordatul! 

Într-o zi Vasile Goldiş era profund deprimat. Venea de la rege. I-a 
mărturisit cum era terorizat de catolici. Era credincios şi îngrozit de moarte. 
Luându-i mâinile, l-a implorat plângând să meargă la Roma să semneze 
Concordatul, ca regele să poată primi împărtăşania şi să moară în pace. 
Toată luna mai 1927, Goldiş a stăruit la Vatican, neizbutind să schimbe o 
iotă în plus din textul impus. 

Concordatul papal cu Româna s-a încheiat printr-un şantaj cu 
«eternitatea» ”. 

În lumina acestor mărturii şi-n ultimă analiză, reiese că rolul 
hotărâtor în problema Concordatului nu l-au avut nici ungurii, nici oamenii 
politici, nici chiar regele, ci Vaticanul. 





” Nichifor Crainic, Zile albe, zile negre, vol. IL. Fragment apărut în «Tribuna» (Cluj) din 19 iulie 
1990, p. 6. 
42 


Pro memoria. Acţiunea catolicismului în România interbelică 


Concordatul, potrivit definiţiilor clasice, ar fi fost destinat să 
reglementeze situația cultului romano-catolic pe teritoriul Statului român. 
Din păcate, prezenţa lui în istoria noastră națională a înscris una din 
paginile ei obscure, depăşind cu mult sfera interesului bisericesc şi 
ancorându-se puternic în aceea a interesului politic. Deşi, aşa cum am 
remarcat mai sus, nu avem date suficiente care să ateste o participare 
efectivă a elementului revizionist maghiar la încheierea Concordatului, 
această convenţie a fost realizată totuşi într-o epocă de efervescenţă 
politică, şi e mai presus de orice îndoială că, poate dincolo de aşteptările 
iredentiştilor, ea le-a oferit acestora largi posibilități de acțiune. 
Concordatul reprezintă expresia Juridică a filomaghiarismului papal şi 
acoperirea politică a naționalismului unguresc. Ar fi greşit să credem că 
importanța lui a rămas circumscrisă în contextul anilor 1927—1929; 
rezonanţele lui s-au făcut simţite, dureros, în anii ce au urmat. Mussolini 
făcuse Vaticanului largi concesii, prin Concordatul din 1929, iar papa, la 
rândul său, a continuat să exercite o puternică influență asupra guvernării 
fasciste din Italia. Începând cu pragul celui de al patrulea deceniu, guvernul 
italian manifesta o tot mai pronunţată atitudine în favoarea revizionismului 
maghiar. Şi poate că Onisifor Ghibu nu greşea, în 1935, afirmând că 
această politică a Romei mussoliniene se datoreşte, în mare parte, 
influențelor venite din partea Romei papale*”. Ceea ce se presimţea în 1935 
a devenit realitate în 1940; contele Ciano impune diktatul de la Viena, şi 
partea de nord a Ardealului trece în stăpânirea Ungariei horthyste! 

Concordatul din 1927 a constituit nu numai principala armă a 
acțiunii catolicismului în România, ci şi germenul celorlalte modalități ale 
noii ofensive papale şi iredentiste, cum au fost Statusul romano-catolic 
ardelean, şcolile catolice, ordinele şi congregațiile călugărești ale Romei. 
La adăpostul prevederilor concordatare, aceste instituții puteau să 
întreprindă o largă acțiune convergentă de subminare a suveranității 
Statului român, şi de promovare a imperialismului catolic, ceea ce, de 
altfel, au şi încercat să facă, după cum se va vedea din cele ce urmează. 

Faptul că acest penibil document al României interbelice a fost 
denunțat, în 1948, de un guvern comunist nu schimbă întru nimic datele 
problemei şi nici nu-i diminuează importanța, atât din punctul de vedere al 
Statului român cât şi din acela al Bisericii Ortodoxe majoritare. Istoria 
națională o transcende pe cea politică. Din această perspectivă, cu mult mai 
bine ar fi fost dacă guvernul Petru Groza nu ar fi avut ce denunța. 





5 O. Ghibu, op. cit, p. XLVI. 

II. STATUSUL ROMANO-CATOLIC ARDELEAN 


O a doua modalitate a acțiunii catolicismului în România dintre cele 
două războaie mondiale a constituit-o aşa numitul Status romano-catolic 
ardelean. Capitol puţin cunoscut în istoria noastră bisericească şi națională, 
prezenţa lui e foarte semnificativă pentru ilustrarea perseverenței cu care 
catolicismul — în special cel maghiar — şi-a urmărit interesele în mijlocul 
şi în dauna poporului român. 

Statusul romano-catolic ardelean a fost o organizație catolică 
maghiară, cu caracter mai mult laic, care, vreme de aproape patru secole, 
şi-a revendicat drepturi de proprietate şi administrare a unor imense bunuri 
materiale de pe teritoriul Ardealului. 


Istoricul acestei organizaţii începe în secolul al XVI-lea, în epoca de 
declin temporar al catolicismului din Transilvania, în această provincie se 
răspândeşte vertiginos Reforma si, la un moment dat, episcopatul catolic 
încetează de a mai exista. Atunci ia fiinţă asociaţia laică a Starusului catolic 
care-şi asumă sarcina de a conduce afacerile bisericeşti, şi mai ales pe cele 
economice, cârmuite până acum de către prelați. 

După anexarea Ardealului la Austria, dinastia Habsburgilor îşi 
începe opera de restaurare şi consolidare a catolicismului; ea îl decretează 
religie de stat şi reînființează episcopatul, care revine în drepturile lui. În 
această nouă situație, Statusul catolic nu mai poate fi un organ de 
conducere bisericească, ci devine un simplu auxiliar al guvernului austriac 
şi colaborator al acestuia în acţiunea de catolicizare. 

În 1581 şi 1583, regele Ştefan Bathory al Poloniei dă călugărilor 
iezuiți din Ardeal titlul perpetuu de a administra mai multe averi destinate 
să susțină existenţa şi activitatea Universităţii din Cluj. Două secole mai 
târziu însă, adică în 1773, papa Clement al XIV-lea desființează ordinul 
iezuiţilor; ca urmare, împărăteasa Măria Tereza confiscă pe seama statului 
bunurile acestora, iar administrarea lor o încredințează unui organ anume 
instituit, Comisia literară. 

Comisia literară funcționează de la 1773 până la 1848, perioadă în 
care Statusul romano-catolic nu mai există. 

În 1848, după alipirea Ardealului la Ungaria şi după încetarea 
caracterului de stat al religiei catolice, Comisia literară urmează să fie 
desființată. Elementul catolic laic din Ardeal încearcă să profite de 
împrejurare şi să reînvie Statusul, cu scopul de a lua în stăpânire averile ce 
fuseseră administrate de Comisie, încercarea însă eşuează. Comisia literară, 


deşi în curs de desființare, continuă să administreze, ca organ al guvernului, 

bunurile ce-i fuseseră încredințate în 1778. 

În 1866, deputaţii catolici din dieta ardeleană cer guvernului ca 
aceste averi să treacă asupra Statusului. De data aceasta se înregistrează un 
succes, dar numai parțial: guvernul desființează efectiv Comisia literară şi 
hotărăşte ca bunurile respective să fie administrate «cu influența» 
Statusului catolic şi cu respectarea dreptului de patronaj şi inspecţie al 
regelui. Aceasta însemna, fireşte, că averile erau considerate ca o 
proprietate a Statului, iar administrarea lor urma să fie făcută de Biserică, 
prin reprezentanţii ei ierarhici, şi numai cu influenţa Statusului catolic. 

Această nouă situație e de natură să accentueze un diferend în sânul 
catolicismului însuşi, şi anume între mireni şi clerici. Patru ani mai târziu, 
în 1868, o adunare prezidată de episcopul Fogarassy adoptă şi consfinţeşte 
hotărârea guvernului, dar mirenii constituiți în organizaţia Statusului nu se 
mulțumesc cu o simplă «influență» acordată de guvern şi cer ca Statusul 
catolic să devină un organ propriu, autonom, investit cu dreptul de a cârmui 
toate afacerile bisericeşti, afară de cele privitoare la cult. În faţa acestei 
cereri, raporturile dintre mireni şi clerici devin tensive. Episcopul Fo- 
garassy protestează şi-i acuză pe laici de tendinţe protestante. 

Un an mai târziu, provocat de certurile celor două tabere, Ministerul 
Cultelor din Ungaria hotărăşte ca în locul vechii Comisii literare să ia ființă 
o Comisie catolică provizorie. Aceasta, fireşte, preia sarcina de a 
administra bunurile în cauză şi funcționează până în 1872, timp în care 
Statusul catolic îşi încetează din nou existența. Conflictul însă continuă. 
Comisia catolică provizorie fusese înfiinţată de guvern în urma 
intervențiilor episcopului Fogarassy care căuta să contracareze acţiunea 
laicilor. Pe de altă parte, aceştia din urmă fac demersuri pe lângă guvern 
pentru reînființarea Statusului, având de partea lor şi pe baronul Josika, 
preşedintele Comisiei catolice provizorii. 

În acest an, 1873, laicii se întrunesc din nou şi reconstituie Statusul 
catolic, atribuindu-şi drept de autoconducere. Baronul Josika devine 
preşedinte mirean al noului Status şi trece pe seama acestuia agendele 
Comisiei provizorii. Pus în faţa faptului împlinit, Ministerul Cultelor ungar 
nu aprobă hotărârile autonomiste ale Statusului catolic, dar, din rațiuni 
politice, îi recunoaşte existenţa şi lasă în suspensie reorganizarea Bisericii 
ardelene pe un termen indefinit*!. Statusul catolic funcţionează astfel până 
la revenirea Ardealului în granițele României şi, după cum se va vedea, şi 
după aceea. 





*! Pentru prezentarea acestui capitol al lucrării noastre am folosit aproape în exclusivitate masiva colecţie 
de Acte și Documente privitoare la Statul rom.cat. ardelean, publicate de Onisifor Ghibu la Cluj în 1933. 
Luându-le ca bază de documentare, ne-am permis unele reconsiderări cronologice, o sistematizare a 
materialului în funcţie de planul lucrării noastre, ca şi o seamă de interpretări şi concluzii personale. 
Opiniile lui Ghibu sunt deseori operate sub impulsul unui temperament poleinic şi excesiv anti-maghiar, 
aşa încât ele trebuie receptate cu un minimum de rezervă şi supuse controlului critic. 

Cele de până aici ilustrează, mai întâi, una din cele mai vechi racile 
ale Bisericii romano-catolice: clericalismul, în virtutea acestui principiu, 
mirenii au fost ținuți departe de viaţa şi organizarea propriu-zisă a Bisericii 
şi folosiți — după cum se exprima unul din prelați Conciliului II Vatican 
— doar ca material combustibil pentru locomotiva clerului. Conflictul tacit 
dintre mireni şi clerici a luat uneori forme exprese, iar două din aceste 
forme sunt înregistrate pe teritoriul Ardealului în secolul XVI şi secolul 
XIX (1848) când laicii caută să profite de declinul puterii clericale, pentru 
a-şi însuşi funcțiuni conducătoare, în acest conflict trebuie să vedem atât 
geneza cât şi reînvierea Statusului catolic ardelean. 

Pe temeiul acestei prime constatări ne putem explica şi de ce, de-a 
lungul întregii istorii austro-ungare, Statusul catolic a fost dezagreat şi chiar 
condamnat de ierarhie, dar încurajat şi tolerat de autoritatea civilă a 
statului. Nu trebuie pierdut din vedere faptul, examinat în capitolul 
precedent, că într-un imperiu catolic, ca acela al Austro-Ungariei, şi sub o 
dinastie prin excelență catolică, ca aceea a casei de Habsburg, raporturile 
dintre papalitate şi coroană s-au consumat sub semnul unei rivalități tacite 
sau manifeste, Roma dând permanente asalturi pentru supremație, iar Viena 
apărându-şi din răsputeri suveranitatea. În acest context, era firesc ca statul 
să încurajeze, în anumite limite totuşi, o organizație mireană care, 
promovând cu zel catolicismul, încerca un proces de emancipare de sub 
tutela discreționară a ierarhiei. Ierarhia însă era slujbaşa credincioasă a 
papei, şi aşa se explică de ce, sub stăpânirea austroungară, Vaticanul nu a 
recunoscut existența şi funcţionarea Statusului catolic şi nici nu a intervenit 
vreodată în favoarea lui. 

Am considerat necesar să facem aceste prime precizări de 
raporturi, pentru a urmări mai uşor problema Statusului în condiţiile 
politice ale Statului român. În aceste noi condiţii, raporturile se vor 
schimba: în faţa unui oponent comun, Statul, care-şi va revendica drepturile 
lui legitime, ierarhia catolică se va coaliza cu laici, iar Vaticanul va 
interveni direct şi va certifica existenţa şi funcționarea Statusului, dând prin 
aceasta o- dublă lovitură: pe de-o parte, profitând de îndârjirea 
şovinismului maghiar şi de impasul laicilor, îi va pune pe aceştia sub 
autoritatea ierarhiei, iar pe de altă parte, profitând de slăbiciunea şi lipsa de 
experiență a guvernelor de la Bucureşti, va câştiga drept de proprietate şi 
folosință asupra unor averi care trebuiau să fie ale Statului român. La 
unirea Ardealului cu Patria-mamă, situația de drept a Statusului romano- 
catolic e următoarea: 

— Statusul de la 1873 nu e o continuare a celui din secolul al XVI- 
lea, ci o organizaţiei nouă; 

— el a luat ființă prin abatere de la prevederile rescriptelor imperiale; 

— el a fost numai tolerat de regele, parlamentul şi guvernele 

Ungariei şi n-a obținut niciodată aprobarea statutului său de organizare; 

— el nu a fost niciodată proprietarul fondurilor deţinute de el, ci 
numai le-a administrat temporar, uneori prin abuz; 

— el nu a fost niciodată recunoscut sau aprobat de Vatican. 


Statusul catolic ardelean în România. Noul Stat al României se 
constituie şi se organizează fără să-şi înscrie pe agendă şi drepturile lui 
asupra bunurilor administrate de un Status catolic ardelean şi al căror 
proprietar era el, ca moştenitor al fostului Stat ungar. Profitând de hpsa de 
atenție a guvernanților români, membrii vechiului Status se regrupează şi, 
în mai multe adunări ținute între anii 1920 - 1923, se constituie într-o 
organizație națională şi politică maghiară, complet autonomă atât față de 
Statul român, cât şi de Mitropolia catolică de la Bucureşti, deci de Vatican. 
De data aceasta însă ei se aşează sub protecţia contelui Carol Gustav 
Majlath, episcopul catolic de Alba lulia, căruia îi conferă şi dreptul de 
patronat. Noua organizaţie refuză să-şi supună gestiunea controlului de Stat 
şi continuă să funcționeze astfel, ignorată sau tolerată de autoritatea 
românească, vreme de aproape zece ani. 

De abia în aprilie 1931, în urma unor sesizări, Ministerul 
Instrucțiunii Publice şi Cultelor instituie o Comisie istorico-juridică cu 
sarcina de a studia problema Statusului. Din Comisie fac parte profesorii 
Onisifor Ghibu, Victor Onişor, Al. Borza, dr. Vitold Baroni, Istrate 
Micescu şi avocaţii loan Dumitrescu, Moise [enciu şi Ovidiu Demetrescu. 
La 15 iunie 1931 Comisia conchide că Statul român, în virtutea drepturilor 
lui legale, poate lua asupra sa, prin decizie ministerială, bunurile deţinute în 
mod ilegal, timp de câteva decenii, de Statusul catolic ardelean; nu e nevoie 
ca Statusul să fie dizolvat, deoarece el nu a fost şi nu este persoană juridică, 
întrunirile lui putând fi pur şi simplu interzise; bunurile în cauză urmează să 
fie afectate, de la caz la caz, organelor canonice şi legal constituite ale 
Bisericii Catolice, Universităţii din Cluj şi Statului român. 

Guvernul Iorga îşi însuşeşte concluziile Comisiei istorico-juridice şi 
se declară gata să ia măsurile propuse de aceasta; Iorga, însuşi numeşte 
Statusul «organizaţie-ilegală şi primejdioasă»“?. Din subteran însă intervine 
o dificultate: guvernul se teme de complicații eventuale cu Vaticanul şi, 
pentru a le preîntâmpina, găseşte de cuviință ca în prealabil să aducă la 
cunoştinţa papei măsurile pe care urmează să le ia împotriva Statusului. E 
locul să precizăm aici că în articolul IX din Concordat, unde sunt 
enumerate instituțiile catolice din România cu drept de persoană juridică, 
Statusul ardelean nu e menţionat, e adevărat că, pe lângă parohii, 
protopopiate, mânăstiri, capitluri, starostii, abaţii, episcopii şi mitropolii, 





5 cf. O. Ghibu, op. cit, p. 17. 

sunt prevăzute şi «celelalte organizații canonic şi legal constituite», dar 
pentru guvernul român era evident că Statusul nu era nici canonic, nici 
legal, aşa încât ar fi putut să ia o măsură de ordin intern fără ca aceasta să 
impieteze asupra stipulațiilor concordatare sau relațiilor diplomatice cu 
Vaticanul. Totuşi guvernul deleagă pe Onisifor Ghibu să meargă la Roma 
pentru a discuta această problemă cu reprezentanţii papei. În drum spre 
Roma, Ghibu se întâlneşte la Geneva cu Titulescu şi Antoniade, care-i atrag 
atenția asupra unor considerente de ordin internațional ce trebuiesc 
examinate; de părerea lor se declară şi Comneen, ministrul României pe 
lângă Vatican. 

Caius Brediceanu, ministrul României la Viena şi fost ministru pe 
lângă Vatican în vremea ratificării Concordatului, este însă de altă părere; 
el îi scrie lui Ghibu că nu vede necesar ca problema Statusului să fie 
discutată cu Vaticanul, ea fiind de ordin pur intern. Acelaşi Caius 
Brediceanu ştia că la 22 octombrie 1928 nunțiatura apostolică din România 
îi recunoscuse Statului român dreptul de a hotărî singur caracterul legal al 
organizațiilor catolice prevăzute în articolul IX din Concordat; această 
recunoaştere fusese consemnată într-o scrisoare a nunțiaturii către guvern, 
conform unei stipulaţii scrise personal de cardinalul Gassparri în prezența 
lui Caius Brediceanu şi care făcea parte integrantă din Concordat. 

Ghibu uzează totuşi de delegaţia pe care o are din partea guvernului 
şi schițează preliminariile conversațiilor cu reprezentanții Vaticanului. 
Pentru nimeni însă nu era un secret poziția profesorului de la Cluj, care 
urmărea să obțină asentimentul papei pentru desfiinţarea Statusului ; teza 
lui Ghibu se sprijinea pe dovezile istorice care demonstrau ne-catolicitatea 
Statusului. În ciuda tezei sale, catolicismul însuşi intervine prompt şi ia 
apărarea organizației maghiare din Ardeal. Ministru de Externe în această 
vreme e Dimitrie Ghica, asupra căruia exercita o influență directă şi 
puternică fratele său, monseniorul Vladimir Ghica, celebru prin 
rafinamentul cu care propaga catolicismul în lumea intelectualilor. Dimitrie 
Ghica instruieşte pe secretarul său, Bossie, care la 19 septembrie 1931 
trimite însărcinatului cu afaceri român de la Roma o telegramă prin care-i 
anunță sosirea lui Ghibu şi-i pune în vedere, în numele ministrului, să nu-i 
dea nici un concurs. Trei săptămâni mai târziu, Ghica însuşi e la Roma şi dă 
dispoziţii directe în acest sens. 

Conversaţiile cu Roma se amână. În acest timp însă organizația 
Statusului îşi ia măsuri de apărare şi, la 13 mai 1931, înaintează 
Ministerului Cultelor un proiect de statut pe care acesta îl respinge. 

Toamna anului 1931 avea să înscrie momente importante în evoluția 
Statusului. Conducerea acestuia hotărăşte să-şi țină Adunarea generală 
anuală la data de 19 noiembrie, în Cluj. Guvernul însă, printr-o adresă 
semnată de Iorga, care este şi ministru al Cultelor, interzice Adunarea. 

Intervine însă Alexandru Cizar, mitropolitul catolic de la Bucureşti. Acesta, 
deşi cu numai o lună înainte se pronunțase împotriva Statusului printr-o 
declarație oficială făcută în faţa Ministrului de Externe, de data aceasta, 
adică la 16 noiembrie 1931, intervine oficial pe lângă Iorga în sensul ca 
guvernul să admită ținerea Adunării generale de la Cluj. Intervenţia are 
efect. Două zile mai târziu, la reşedinţa din Alba lulia a episcopului 
Majlath, prelatul papal Francisc Balazs declara că Cizar a intervenit şi în 
particular pe lângă Iorga şi că acesta a primit propunerea mitropolitului, în 
aceeaşi zi, chestura poliției din Cluj comunică oficial conducerii Statusului 
că guvernul român nu înțelege să împiedice ţinerea congresului, însă nu 
recunoaşte valabilitatea delberărilor şi persoana juridică a Statusului 
romano-catolic. 

În urma acestor dezlegări, la 19 noiembrie 1931 se ţine la Cluj 
Adunarea Generală, iar Statusul se reorganizează, în calitatea de preşedinte 
cleric e ales contele Gustav Carol Majlath, episcopul catolic de Alba lulia 
(cel ce, după toate indicațiile documentelor vremii, avusese o influenţă 
hotărâtoare asupra regelui Ferdinand în obținerea Concordatului), iar în 
aceea de preşedinte laic e ales baronul Elemer Gyarfas, avocat şi 
vicepreşedinte al partidului maghiar, cel care la 27 martie 1928 declarase în 
plin senat la Bucureşti, că «întreg Ardealul nu este altceva decât o infiltrație 
de trei naţiuni»*”. Adunarea e deschisă printr-o înflăcărată cuvântare a 
episcopului Majlath care se adresează iubiților lui creştini «descendenţi ai 
Casei lui Arpad» şi care-i previne, printre altele, că au de luptat şi cu 
«vitregia materialismului», în Adunare însă e prezent şi Vaticanul; se 
citeşte o telegramă prin care cancelaria papală salută congresul şi-i 
transmite binecuvântarea papei. 

Reorganizarea Statusului provoacă reacţii, între Ghibu şi ministrul 
Ghica izbucneşte un conflict declarat. Iorga începe să-şi schimbe 
atitudinea, în favoarea Statusului. Problema ia caracter public, îşi lărgeşte 
dimensiunile, îşi ascute datele. La 21 decembrie, Laurenţiu Danea, deputat 
de Năsăud, anunţă în Parlament o interpelare în chestiunea Statusului 
ardelean, interpelare în urma căreia guvernul şi presa guvernamentală 
urmau să adopte o poziție oarecare. La scurtă vreme după aceea, însă, de la 
Roma vin trei mari decorații papale pentru Dimitrie Chica, Constantin 
Argetoianu'* şi Jean Pangal, acesta din urmă având un rol important în 
presa românească a vremii, dar şi în conducerea Lojii masonice din 
Bucureşti. Decorarea acestor trei personalități politice e cu atât mai 
semnificativă cu cât despre aceşti oameni nu se ştia că ar fi făcut servicii 
deosebite Vaticanului. În aceeaşi vreme, Vladimir Chica intervine în mod 





5 Vezi Dr. Nicolae Bălan, Biserica neamului şi drepturile ei, p. 58. 
5 Francmason (n. ed.) 
35 Francmason (n. ed.) 
49 


Valeriu Anania 


expres, iar vărul său (deci şi al ministrului de Externe) Bela Szent-Kereszty 
e cooptat în conducerea Statusului. 

În această toamnă a anului 1931 se reactulizează şi o altă problemă, 
cu implicaţii de cod penal; cu şapte ani mai înainte, adică în 1924, Statusul 
catolic ardelean obținuse, din partea Ministerului Cultelor, o adresă prin 
care 1 se recunoştea dreptul de a sta în instanță. Adresa fusese publicată şi 
larg folosită în traducere maghiară, dar în textul ei s-a operat un fals prin 
aceea că au fost intercalate cuvintele «ca persoană juridică», în octombrie 
1931 Ministerul retrage adresa şi denunță falsul. 

Adunarea generală din 19 noiembrie, ţinută împotriva primelor 
ordine ale guvernului, ca şi reorganizarea Statusului pe temeiuri complet 
ilegale, fuseseră de natură să atragă şi mai mult atenţia opiniei publice şi a 
autorităților asupra acestui nucleu de agitație catolico-maghiară din Ardeal. 
În urma mai multor sesizări, parchetul Tribunalului din Cluj deschide 
anchetă şi cere trimiterea în judecată a conducătorilor Statusului catolic, 
acuzându-i de uzurparea drepturilor Statului român, fraudă, fals, 
înşelăciune şi mistificare, sustragere de la jurământ, însuşire de bunuri 
publice, manipulări de fonduri pentru propagandă ostilă Statului român, 
cerind, în acelaşi timp, sechestru penal pe toată averea Statusului. În urma 
acestei acțiuni, menită să pericliteze existenţa însăşi a organizației, aparatul 
catolic ia măsuri prompte de contracarare. Ministru de justiție e Valer Pop, 
greco-catolic şi preşedinte al AGRU-ului, agentura Acţiunii Catolice în 
Româma; acesta ordonă lui Richard Filipescu, primul procuror al 
Tribunalului de Cluj, precum şi judecătorului de instrucție G. Vioreanu, să 
nu ia nici o măsură împotriva Statusului. Pentru mai multă siguranță, 
ministrul îl transferă pe Vioreanu la Timişoara, iar dosarul cauzei rămâne în 
suspensie. De abia mai târziu, după căderea lui Valer Pop din ministeriat, 
Vioreanu îl va da în judecată pentru abuz de putere, va câştiga procesul şi 
va reveni la post; în aprilie 1933 se va redeschide dosarul Statusului şi se va 
cere completarea instrucției, dar şi această acțiune e sortită eşecului, după 
cum se va vedea mai Jos. 

Eforturile aparatului catolic țintesc transferarea problemei Statusului 
din datele ei juridico-administrative interne în cadrul diplomatic; evident, 
acesta din urmă era singurul care permitea Vaticanului să se pronunţe 
direct. De altfel, atât episcopul Majlath cât şi mitropolitul Seredy, primatul 
Ungariei, fac demersuri la Roma în acest sens. Aşa încât la începutul anului 
1932 însuşi guvernul de la Bucureşti consideră Statusul ca fiind o problemă 
de natură diplomatică. Nu era greu pentru catolici să determine o asemenea 
concluzie, de îndată ce dispuneau de ministrul Justiției şi de acela al 
Afacerilor Externe. 

Într-adevăr, în ianuarie 1932 guvernul Iorga, fără a retrage formal 
împuternicirea lui Ghibu, deleagă pe ministrul Valer Pop să meargă la 

Roma şi să înceapă tratativele cu Vaticanul în problema Statusului. 
Deplasarea lui Pop nu are loc imediat, în schimb, se deplasează la Roma cei 
doi conducători ai Statusului, Gyarfas şi Balazs, care se prezintă în audiență 
la cardinalul Pacelli şi arhiepiscopul Pizzardo, plângându-se împotriva 
guvernului de la Bucureşti. Demnitari papali comunică ministrului 
Comnen dorinţa lor ca această chestiune, «una din cele mai complicate şi 
mai delicate din câte au la ordinea zilei», să fie rezolvată la Bucureşti cu o 
soluție amiabilă, prin concursul nunțiaturii. Bineînţeles, Comnen comunică 
guvernului dorința Vaticanului. 

De altfel, nunțiatura se îngrijise din vreme de unele acoperiri în 
vederea intervențiilor ei. Cu o lună înainte, monseniorul Doici primise un 
memoriu de la «Reuniunea poporală romano-catolică din Odorhei», cu 
rugămintea de a interveni pe lângă Sfântul Părinte în favoarea Statusului; 
aceasta, bineînţeles, în afară de solicitările neoficiale. 

Demersurile diplomatice îşi dau primele roade evidente. În februarie 
1932, primul ministru lorga se pronunţă oficial, în Parlament, pentru cauza 
Statusului. Iorga adoptă ideea că organizația Statusului poate fi considerată 
ca făcând parte din instituţiile catolice canonice prevăzute în articolul IX 
din Concordat; rămâne însă ca Sfântul Părinte să se pronunțe asupra 
canonicităţii ei, în care scop guvernul a delegat pe Valer Pop să meargă la 
Roma. lorga mai preconizează şi faptul că averile Statusului trebuie să 
aparțină Bisericii Catolice, sub autoritatea mitropolitului Alexandru Cizar 
din Bucureşti. 

Paralel cu aceste evenimente, uniții români din Ardeal deschid o 
campanie pentru biserica Universității din Cluj, aşa numita «biserică a 
Piariştilor», deținută cu desăvârşire de romano-catolici, sub autoritatea 
Statusului. Universitarii români denunță frauda prin care Statusul şi-a 
însuşit această biserică şi reclamă trecerea locaşului de cult pe seama 
instituției în cuprinsul căreia se află. 

Între timp, se descoperise şi un alt fals, operat în 1898 de către 
conducătorii Statusului în cartea funduară din Cluj; corupând pe 
funcţionarul respectiv, aceştia izbutiseră să intercaleze un text din care 
reieşea că dreptul de proprietate şi administrare a unor bunuri ce aparțineau 
în special Universităţii îi revine «Statusului romano-catolic» ardelean, în 
consecință, de îndată ce aceste bunuri nu erau socotite ca aparținând 
Statului ungar, era evident că nici Statul român de după 1918 nu-şi putea 
revendica drepturi asupra lor. În februarie-martie 1932, Ministerul Cultelor 
şi Contenciosul regional Cluj deschid acţiune în această problemă, cer şi 
obțin cuvenita rectificare în cartea funduară; se şterg cuvintele «Statusul 
romano-catolic» şi se înlocuiesc cu expresia «administrate de organele 
Statului român», expresie, de altfel, incompletă, deoarece eluda dreptul de 
proprietate. Oricum, era un punct câştigat. Justiția se pronunţase, iar 

51 


Valeriu Anania 


bunurile în cauză urmau să treacă efectiv pe seama Statului. 

Se produce însă imediat reacția catolico-maghiară.  Sesizat, 
monsenionul Doici aduce cazul la cunoştinţa regelui Carol al II-lea, iar 
acesta îi dă asigurări de sprijin. Pe de altă parte, Elemer Cyarfas intervine 
oficial pe lângă Iorga, cerându-i anularea rectificărilor operate în cartea 
funduară. I se alătură şi episcopul Majlat. Efectul nu se lasă aşteptat: primul 
ministru ordonă Contenciosului regional din Cluj să suspende lucrările de 
rectificare, în sensul de a nu se opera trecerea efectivă a bunurilor pe seama 
Statului. 

Concomitent, Valer Pop alcătuieşte un anteproiect de Acord cu 
Vaticanul în problema Statusului, pe care intenționează să-l supună mai 
întâi monseniorului Doici, nunțiul papal de la Bucureşti. Acest anteproiect, 
ca şi evenimentele ulterioare, marchează accentuarea diferendului ce 
începuse să se creeze între elementul românesc-unit şi cel maghiar-catolic. 

E locul să reiterăm aici observația noastră iniţială că în cadrul 
coaliției catolico-maghiare de după primul război, uniții români din Ardeal 
vor reprezenta o dificultate peste care cu greu se va putea trece. 
Concordatul izbutise să înglobeze Biserica națională unită în cea catolică 
propriu-zisă, transformând-o într-un rit al acesteia; uniți, în special cei de 
la Blaj, au fost la început entuziasmați de perspectiva universalizării lor 
religioase, dar, cu vremea, au început să-şi dea seama din ce în ce mai mult 
de politica filomaghiară şi prorevizionistă a Vaticanului. Catolici pe de o 
parte şi români pe de alta, uniți trăiau drama interioară a discrepanţei 
dintre sentimentul religios şi cel național, în calitatea lor de catolici, singura 
posibilitate de a lua atitudine în faţa maghiarismului catolic era aceea de a 
demonstra necatolicitatea organizațiilor revizioniste, în acest plan s-a 
mişcat însuşi Onisifor Ghibu, care era ortodox, căutând să repună în 
circulație şi să crediteze vechea acuzaţie a episcopului Fogarassy, în sensul 
că Statusul ardelean e mai mult o organizație protestantă decât catolică. 

Figuri proeminente din sânul cultului greco-catolic luaseră, încă de 
mult, atitudine fățişă împotriva Statusului ardelean, considerat ca o 
organizaţie pur maghiară şi şovină. În 1924, profesorii uniţi Romul Boilă, 
Petru Poruţiu, Camil Negrea şi Iuliu Moldovan ceruseră senatului 
universitar din Cluj să intervină ca bunurile romano-catolice destinate de 
fondatori scopurilor culturale să fie trecute pe seama Statului român, iar 
biserica zisă «a Piariştilor» să revină Universităţii. În acelaşi an, avocatul 
Victor Onişor denunţase frauda operată de Statusul romano-catolic în 
cartea funduară. Acelaşi lucru îl face Emil Haţigeanu, în 1928. Din Comisia 
istorico-juridică, instituită în 1931 de către lorga pentru cercetarea 
problemei Statusului, făcuseră parte şi uniți Victor Onişor, Alexandru 
Borza şi Vitold Baroni, care, alături de ceilalți membri, ajunseseră la 
concluzia că Statusul este o organizație primejdioasă şi că trebuie 

desfiinţată. Am menționat mai sus că Laurenţiu Oanea intervenise în 
Parlament împotriva Statusului. Aceeaşi poziție o vor avea, în mai 1931, 
profesorii uniți A. Ostrogovich şi Geandomenico Serra, care, împreună cu 
Vitold Baroni, se vor adresa papei printr-o scrisoare, vor denunța caracterul 
necatolic al Statusului şi-i vor cere dizolvarea. 

Acesta era contextul confesional-politic în care Valer Pop alcătuia 
anteproiectul de Acord cu Vaticanul în problema Statusului. Fireşte, 
persoana lui Valer Pop fusese bine aleasă din punctul de vedere catolic, dar 
acesta, cu tot zelul său pentru catolicism, nu putea rămâne insensibil faţă de 
pozițiile şi doleanţele colegilor şi coreligionarilor săi greco-catolici. Aşa 
încât în Anteproiectul său ce satisface intenția Vaticanului de a trece pe 
laici sub autoritatea directă a clerului şi prevede că Statusul devine un 
organ pur consultativ al episcopului de Alba Iulia, dar, pe de altă parte, 
stipulează că averile vor fi administrate de episcopul de Alba Iulia şi 
inspectate atât de mitropolitul catolic de la Bucureşti cât şi de episcopii 
catolici «de ambele rituri», adică şi de cei uniţi, în această formă, Ante- 
proiectul de Acord e prezentat monseniorului Doici. 

Ultima stipulație, în special, provoacă reacția violentă a con- 
ducătorilor Statusului; chiar a doua zi, la 3 mai 1932, Majlath, Gyarfas şi 
Balazs protestează energic împotriva Anteproiectului de Acord negând, 
printre altele, dreptul episcopilor de rit grecesc de a se amesteca în această 
chestiune. 

În urma unor conciliabule intime, la 5 mai 1932 episcopul Majlath, 
senatorul Cyarfas, monseniorul Doici şi arhiepiscopul Cizar îi prezintă lui 
Valer Pop un Contraproiect de Acord prin care cer ca dreptul de proprietate 
a averilor să treacă asupra eparhiei catolice de Alba Iulia, iar administrarea 
lor să fie făcută de Status; episcopii uniți sunt eliminaţi din dreptul de 
inspecție asupra bunurilor, aceasta fiind rezervată numai mitropolitului 
Catolic de la Bucureşti. De notat că acest Contraproiect prevede 
menționarea Statusului ca organizație şi, mai mult, că el face parte, 
implicit, din organizaţiile catolice canonice prevăzute în articolul IX din 
Concordat. 

Două zile mai târziu, adică la 7 mai 1932, între Majlath, Gyarfas şi 
Balazs, pe de o parte, Valer Pop şi Barbu Constantinescu (consilier de 
legație), pe de altă parte, intervine un Acord care transformă Statusul în 
Consiliu al eparhiei catolice de Alba Iulia, consfinţeşte averile pe seama 
Bisericii Catolice, ca proprietăți fundaționale, le dă în administrarea 
episcopului de Alba Iulia şi le trece sub inspecția mitropolitului catolic de 
la Bucureşti. După cum se vede, Valer Pop cedează şi renunță la prezența 
episcopilor uniți în funcțiunea cel puţin de inspecție a averilor catolice. 

La 18 mai, Majlath şi Gyarfas îi cer lui Iorga să înceapă tratative cu 
Vaticanul în sensul ca actul de la 7 mai să ia forma unui Acord solemn între 

papă şi regele României. În aceeaşi zi, Valer Pop pleacă la Roma, împreună 
cu Gyrfs şi Balazas, şi începe tratativele. 

Ceea ce Valer Pop nu izbutise să realizeze la Bucureşti prin discuții 
cu Dolici şi Cizar, încearcă să obţină la Roma prin discuţii separate cu 
reprezentanții direcți şi locali ai papei. Trecând peste formulările Acordului 
de la Bucureşti, el cere ca averea Statusului să fie administrată de episcopii 
ambelor rituri, adică şi de cei uniți. De asemenea, el cere ca «biserica 
Piariştilor» să treacă pe seama Universităţii ori a ritului greco-catolic, sau, 
în ultimă instanţă, să, se facă în ea câte o liturghie românească, în duminici 
şi sărbători. Delegații papali denunță cererile lui Valer Pop celor doi 
reprezentați ai Statusului şi-l invită la tratative separate cu aceştia. Au loc 
conversații penibile, în timpul cărora Gyarfas şi Balazs fac demersuri 
aparte pe lângă cardinalul Pacelli, contracarând acţiunea de ultimă oră 
întreprinsă de Valer Pop; în cele din urmă, ei admit doar «concesia» ca în 
biserica Universității din Cluj să se ţină, în duminici şi sărbători, câte o 
predică în limba română, dar de către preoţi «de ai noştri». 

După zece zile de tratative, la 30 mai 1932 se încheie la Roma 
Acordul solemn, semnat de cardinalul Pacelli în numele papei Pius al XI- 
lea şi de Valer Pop în numele regelui Carol al II-lea. Prin acest Acord, 
Statusul se transformă în Consiliu al eparhiei catolice de rit latin din Alba 
Iulia, al cărei ordinariu va avea drept de administrare a averilor ce-i revin. 
Averile au caracter bisericesc, iar dreptul de proprietate este şi rămâne 
garantat. Mitropolitul catolic de la Bucureşti i se conferă dreptul de control 
şi supraveghere asupra bunurilor; acelaşi drept îl are şi Statul român, în 
condițiunile prevăzute de Concordat. Biserica Universităţii din Cluj rămâne 
pe mai departe a romano-catolicilor, dar în duminici şi sărbători se va face 
câte o slujbă în ritul greco-catolic, cu preoți desemnați de către episcopia 
unită din Gherla. Această liturghie reprezenta singurul câştig pe care l-au 
putut obţine românii uniți, din toate revendicările lor. 

Acordul de la Roma, publicat în Acta Apostolicae Sedis şi în 
Monitorul Oficial din Bucureşti, respectiv la 1 iulie şi 3 august 1932, n-a 
fost niciodată ratificat de Parlament, deoarece i s-a atribuit caracterul unui 
act interpretativ al Concordatului. 


CONSECINȚELE ACORDULUI DE LA ROMA 


a) Din punct de vedere religios: Acordul de la Roma a marcat un 
puternic moment de fortificare a pozițiilor catolice în România. Am amintit 
mai sus că Statusul romano-catolic ardelean a luat naştere în contextul 
conflictului mutual dintre clerul şi laicatul catolic. De-a lungul mai multor 
secole ierarhia catolică din vechea Ungarie a încerca să limiteze activitatea 
şi sfera de influenţă a acestei organizaţii laice care dispunea nu numai de 

averi considerabile, ci şi de personalități politice marcante, multe din ele 
ocupând treptele superioare ale ierarhiei de blazon. Laicii au reuşit totuşi 
să-şi menţină o autonomie relativă, punându-se mai ales sub scutul 
guvernelor, acestea din urmă fiind interesate să menţină un echilibru între 
pretențiile supremațiale ale Vaticanului şi principiul suveranității naționale. 
În condiţiile României de după război, conducătorii Statusului intuiesc 
noile realităţi şi se aliază din timp cu episcopul de Alba Iulia în care găsesc 
un mare, sprijinitor. Sprijinitor e un fel de a apune, căci, până la urmă, 
episcopul Majlath izbuteşte să-şi subornodene complet pe conducătorii 
mireni ai Statusului, care, între perspectiva de a fi înfrânți de Statul român 
şi aceea de a îngenunchia în fața ierarhiei catolice, aleg, desigur, pe cea din 
urmă. Prin Acordul de la Rohia, Statusul a fost recunoscut de Vatican ca 
organizaţie canonică, de tipul celor prevăzute în Codex-ul de drept canonic, 
şi apoi asimilat. Prin aceasta, Roma a pus capăt, cel puţin în Ardeal, 
conflictului multisecular dintre laicatul şi clerul catolic, dând câştig de 
cauză ierarhiei şi punând-o pe aceasta în situația de a dispune în mod 
discreționar de averile Statusului. 

În felul, acesta, propaganda şi prozelitismul catolic căpătau 
anvergură. Clerul catolic a fost întotdeauna mult mai zelos în desfăşurarea 
activității propagandistice, iar Acordul de la Roma adăuga zelului său şi un 
spor de posibilităţi materiale. 

Dacă Roma izbutea astfel să rezolve unul din conflictele interne ale 
catolicismului din Ardeal, prin Acordul din 1932 ea slăbea, în schimb, 
adeziunea elementului unit, Greco-catolicii avuseseră naivitatea să creadă 
că prin Concordatul din 1927 Vaticanul le dă o dovadă de dragoste şi 
preţuire, înglobându-i în marea comunitate catolică, sub titlul unuia din 
riturile ei. Dar la numai cîțiva ani după aceasta, când a ieşit la suprafață 
problema Statusului, ei şi-au dat repede seama că între interesele românilor 
uniți şi acelea ale iredentiştilor catolici, Roma înclină să sprijine pe cele din 
urmă, pentru că, de fapt, numai în felul acesta se sprijinea pe ea însăşi. Am 
arătat mai sus cum figuri marcante din sânul cultului greco-catolic au luat 
poziție împotriva Statusului, demersurile mergând uneori până la Vatican. 
Cu toată elasticitatea lui şi cu tot devotamentul său faţă de Roma, însuşi 
Valer Pop se crezuse obligat să pledeze pentru câteva interese, greco- 
catolice, chiar dacă acestea erau de minimă importanţă, pentru ca, în cele 
din urmă, să constate că Vaticanul rămâne insensibil la asemenea pledoarii. 
De altfel, faptul în sine că Valer Pop pleca la Roma împreună cu cei doi 
conducători laici ai Statusului şi că acolo a dus tratative separate, 
demonstrează că, în realitate, nu se consuma o operație diplomatică între 
Guvern şi Vatican, ci una între românii uniți şi iredentistii catolici. Acordul 
de la Roma a reprezentat o gravă decepţie pentru uniţii ardeleni, iar această 
decepție urma să instaureze un anumit climat psihologic pentru 

evenimentul din toamna anului 1948: revenirea unei mari părți a uniților la 
Biserica lor mamă. Decepţia s-a transformat uneori în protest şi revoltă, în 
noiembrie 1933, profesorii greco-catolici Baroni şi Ostrogovich, aflând că 
numele lor fuseseră menționate printre membrii Consiliului diecezan de 
Alba Iulia, noua denumire a vechiului Status, s-au desolidarizat public de 
această organizaţie şi au protestat împotriva Acordului de la Roma. 


b) Din punct de vedere politic, Acordul de la Roma era de natură să 
servească interesele revizionismului maghiar manifestat prin mijlocirea şi 
la adăpostul religiei catolice şi, ca atare, să şubrezească temeiurile 
suveranității naționale româneşti. 

Că Statusul romano-catolic a fost mai puţin o organizație religioasă 
şi mai mult una politică, e evident. Până în 1932 Roma nu i-a recunoscut 
niciodată calitatea de organizaţie catolică, în secolele XVI—XVII, 
Statusul cuprindea în sine pe deputaţii catolici din dieta ardeleană şi nu era 
un organ administrativ bisericesc. Sub regimul constituţional maghiar el a 
fost tolerat de guvernele din Budapesta, din rațiuni politice, iar ca formaţie 
constituită se număra printre cele douăzeci de consilii şi comisii ale 
Ministerului de Culte ungar. 

În condiţiile Statului român, organizaţia Statusului ardelean s-a 
menținut într-o permanentă stare de rezervă faţă de autoritatea românească, 
manifestând un spirit sectar şi tinzând către o autonomie totală. 
Funcţionarii Statusului, de pildă, nu depuneau jurământ de credință faţă de 
conducerea Statului român: în schimb jurau în fața preşedintelui lor laic că- 
şi vor îndeplini cu fidelitate datoriile înscrise în regulamentul Statusului şi 
că vor fi supuşi superiorilor lor. În ziua de 21 decembrie 1931, avocatul 
Bela Pap Janossy, secretarul general al Statusului, declara Parchetului 
Tribunalului din Cluj că «odată cu schimbarea imperiului (. . .) noi nici 
n-am încercat să luăm cu Statul nou raporturile pe care le-am avut cu Statul 
maghiar, şi, din acel moment, din inițiativă proprie, ne-am constituit 
apartes*. Conducătorii Statusului catolic nu intenționau câtuşi de puţin să 
recunoască dreptul de inspecţie al regelui român asupra averilor pe care le 
dețineau; dacă ei recunoscuseră acest drept regelui ungar, era pentru faptul 
că acesta deținea titlul de «rege apostolic», calitate pe care regele României 
nu o avea. (Trebuie să notăm că, în concepția romano-catolică, noţiunea de 
«rege apostolic» se aplică nu pur şi simplu unui suveran de religie catolică, 
ci unui suveran catolic care luptă pentru promovarea catolicismului), în 
spatele acestor consideraţii abile şi formaliste, conducătorii Statusului se 
sustrăgeau sistematic oricărei tentative de a fi subordonați autorității statale 
româneşti. Atitudinea acestora faţă de drepturile suverane ale Statului 





5 cf. O. Ghibu, op. cit, p. 143. 

român devenea uneori extrem de îndrăzneață. Atrăgându-i-se atenția de 
către procuror că organizația Statusului n-a fost recunoscută şi nici 
considerată de Ministerul Cultelor român ca persoană juridică, acelaşi 
Bela Pap Janossy răspundea că «Statusul are drepturi consacrate în 
decursul veacurilor... Ministerul poate sau nu să recunoască; pe un cuvânt 
al Ministerului nu ne putem baza». Un răspuns asemănător îl dădea, în 
fața aceluiaşi procuror, şi Adalbert Thuroczy, contabilul şef al Statusului, 
la întrebarea dacă n-a săvârşit o încălcare a legii operând cu un buget care 
n-a fost aprobat de rege şi de guvern: «Statusul, lucrând autonom, 
hotărăşte autonomie şi nu are nevoie de aprobarea autorităților 
româneşti». E suficient să reținem aceste mărturii, spicuite din bogatele 
documente ale vremii, pentru a ne face o imagine obiectivă a spiritului ce 
se instalase în organizația Statusului ardelean. Reamintim şi faptul că 
preşedintele laic al acestei organizații, baronul Elemer Gyarfas, era 
vicepreşedintele partidului maghiar din România, senator în Parlamentul de 
la Bucureşti, deci om politic cu întinse şi variate legături. 

Organizaţia Statusului romano-catolic ardelean, pe care însuşi Iorga 
o numise «organizație ilegală şi primejdioasă», era una din cele mai 
puternice formațiuni militante ale revizionismului maghiar. Faptul acesta e 
demonstrat nu numai prin cultivarea unui spirit de independenţă, ignorare şi 
sfidare a autorității centrale româneşti, ci şi prin acţiuni, fățişe sau 
subterane, de subminare a suveranității Statului român. Am citat mai sus, 
printre altele, cuvântarea exrem de semnificativă ţinută de episcopul 
Majlath, la Cluj, în ziua de 19 noiembrie 1931, în faţa «descendenților 
Casei lui Arpad». Inspectorul General Moise lenciu, care asistase la această 
întrunire ilegală a Statusului, raporta Ministerului Cultelor că discursul lui 
Majlah a fost «nu atât o predică, cât mai mult o vorbire înflăcărată de 
chemare la luptă»“”. Dispunând de fonduri imense, Statusul finanța acţiuni 
subversive în favoarea revizionismului. În ianuarie 1932 Parchetul 
Tribunalului din Cluj era informat că organizația Statusului catolic avusese 
un anumit rol în trimiterea la Universitățile din Seghedin şi Budapesta a 
studenților maghiari din Ardeal, care au strîns nu mai puțin de 20 de 
volume de semnături pentru refacerea vechii Ungarii, volume trimise apoi 
lordului Rothermere, marele sprijinitor al revizionismului. Însuşi Andrei 
Balazs recunoştea în fața procurorului că aceşti studenți primiseră sume de 
bani din partea Statusului”. Acest soi de acţiuni au determinat Parchetul 
Tribunalului din Cluj să consemneze, în rechizitoriul preliminar din 





5 Ibidem, p. 146. 
s Jbidem, p. 150. 
* Din raportul Inspectorului General Moise lenciu către Ministerul Cultelor, datat Cluj, 19 noiembrie 
1931, reprodus în Ghibu, op. cit., pp. 103 - 108. Citatul nostru, p. 105. 
” cf. Procesul verbal de interogatoriu al Parchetului Tribunalului Cluj, din 2 ianuarie 1932, reprodus în 
Ghibu, op. crt, pp. 152 - 168. Citatul nostru, p. 166—167. 

57 


Valeriu Anania 


decembrie 1931, constatarea că «Statusul... sub imperiul român (sic!), 
uzând de mijloace dolosive, a continuat aceeaşi operă de exponent al vechii 
Ungarii şi a politicii ei antiromâneşti»”!. 

În lumina acestor fapte şi consideraţii e uşor de apreciat că Acordul 
de la Roma a avut şi o puternică implicație politică. Autoritatea şovină, 
revizionistă, a Statusului catolic, desfăşurată până aici mai mult sau mai 
puţin la lumina zilei şi pe seama unei organizaţii ilegale, acum era aşezată 
oficial sub scutul Vaticanului şi la adăpostul unui act cu caracter 
internațional. Aşa se şi explică de ce, lezaţi în amorul lor propriu şi în 
perspectiva emancipării lor totale, conducătorii mireni ai Statusului s-au 
consolat repede de pierderea denumirii tradiționale a organizației lor şi de 
înglobarea ei în aparatul administrativ al episcopiei din Alba Iulia. 
Rămânând ei înşişi în fruntea noului zis Consiliu diecezan şi dispunând, 
chiar cu mai multă siguranță decât înainte, de imensele bunuri materiale, 
aceştia erau îndreptățiți să spere că activitatea lor politică va putea continua 
nestingherită. De altfel, Elemer Gyarfas nu se sfia să declare şi public, în 
coloanele presei, că «sfera de activitate de până acum a Statusului a rămas 
întreagă, ba încă s-a şi lărgit»? şi că «acordul de la Roma n-a sacrificat din 
patrimoniul eparhie: de Alba Iulia nici o cărămidă, nici un stânjen pătrat de 
pământ şi nici o singură para... Schimbarea numelui de «Status catolic» în 
acela de «Consiliu eparhial» s-a făcut exclusiv din motivul ca adversarii, 
noştri să nu mai poată întrebuința acea numire cu scop de aţâţare»”. Din 
această declarație reiese şi faptul că organizația Statusului catolic era, atât 
în ochii autorităților, cât şi în aceia ai opiniei publice, compromisă; pentru 
continuarea activității ei trebuia un paravan, iar acesta 1-a fost oferit cu 
generozitate de către Vatican. 


c) Din punct de vedere economic, Acordul de la Roma n-a făcut 
altceva decât să continuie şi să desăvârşească opera Concordatului din 
1927, adică să deposedeze Statul român de o avere ce-i revenea de drept şi 
care, după o apreciere globală făcută de deputatul I. Al. Vasilescu-Valjean 
la 19 august 1932, se ridica la o valoare de peste un miliard de lei”. 
Bunurile administrate de către Statusul catolic erau acelea ale Fondului 
academic regesc de studiu, Fondului de stipendii ardelean, Fondului 
religionar ardelean, Fondului orfelinatului therezian, precum şi ale altor 
fonduri publice destinate să sprijine instituțiile de cultură generală. Aceste 
bunuri constau din moşii întinse, imobile şi sume lichide, unele depuse la 





°l cf. Ghibu, op. cit, p. 180. 

” Erdely Lapok, numărul din 31 august 1932, citat în Onibifor Ghibu, Acțiunea catolicismului unguresc 
și a Sfântului Scaun în România întrezită, Cluj, 1934, p. 434. 

% Ellenzek, numărul din 4 iunie 1932, cf. Ghibu, op. cit., p. 435. 

” vezi Ghibu, Acte și documente... p. 474. 

bănci şi fructificate în folosul Statusului. La 24 decembrie 1931, Adalbert 
Turoczy, contabilul şef al Statusului, declara la Parchetul Tribunalului din 
Cluj că, la acea dată, Statusul avea în casă cca 100.000 lei, depuşi la bănci 
cca 400.000 lei şi aprecia averea Statusului la cea 80 de milioane lei. 
Fireşte, între aprecierea lui, făcută în calitate de acuzat, şi aceea a lui 
Vasilescu-Valjean era o diferență sensibilă, dar chiar dacă am reţine numai 
o cifră medie şi încă ar fi de-ajuns pentru a ne da seama de pierderea la 
care, prin Acordul de la Roma, subscrisese Statul român. Ca bunurile 
prevăzute în Concordatul din 1927, şi acelea ale Statusului erau de drept 
proprietatea Statului român. Fondurile deținute şi administrate de Statusul 
romano-catolic ardelean nu erau fonduri catolice, ci de stat. Acest lucru 
fusese stabilit, încă din 1773, între papa Clement al XIV-lea şi împărăteasa 
Maria Thereza, papa însuşindu-şi teza împărtesei în sensul că acestea sunt 
bunuri publice de care e în drept să dispună capul încoronat. Şi era normal 
să fie aşa, dacă ţinem seama de faptul, subliniat de noi mai sus, că toată 
politica suveranilor, catolici sau nu, a militat pentru limitarea pretențiilor 
supremaţiale ale Vaticanului, pretenţii care, de altfel, se dovedeau foarte 
sensibile în terenul economico-financiar. Toată jurisprudența ungurească şi 
românească a afirmat aceeaşi concluzie, şi anume că bunurile de sub 
administrația Statusului erau bunuri de drept public. Ele aparținuseră şi 
vechiului Stat ungar şi, potrivit Tratatului de la Trianon, trebuiau să treacă 
în mod legitim pe seama Statului român. 

Acordul de la Roma transferă însă toate aceste bunuri pe seama 
eparhiei catolice de Alba Iulia. De fapt, ele au fost transferate Vaticanului, 
dacă ţinem seama de prevederile canonului 1518 din Codex juris canonici 
care consemnează că «Pontificele roman este supremul Administrator şi 
Dispunător al tuturor bunurilor bisericeşti»”. Având în vedere coaliția 
catolico-revizionistă, devenită mult mai evidentă prin eliminarea uniților 
români din circuitul intereselor materiale ale Statusului, se poate trage 
concluzia că, prin Acordul de la Roma, Statul român renunţă la o avere 
imensă în favoarea prozelitismului catolic pe de o parte şi a iredentismului 
maghiar pe da alta. 


Cum se explică realizarea Acordului de la Roma? E o întrebare care 
ridică tot atâtea dificultăți ca şi aceea privitoare la Concordat. Pe durata 
unui singur an (aprilie 1931 — mai 1932) se operează în datele problemei o 
răsturnare fundamentală: din organizație ilegală, repudiată de Vatican, 
denunțată ca primejdioasă de Statul român, pusă sub ancheta justiției sub 
grave acuzaţii de fals, fraudă şi activitate subversivă, Statusul devine o 
organizație legală, recunoscută de Vatican, confirmată de guvernul român 





% cf. Ghibu, op. cit., p. 430. 

şi scoasă de sub urmărirea justiției şi siguranţei Statului. Şi toate acestea, 
fără ca organizația Statusului să fi oferit vreo garanție că-şi schimbă ceva 
din structura şi ţelurile ei fățişe sau ascunse. Mai subliniem şi faptul că 
toată această schimbare s-a produs sub unul şi acelaşi guvern, al lui Iorga, 
care de altfel a şi căzut a doua zi după semnarea Acordului de la Vatican, 
adică la 31 mai 1932, fiind succedat de un guvern Maniu. Acesta din urmă 
a facilitat consolidarea Statusului în noua sa formă de Consiliu diecezan, 
într-o perioadă pe care economia lucrării de față nu şi-a propus s-o trateze, 
ca având un caracter epilogic. 

Statusul s-a bucurat însă, direct sau indirect, şi de sprijinul liberalilor, 
în ianuarie 1932, Andrei Balazs declara că organizația din care făcea parte 
avusese simpatia lui lonel Brătianu. Alexandru Lapedatu, fost ministru 
liberal al Cultelor, făcea parte din Consiliul de administrație al Băncii 
maghiare de Agricultură şi din societatea anonimă a Casei de Economii din 
Cluj, ambele conduse de membri marcanţi ai Statusului catolic”. 

Din scurtul istoric al problemei Statusuiui, expus mai sus, reiese 
limpede rolul pe care l-a jucat Dimitrie Ghica, în calitatea lui de ministru al 
Afacerilor Externe, ca şi Valer Pop, în dubla lui calitate de ministru al 
Justiţiei şi de delegat special al guvernului pentru perfectarea şi semnarea 
Acordului de la Roma. Reamintim şi subliniem faptul că Dimitrie Ghica era 
fratele monseniorului Vladimir Ghica şi vărul lui Bela Szentkoreszty din 
corpul de conducere al Statusuiui catolic ardelean. Toţi aceştia erau mai 
mult sau mai puţin sub influenţa directă a elementului catolic şi, în lumina 
acestui fapt, nu e de mirare că Dimitrie Ghica intervenea direct în reţeaua 
diplomatică pentru contracararea oricărui demers anticatolic sau că Valer 
Pop trata oficial cu Gyarfas şi Balazs asupra cărora Serviciul de Siguranţă a 
Statului îi înmânase, tot oficial, un dosar cu documente senzaţionale despre 
activitatea lor antistatală. 

Cazul cel mai curios însă îl reprezintă Nicolae Iorga, iar el nu se 
poate explica decât prin discutabila capacitate politică a ilustrului savant. 
Se ştie că guvernarea lui Iorga a fost una din cele mai nefericite din istoria 
României moderne şi se pare că pe cât de geniale erau intuițiile istorice ale 
acestui om, pe atât de aproximative erau orientările lui în unele probleme 
imediate ale timpului. La aceasta trebuie să adăugăm şi inconsecvenţa lui în 
raporturile pe care le avea cu regele Carol al II-lea, acestea pendulând între 
demnitatea academică a celui pe care suveranul însuşi îl chema cu 
«Domnule Profesor», până la docilitatea celui ce a îmbrăcat, până la urmă, 
uniforma albastră a F.R.N.-ului. 

E lucru cert că, la începutul dezbaterilor în problema Statusului Iorga 
s-a pronunțat limpede împotriva acestei organizații pe care o numea 





% cf. adresei nr. 3005/1932 a Parchetului Tribunalului Cluj către Cabinetul III de Instrucție, reprodusă în 
Ghibu, op. cit., pp. 537 - 554; citatul nostru, p. 549. 

«ilegală şi primejdioasă». La 15 iulie 1931, într-o scrisoare adresată lui N. 
Petrescu-Comnen, ministrul României pe lângă Vatican, el afirma că 
Statusul catolic este o «organizaţie care s-a dovedit a fi de un caracter cu 
totul primejdios atât din punctul de vedere al raporturilor dintre România şi 
Sf. Scaun, cât şi din punctul de vedere al siguranţei Statului român». 

Într-o adresă oficială trimisă, în toamna anului 1931, episcopului 
Majlath, Iorga, în calitate de prim-ministru şi ministru al Cultelor, respinge 
de plano statutele Statusului catolic ardelean pentru motivul că e în 
discuţie, adică sub semnul întrebării, însăşi existența Statusului; tot el este 
cel ce interzice Adunarea anuală ce urma să aibă loc în Cluj la 19 
noiembrie 1931. 

În aceeaşi toamnă, însă, Iorga începe să-şi schimbe treptat, 
atitudinea. El face o primă cesiune insistențelor elaborate de cercurile 
catolice şi admite transformarea problemei Statusului dintr-o chestiune de 
ordin pur intern în una cu caracter diplomatic; în acest sens el deleagă pe 
profesorul Ghibu să meargă la Roma şi să ceară Vaticanului opinia 
privitoare la canonicitatea Statusului. Acesta a fost primul pas spre 
câştigarea partidei de către catolici. 

Peste câteva luni, atitudinea lui Iorga capătă accente noi. În februarie 
1933, primul ministru se pronunţă în Parlament pentru cauza Statusului, 
afirmând că rezolvarea ei e o simplă chestiune de interpretare a 
Concordatului şi preconizând trecerea averilor lui pe seama Bisericii 
Catolice. În acest sens, el deleagă pe Valer Pop să trateze şi semneze 
Acordul şi permite lui Elemer Gyarfas să reprezinte oficial Statusul, deşi 
acesta fusese ales în mod ilegal ca preşedinte laic al organizației, în 
Adunarea de la 19 noiembrie 1931, şi cu toate că acelaşi Iorga declarase că 
hotărârile acelei Adunări nu vor avea valabilitate legală. 

Mai mult, Iorga asigurase şi pe nunțiul Doici că nu va permite să se 
ia vreo măsură administrativă sau judiciară împotriva Statusului decît de 
acord cu Vaticanul. lar Vaticanul, precum se ştie, n-a fost de acord cu 
asemenea măsuri. 

Evident, cheia întregului mister n-a fost deținută de factorii politici 
interni, ci de Vaticanul însuşi. Linia ascendentă a atitudinii Romei papale 
față de Statusul catolic ardelean e subtilă şi semnificativă. 

Aşa cum am consemnat mai sus, Statusul era, fructul conflictului 
mutual dintre clerul şi laicatul catolic. Ca atare, Vaticanul n-a avut 
niciodată interes să recunoască existența canonică a acestei organizații, de 
altfel unice în felul ei, şi nici să-i sprijine activitatea. Aceasta, pe toată 
durata imperiului austro-ungar. Dar de îndată ce configurația politică a 
Europei se schimbă, iar Ardealul trece sub stăpânirea românească, începe 





” cf. Ghibu, op. cit., p. 17. 

să se schimbe şi atitudinea Romei față de Status. E adevărat că în 1923 
papa refuzase să admită autonomia eparhiei de Alba Iulia, cerut de catolicii 
ardeleni printr-un proiect de Concordat publicat de ei în 7ransi/vanus 
Viator”, dar aceasta, desigur, pentru motivul că Vaticanul nu dorea câtuşi 
de puţin o şi mai pronunţată emancipare a elementului laic, ci, dimpotrivă, 
o subsumare a lui în structura ierarhiei catolice. Când conducătorii 
Statusului, puşi în situația de a se judeca cu Statul român şi de a pierde 
procesul, admit patronajul direct al episcopului de Alba Iulia, Vaticanul are 
toate motivele să intuiască dubla sa victorie: mai întâi asupra laicilor 
catolici şi în al doilea rând asupra Statului român. Drept urmare, Roma 1a în 
braţe cauza Statusului şi, de-a lungul evenimentelor legate de această cauză 
pe durata a mai multe luni, prezenţa ei în momentele cheie e hotărâtoare. O 
simplă şi sumară reiterare şi punctare a acestei prezenţe e concludentă: 

La 16 noiembrie 1931 Arhiepiscopul Alexandru Cizar intervine în 
favoarea tinerii Adunării anuale a Statusului şi obţine câştig, de cauză. 

La 19 noiembrie 1931, Adunarea ilegală de la Cluj, primeşte din 
partea Vaticanului o telegramă de salut şi bine-cuvântările Papei. 

În decembrie 1931, Vaticanul trimite trei mari decoraţii papale lui 
Dimitrie Ghica, G. Argetoianu şi Jean Pangal, exact în momentul în care 
problema Statusului e pe punctul de a lua o amploare deosebită în domeniul 
public. 

Cam în aceeaşi vreme, Papa trimite episcopului Majlath bani pentru 
susținerea catolicilor din Ardeal, fapt relatat şi de ziarul Frde/yr 7udosito în 
numărul 47/1931. 

În februarie 1932, cardinalul Pacelli intervine pe lângă ministrul 
Comnen, de la Roma, în favoarea Statusului. 

În mai 1932, la Roma, reprezentanţii Papei invită pe Valer Pop să 
trateze bilateral cu cei doi delegați ai Statusului. 

În cursul aceloraşi tratative, cardinalul Pacelli îl asigură confidenţial 
pe Gyarfas că Sfântul Scaun nu e dispus să accepte nici o modificare a 
proiectului de Acord, propusă de Valer Pop, fără învoirea reprezentanților 
Statusului”. 

Gyarfas însuşi raporta episcopului Majlath că, la Roma, 
subsecretarul de stat al Vaticanului, Pizzardo, a arătat înțelepciune şi 
bunăvoință faţă de cauza şi interesele Statusului. Iar la sfârşitul tratativelor, 
după semnarea Acordului, acelaşi Gyarfas îi scria lui Pacelli că rezultatul 
«l-am putut obține numai cu ajutorul Sfântului Scaun şi, în primul rând, cu 


sprijinul valoros al Eminenţei Voastre». 





% Din procesul verbal de interogatoriu luat lui Andrei Balazs la 2 ianuarie 1932 de către procurorul 
Parchetului Tribunalului din Cluj, cf. O. Ghibu, op. cit., p. 155. 

” Din raportul lui Elemer Gyarfas către Episcopul Majlath, cf. O. Ghibu, op. cit., p. 410. 

1% cf. O. Ghibu, op. cit., p. 421. 

La 1 iulie 1932 Vaticanul se grăbea să dea publicității textul semnat 
al Acordului, într-o vreme în care încă se punea problema ca el să fie mai 
întâi ratificat, dându-i astfel valoare de act diplomatic definitiv în virtutea 
căruia se poate proceda la aplicarea lui efectivă. 

În aceste împejurări, cu aceste mijloace şi cu aceste rezultate a 
înţeles Vaticanul să-şi continue şi consolideze opera de propagare a 
catolicismului în România, pe de o parte, şi să sprijine acţiunile îndreptate 
împotriva Statului român, pe de altă parte. Problema Statusului romano- 
catolic ardelean e tipică pentru demonstrarea supleței politice a Romei 
papale şi pentru modul cum aceasta ştia să exploateze circumstanţele 
dificile în favoarea intereselor ei. Luciditatea Vaticanului, strâmtorare 
momentană a revizionismului maghiar, opacitatea şi interesele personale 
ale unor oameni politici din România, iată credem noi, factorii care pot 
explica uluitorul act al Acordului de la Roma. 


III. ŞCOLILE CATOLICE 


Acestea au constituit cea de a treia principală modalitate a acțiunii 
catolicismului în România. Mult mai obscură şi, deci, cu mai multe şanse 
de salvare a aparenţelor, această modalitate, desfăşurată în aria cultural- 
educativă, a cunoscut o lungă tradiție şi şi-a recoltat succesele pe temeiul a 
ceea ce am putea numi o pedagogie insinuantă. Dacă un misionar propriu- 
zis atacă problemele ființial, dascălul de la catedra catolică le poate 
introduce pieziş, strecurând încetul cu încetul, pe nesimţite, ideile religioase 
pe care şi le propune. În acest mod poate lucra şi educatorul. 

În provinciile de dincoace de Carpaţi învățământul catolic a pătruns 
de timpuriu, odată cu înființarea primelor comunități şi instituții ierarhice; 
era firesc să se dezvolte paralel şi scoli pentru pregătirea clerului. Dar nu 
despre acestea ne vom ocupa, sfera lor de activitate fund circumscerisă de 
interesele confesionale imediate. Ne vom ocupa însă, pe scurt, de şcolile 
catolice menite să recruteze elevi necatolici, să-i orienteze şi să-i câştige, 
total sau în parte, pentru credinţa Romei papale. 

În epoca fanariotă se constituie o aristocrație românească alcătuită în 
special din familiile princiare cu blazon constantinopolitan, urmate 
îndeaproape de familiile autohtone descendente din vechi boieri ai Țărilor 
Române. E vremea când dispare boierimea de sabie şi se instalează 
boierimea de caftan şi narghilea. Fenomenul cultural cunoaşte două 
influențe principale: cea dintâi aduce în saloanele bucureştene limba 
greacă, conversații de agora şi lecturi din Pindar şi Homer; cea de a doua 
vine din Occident şi promovează gustul pentru limba şi cultura franceză. 


Numeroase familii nobiliare angajează pentru odraselele lor preceptori 

aduşi din Franţa, guvernante sau dascăli propriu-zişi, de religie, bineînţeles, 
catolică. Contactul zilnic, bunele maniere, prestigiul cultural, pedanteria şi 
snobismul sunt de natură să creeze un climat special în interiorul căruia 
pasul de la interes la convertire e foarte mic. Cu toate acestea, epoca de 
care vorbim nu înregistrează convertiri însemnate, dar introduce în clasa de 
sus o anumită simpatie pentru catolicism, simpatie ce urmează să-şi dea 
roadele în timp, tinerele vlăstare boiereşti fiind destinate să devină 
personalități mai mult sau mai puţin marcante în viaţa politică. 

Pe de altă parte, occidentalii fac cunoştinţa unui nou teren de 
activitate în care se poate sconta pe rezultate deloc neglijabile. Aşa se face 
că încă din prima jumătate a secolului trecut iau fiinţă în tările româneşti 
zeci de pensioane conduse de profesori francezi. Pensioanele îşi lărgesc 
porțile şi primesc tineret din marea şi mica burghezie, atât pentru instrucție, 
cât mai ales pentru educaţie. 

Tot în cursul secolului trecut pătrund în ţările române misiunile 
catolice care deschid şi patronează şcoli particulare de cultură generală şi 
educație apuseană. Fireşte, toţi aceşti misionari erau de origine străină, iar 
activitatea lor se prevala, la începutul secolului, de protecția specială 
austriacă de care se bucura catolicismul în Ţările Române (Muntenia şi 
Moldova), prin Tratatul de la Belgrad (1739) şi Tratatul de la Şiştov (1791) 
încheiat între Austria şi Turcia". Multă vreme, numeroase familii înstărite 
îşi trimiteau fetele la şcoala călugăriţelor ursuline din Sibiu. Dar după ce în 
Principate iau ființă şcoli cu caracter similar, preferinţele se evidenţiază 
spre acestea din urmă. În Bucureşti, Bărăţia era un vechi centru catolic pe 
lângă care, în cel de al treilea deceniu al secolului, se înființează o scoală 
mixtă, cu o organizare aproximativă la început, din ce în ce mai bine 
rânduită cu vremea. Un timp, şcoala e condusă de franciscani şi de 
profesoare franceze, iar în 1852 e încredinţată unui grup de călugărițe din 
Congregația Doamnelor Engleze, adus din Bavaria. Acestea înfiinţează, în 
anul următor, un pension pentru fete care va lua numele de Institutul Sfânta 
Maria, căruia i se adaugă, la scurtă vreme, şi o şcoală pentru băieți. Ambele 
aşezăminte recrutează şi elevi necatolici, mai ales din clasele şi păturile 
amintite mai sus. Aceeaşi congregaţie mai deschide apoi un gimnaziu şi o a 
doua mare instituţie de cultură catolică, Institutul Sfântul Iosif, pe lângă 
catedrala cu acelaşi nume. Şcoli similare, sub acelaşi patronaj şi cu aceleaşi 
scopuri, se înfiinţează la Brăila, Craiova şi Turnu-Severin”. 

Încă de pe la mijlocul secolului pătrunseseră în Moldova călugăriţe 
ale Congregaţiei Notre Dame de Sion, care întemeiaseră şcoli şi pensioane 





101 Chiril, Patriarhul Bulgariei, Kato/icescata propaganda sred Bălgarite prez vtorata polovina na XIX vek, 
vol. I, Sofia, 1962, p. 409. 

102 Mircea Păcurariu, Încercările de propagandă romano-catolică în Țara Românească și Moldova în 
secolul XIX, «Studii Teologice», Bucureşti, nr. 7—8, septembrie-octombrie 1958, p. 434. 

în laşi şi Galaţi, în 1898 câteva din ele sunt aduse în Bucureşti, unde 
înfiinţează un institut, recrutându-şi elevele numai din marea burghezie. 
Conduc cursuri primare şi liceale, deschid şi întrețin internate. Limba de 
studiu şi de conversaţie e franceza sau o altă limbă străină; limba română 
figurează ca simplu obiect de studiu. 

În toate aceste şcoli existau, desigur, ore de religie, în cadrul cărora 
se preda numai învățătura Bisericii catolice, chiar şi elevelor ortodoxe. De 
asemenea, tinerele necatolice erau obligate să asiste cu regularitate la missa 
ce se oficia în capela şcolii'%. Era vorba deci de nişte instituţii culturale şi 
educative în care conducerea era străină, corpul didactic străin, limba de 
predare şi conversație, străină, religia străină. Sufletele tinerilor în formație 
era cucerit, încetul cu încetul, nu numai pentru un anumit mod de a vorbi, 
ci mai ales pentru un anumit mod de a gândi şi simţi, modul apusean 
catolic. Tinerii care nu se converteau rămâneau pe toată viaţa tributari 
acestui soi de educație şi dispuşi oricând să-şi pună serviciile la dispoziția 
intereselor catolice. N-au lipsit însă nici convertirile, operate mai cu seamă 
în familiile princiare şi boiereşti. Printre convertiţii celebri putem cita pe 
monseniorul Vladimir Ghica; între cele două războaie mondiale şi chiar 
imediat după încetarea celui de al doilea, acesta îşi căpătase o faimă 
deosebită pentru zelul şi rafinamentul cu care propaga catolicismul la 
nivelul salonului bucureştean. Am menţionat mai sus şi rolul pe care l-a 
jucat în problema Statusului catolic ardelean. Avea să moară ca un sfânt, 
sub opresiunea comunistă. 

Cele mai multe din aceste şcoli au funcţionat şi în perioada de care se 
ocupă lucrarea de faţă. Prin mijlocirea lor, Vaticanul şi-a continuat şi 
consolidat politica de propagare a catolicismului, operând, în acelaşi timp, 
şi o inerentă înstrăinare a conştiințelor (care nu erau deja străine) de sfera 
intereselor noastre naționale. 

În Ardeal, problema învățământului a fost ceva mai complicată. 
Lipsiţi de şcoli proprii, românii au trebuit să se îndrepte, vrând-nevrând, 
spre cele catolice, înființate de foarte timpuriu în principalele centre 
transilvănene. Dinastiile de la Viena, inclusiv cea habsburgică, au socotit 
şcoala ca pe un foarte bun instrument de propagandă catolică, dar, în 
acelaşi timp, au avut întotdeauna grijă ca această propagandă să se 
desfăşoare sub auspiciile directe şi sub supravegherea nemijlocită a 
coroanei, pentru a nu da Vaticanului prilejuri de a se emancipa dincolo de 
anumite limite. Aşa se explică faptul că, în general, instituțiile de 
învățământ erau înființate din inițiativă imperială sau princiară sau din 
aceea a organelor în subordine (oraşe, comune), urmând ca ele să aibă un 
caracter de stat, iar misionarii catolici însărcinaţi cu instrucția şi educația 





'% /bidem, p. 435. 

erau angajați prin contract. Aceştia din urmă, înstăpâniți în fruntea şcolilor, 
îşi arogau, cu vremea, pretenții de proprietate, şi nu odată intrau în conflict 
deschis cu coducerea statală, care era nevoită să-şi ia măsuri de apărare. 
Istoria instituțiilor de învățământ din imperiul austro-ungar ne oferă, ca şi 
aceea a Concordatelor, posibilitatea de a urmări rivalitatea multiseculară, 
tacită sau declarată, dintre autoritatea statală şi cea papală. lar istoria 
particulară a şcolilor din Ardeal relevă şi un al doilea conflict, acela dintre 
cler şi mireni; ori de câte ori s-a ivit prilejul, Statusul romano-catolic 
ardelean a intervenit şi a căutat să obțină drepturi asupra multora dintre 
aceste scoli. 

Chiar când unele instituții de învățământ au luat ființă din iniţiativa 
Bisericii sau a congregaţiilor ei misionare, baza lor materială era asigurată 
tot de factorul statal; în virtutea acestui fapt, reprezentanții Statului au 
refuzat să recunoască inițiatorilor sau urmaşilor lor drepturi discreționare 
asupra aşezămintelor respective. Aşa a fost cazul liceului catolic din Alba 
Iulia. înfiinţat în 1579 de către iezuiţi, sub auspiciile principelui Cristofor 
Bathory, el a fost înzestrat de acesta cu imobile, terenuri şi sume de bani. În 
scurtă vreme iezuiții izbutesc să-şi câştige antipatii aproape unanime şi sunt 
izgoniți de două ori de către dietele din Mediaş şi Turda, dar revin prin 
autoritatea familiei Bathoreştilor, care-i sprijinea. În 1599, Mihai Viteazul, 
în politica lui de echilibru şi de instaurare a justiției, îi recunoaşte şi le 
asigură posesiunile, dar după numai opt ani Sigismund Racoczy îi alungă 
din nou şi nu vor reveni decât după nouăzeci de ani, sub Habsburgi. În 
1773 ordinul iezuiţilor se desființează, iar Iosif al II-lea preface liceul în 
«gimnasium regiuni», fixându-i germana drept limbă de predare. Spre 
sfârşitul secolului al XIX-lea gimnaziul e preluat de Statusul rornano- 
catolic şi maghiarizat nu numai ca limbă, ci şi ca tendinţă politică. Rolul pe 
care, în 1829, i-l atribuia conducerea Statusului catolic era acela de a fi 
«sprijinitorul credincios al ideii de stat maghiar printre locuitorii în partea 
cea mai mare români ai judeţului Alba de jos»!%. Fireşte, la această dată, o 
asemenea expresie viza tendinţa naturală de emancipare politică a Ungariei 
de sub jugul Vienei şi de câştigare a independenţei naţionale, dar nu e mai 
puțin adevărat că noțiunea de Stat ungar includea şi apartenența Ardealului, 
ideie care a devenit mult mai evidentă în perioada de după război. 

O istorie similară cu aceea a gimnaziului din Alba Iulia a avut-o şi 
liceul piariştilor din Cluj. Înființat tot de iezuiţi şi tot în secolul al XVI-lea, 
în 1776 e dat de Maria Tereza pe seama piariştilor. Călugării de la 
conducerea lui profesează ideia — pe care, desigur, le-o impune şi elevilor 
lor — că românii nu sunt de origine română ci bulgară, că elementul roman 
din Dacia s-a stins odată cu retragerea lui Aurelian şi că ortodoxia din 





1% cf. Dr. Onisifor Ghibu, Catolicismul unguresc în Transilvania şi politica religioasă a Statului român, 

Ardeal n-a avut niciodată drepturi pe care şi le-ar putea revendica'%. Deşi 


elevii liceului erau în majoritate români, limba română n-a fost admisă în 
scoală, pe aproape toată durata stăpânirii austro-ungare. În 1873 liceul 
piarist a fost preluat de Statusul romano-catolic ardelean şi declarat 
proprietatea lui. Fireşte, de aici înainte istoria lui se leagă de aceea a 
Statusului, cu toate implicațiile de ordin religios şi politic. 

Aceeaşi soartă au avut-o, în mare, liceul catolic din Târgu-Mureş, 
liceul catolic din Braşov, liceele armenești din Ibaşfalău şi Gherla. Nici 
cele situate în afara sferei de influență a Statusului catolic“, adică şcolile 
din Sighet, Baia Mare, Satu-Mare, Cărei, Şimleul Silvaniei, Oradea, Arad, 
Timişoara şi Lugoj n-au cunoscut o istorie mai norocoasă. 

Aruncând o privire de ansamblu asupra evoluţiei şcolilor catolice din 
Ardeal vom ajunge la câteva constatări semnificative. E de remarcat mai 
întâi că, la începuturile lor, aceste şcoli au avut un caracter de stat, ele fiind 
considerate ca fundațiuni imperiale, regeşti, princiare sau comunale, iar 
clericii catolici, în majoritate călugări din diferite ordine şi congregații, 
fiind utilizați ca profesori şi educatori în virtutea unor contracte survenite 
între ei şi fondatori; aceasta ar fi prima etapă. O a doua etapă o constituie 
încercările — deseori izbutite — ale Bisericii catolice de a se înstăpâni ca 
proprietară şi posesoare a acestor instituții publice, dându-le caracter 
eminamente bisericesc, într-o a treia şi ultimă etapă, o parte din aceste şcoli 
au fost luate din mâna clerului de către Statusul romano-catolic ardelean, o 
parte au revenit Statului sau comunelor respective, şi o alta au rămas pe 
seama ordinelor sau congregaţiilor monahale. În această situaţie le-a găsit 
încheierea Concordatului din 1927 şi Acordul din 1932. Cele ce în 1919 
sau în anii imediat următori au fost preluate de Statul român, au rămas pe 
mai departe sub regimul legii învățământului din România. Cele ce în 1927 
aparțineau ordinelor şi congregațiilor au fost consfințite pe seama Bisericii 
Catolice prin articolul XIX alin. 3 din Concordat, care prevede că toate 
şcolile de acest fel «sunt puse sub dependenţa episcopului local». Iar cele 
ce la data de 30 mai 1932 se aflau în posesia Statusului ardelean au fost şi 
ele consfințite tot pe seama Bisericii catolice prin articolul II al Acordului 
de la Roma care consemnează că «toate drepturile patrimoniale ce se 
găseau până în prezent sub administraţiunea zisului «Status Romano- 
catholicus Transylvaniensis» vor fi pe viitor administrate de Ordinariul 
catolic de rit latin de Alba Iulia»; această prevedere e completată cu 
articolul V din acelaşi Acord care declară că toate bunurile fostului Status 
«sunt bunuri cu caracter eclesiastic» şi că «dreptul de proprietate este şi 
rămâne garantat». 

Pentru a avea o imagine mai concretă asupra acestei situaţii, ne vom 

referi la principalele 14 şcoli ardelene catolice. În 1932, opt dintre acestea 
erau ale Statului român, iar şase au rămas Bisericii Catolice. Din prima 
categorie, cinci fuseseră etatizate de către vechea Ungarie: liceul armenesc 
din Ibasfalău (1891), liceul armean din Gherla (1894), liceul catolic din 
Baia Mare (1887), liceul catolic din Lugoj (1893) şi liceul catolic din Arad; 
trei au fost etatizate în anii de după primul război mondial: liceul piarist din 
Sighet (1921), liceul catolic din. Satu-Mare (1919) şi liceul catolic din 
Cărei (1923). Din cea de a doua categorie, două şcoli aparţineau ordinelor 
călugăreşti: liceul premonstratens din Oradea şi liceul piarist din Timişoara, 
care, prin efectul Concordatului, au trecut pe seama Bisericii Catolice, iar 
patru aparțineau Statusului ardelean: liceul catolic din Alba Iulia, liceul 
piariştilor din Cluj, liceul catolic din Târgul Mureş şi liceul catolic din 
Braşov; şi acestea au intrat în complet stăpânire a Bisericii Catolice prin 
efectul Acordului de la Roma'%. 

În al doilea rând e de observat că, la începuturi, mai toate aceste şcoli 
erau frecventate de un foarte mare număr de elevi români. Aceasta, datorită 
mai întâi faptului că fondatorii le destinaseră operei de culturalizare a 
populației ardelene, fără deosebire de naționalitate sau religie, şi apoi prin 
faptul că românii nu aveau şcoli proprii. Cu vremea însă numărul elevilor 
români a început să scadă până ce, în preajma primului război, prezenţa lor 
devenise cu totul neînsemnată. Faptul se explică prin aceea că, atât în fața 
ofensivei prozelitiste de catolicizare, întreprinsă de ordinele călugăreşti, cât 
şi în faţa tendințelor de desnaționalizare, întreprinsă de conducerea 
Statusului catolic, românii au rămas rezistenți. Principala armă a tendinței 
de catolicizare a fost, fireşte, catehismul catolic şi absenţa perpetuă a unei 
catedre de religie ortodoxă; iar principala armă a tendinței de 
desnaționalizare a fost limba; deşi, în principiu, legile şi regulamentele 
austro-ungare confereau elevilor români dreptul de a li se preda în limba 
maternă sau de a avea cel puţin, catedre şi ore de limbă română, practic au 
fost obligați să înveţe şi să converseze în limbi străine, în special, şi mai 
apoi exclusiv, în cea maghiară. 

În al treilea rând trebuie să reținem, ca o consecință a celor de mai 
sus, că aceste şcoli au avut, pe lângă destinaţia culturală, şi o importantă 
destinație politică. Având în vedere dublul caracter, religios şi politic, al 
catolicismului, e de la sine înţeles că întregul corp didactic al acestor şcoli, 
în marea majoritate format din călugări, căuta să imprime elevilor şi 
scopurile politice ale Vaticanului, fie în funcție de relația catolicismului cu 
puterea de stat, fie în funcție de asistenţa acordată de către Vatican 
promovării şi consolidării Statului întemeiat pe coroana Sfântului Ştefan. 
Iar având în vedere şovinismul şi mai apoi revizionismul ce caracterizau 

organizația Statusului catolic ardelean, e uşor de înţeles că şcolile de sub 
patronajul acestuia erau tot atâtea instrumente puse, după 1919, în slujba 
țelurilor lui revanşarde. 

Dacă şcolile catolice ardelene n-au izbutit decât în mică măsură să 
opereze desnaţionalizarea elementului românesc, în schimb ele au reuşit să 
consolideze credinţa catolică şi ataşamentul față de Vatican în sufletele 
greco-catolicilor care le-au frecventat. În felul acesta s-a creat în Ardeal o 
intelectualitate unită care, atrasă de o apartenenţă religioasă cu caracter 
universal şi suveran, ca şi de mirajul aspectului cultural al fenomenului 
catolic, nu numai că nu s-a opus, ci a salutat transformarea, prin Concordat, 
a Bisericii naționale greco-catolice într-un simplu rit al Bisericii romane. O 
primă trezire la realitate s-a produs în preajma anului 1931, când s-a ridicat, 
cu multă acuitate problema Statusului ardelean şi a Acordului de la Roma, 
dar cei ce s-au trezit au fost prea puţini în raport cu cei ce au rămas inerți. O 
ultimă şi dureroasă consecinţă a catolicizării intelectualității unite a căpătat 
expresie în 1948 şi după aceea: cei ce i-au rămas credincioşi Bisericii lor 
după ce aceasta a încetat să mai existe legal, s-au văzut în situația de a-şi 
trăi religia în condițiile unor traume sufleteşti, deseori oscilând între 
alternativa de a frecventa o biserică romano-catolică de limbă maghiară şi 
între aceea de a-şi călca pe inimă rugându-se într-o biserică ortodoxă 
românească. Moşteneau o tradiție, o deprindere, un consens; izolat, chiar o 
convingere. E fructul târziu al unei acțiuni de secole, întreprinsă şi urmărită 
cu tenacitate de catolicism, prin mijlocirea şcolilor. 


IV. ORDINELE CĂLUGĂREŞTI 


A patra modalitate a acțiunii catolicismului în România e 
reprezentată de ordinele şi congregațiile monahale. Se ştie că acestea au 
fost create, de-a lungul secolelor, de către papi şi că ele au reprezentat 
întotdeauna cel mai avansat şi mai puternic front al acțiunii catolicismului 
în lume. Spre deosebire de monahismul ortodox, ai cărui călugări sunt 
aşezaţi sub dependenţa directă a episcopilor locali şi numai prin excepție 
sub dependenţă stavropighială, cel catolic e organizat în ordine călugăreşti 
care stau sub ascultarea directă a papii şi care constituie tot atâtea armate, 
puternic instruite şi deseori fanatizate, puse în slujba nemijlocită a 
Vaticanului. Aşezaţi sub votul ascultării necondiționate şi negându-şi 
dreptul aşezărilor stabile, aceşti călugări pot fi strămutați în mod 
discreționar dintr-un loc în altul, dintr-o ţară în alta, oriunde papa crede că e 
nevoie de instituirea sau consolidarea unui câmp misionar catolic. 

În ţările române, şi cu deosebire în Ardeal, prezenţa călugărilor 
catolici cunoaşte o vechime destul de adâncă. La cererea regilor ungari sau 

a împăraților din Viena, cât şi din inițiativă proprie, Roma a transplantat 
aici peste douăzeci de asemenea ordine, începând cu secolul al XI-lea când 
şi-au făcut apariția benedictinii, aduşi din Germania. Din Franţa şi Italia au 
venit, pe rând, în 1142 cistercienii, în 1179 premonstratensii, în 1223 
augustinienii, în 1242 1oaniţii, în 1221 dominicani, în 1229 franciscanii, în 
1372 carmeliţii, în 1238 castansienii, în 1561 iezuiții, în 1666 piaristii, în 
1668 minoriţii, în 1674 capucinii, în 1689 serviţii, în 1694 trinitarii, în 1701 
camaldulii'”. S-au adăugat, în timp, formaţii de  mizericordiani, 
salvatorieni, mechitarişti, ca şi grupuri de ursuline, franciscane, surori de 
caritate, călugărițe din congregațile Doamnelor Engleze, St. Vincent de 
Paul şi Notre Dame de Sion. În Moldova, una din cele mai vechi prezenţe 
catolice organizate este aceea a ordinului cavaleresc al teutonilor. 

Istoria ordinelor monahale din România e strâns legată de aceea a 
şcolilor catolice. Neputând realiza o activitate misionară deschisă, atât papii 
cât şi regii catolici au considerat că unul din cele mai eficace mijloace 
prozelitiste e învățământul. Ca atare, şcolile imperiale sau regeşti din 
Ardeal au fost puse sub direcția şi îndrumarea călugărilor, de altfel buni 
ştiutori de carte şi deosebit de înzestrați cu spirit pedagogic şi diplomatic. 
Nu a lipsit însă modalitatea de a face propagandă în spitale, prin mijlocirea 
surorilor de caritate, sau prin mijlocirea cultului, a sărbătorilor, predicilor şi 
procesiunilor religioase, realizate în mânăstirile ordinelor călugăreşti şi în 
preajma acestora. 

După primul război mondial, în 1923, numai în Ardeal existau 45 de 
mânăstiri catolice de bărbaţi, cu peste 200 de călugări şi aproape 150 de 
novici, aparţinând franciscanilor, mineriţilor, piariştilor, mizericordienilor, 
premonstratensilor, iezuiţilor, capucinilor, salvatorienilor şi mechitariştilor; 
în fruntea lor se situau franciscanii care aveau nu mai puţin de 26 de 
mânăstiri, cu 67 de călugări, 33 studenţi şi 67 fraţi. De asemenea, la aceeaşi 
dată existau, tot în Ardeal, 50 de mânăstiri catolice de femei, cu cea 1500 
de călugăriţe şi surori, aparținând ursulinelor, franciscanelor, surorilor de 
caritate, congregațiilor St. Vincent de Paul şi Notre Dame de Sion. 

E adevărat că, cel puţin în Transilvania, acestei mulțimi de călugări 
catolici li se datoreşte, în mare măsură, existența unui fenomen cultural şi 
civilizatoriu care a avut o influență hotărâtoare în formarea unei 
intelectualități româneşti. Dar nu e mai puţin adevărat că această cultură 
reflecta o mentalitate religioasă, socială şi politică străină de structura şi 
interesele poporului român, ca să nu mai vorbim de ortodoxia lui, şi că ea a 
fost însămânțată aici cu scopul lucid de a sluji ţelurilor Vaticanului, pe de o 
parte, şi pe cele ale Vienei catolice şi Budapestei şovine, pe le altă parte. 

Profesorul Ghibu, care a scris o seamă de cărți şi a publicat 

numeroase documente în legătură eu prezenta şi activitatea acestor ordine, 
militează pentru ideia că ele, în decursul istoriei, n-au depins de Scaunul 
papal, ci exclusiv de împărații Austriei, de regii Ungariei sau de dietele 
ardelene'%. Ghibu, însă era mai puţin anti-şovin şi mai mult anti-maghiar. 
În intimitatea sa, el credea că progresul nostru cultural şi civilizatoriu ar 
cunoaşte o evoluție mai rapidă şi ar deveni radical dacă am merge spre o 
apropiere de Roma papală. Dintr-o asemenea poziție, marele profesor de la 
Cluj se străduia să denunțe necatolicismul unguresc şi să demonstreze că 
acțiunile maghiariste n-au cunoscut deloc — ori au cunoscut foarte puţin — 
asistenţa papalității. Din aproape toate lucrările lui, de altfel numeroase şi 
masive, transpare această tendință de a absolvi, într-un fel oarecare, 
Vaticanul de vina participării lui la acţiunile îndreptate împotriva Statului şi 
poporului român. Evident, în faţa datelor obiective, însuşi Ghibu n-a putut 
adopta o atitudine radicală, iar evoluția pozițiilor lui a cunoscut şi ea teze 
pendulatorii. De aceea, socotim necesar să-i subliniem extremele, pentru că 
operele lui, cel puţin până astăzi, stau la baza oricărui studiu asupra 
fenomenului catolic din Ardeal. 

Aşa cum am menţionat mai sus, ordinele monahale catolice s-au aflat 
întotdeauna sub dependenţa directă a papei. Suveranii însă puteau solicita 
Scaunului papal aprobarea şi concursul de a utiliza anumite ordine sau 
congregații în scopuri culturale şi sociale, la care se adăugau, bineînţeles, 
cele religioase. Dacă aceste ordine au venit în Ardeal «aduse» de împărați 
şi regi, aceasta nu înseamnă că ele au ieşit de sub autoritatea papală şi că 
s-ar fi aşezat sub puterea discreționară a suveranilor. Suveranul însă era cel 
ce finanța o asemenea întreprindere, îi asigura, deci, baza materială şi, ca 
atare, îşi rezerva anumite drepturi, printre care şi pe acela de a denunța un 
asemenea contract. Aşa se face că ori de câte ori grupurile monahale au dat 
semne de o prea pronunţată tendință de emancipare, în dauna autorității 
statale, aceasta din urmă s-a văzut obligată să-şi ia măsuri. Călugării au 
devenit deseori abuzivi, au încălcat principiul echilibrului dintre autoritatea 
bisericească şi cea statală, şi-au atras antipatii şi duşmănii, s-au pus în 
conflict cu organele puterii locale. Cu deosebire iezuiții au excelat în 
asemenea abateri, cea ce a şi provocat desfiinţarea ordinului lor, în 1773, la 
cererea şi sub presiunea puterii seculare, în Ardeal iezuiții au avut conflicte 
cu dietele, ceea ce a determinat repetata lor izgonire din teritoriile 
Transivane. În fond, istoria ordinelor monahale catolice reflectă şi ea 
îndelungatul proces tensiv dintre pretențiile supremațiale ale Vaticanului şi 
eforturile suveranilor de a-şi menține autoritatea politică. 

Aşadar, prezenţa ordinelor călugăreşti în România trebuie privită şi 
înțeleasă sub dublul ei raport : religios şi politic. Pe de o parte, călugării 





18 cf. O. Ghibu, op. cit., pp. 199 - 200. 

depindeau de Scaunul papal şi-şi exercitau mandatul perpetu de a propaga 
religia catolică, de a face prozeliţi şi de a slăbi poziţiile religiilor necatolice. 
Pe de altă parte, ca angajaţi şi stipendiați ai suveranilor, ei contractau şi 
obligația de a servi interesele acestora, urmărind cu fidelitate linia politică 
ce li se indica, în perioadele când poziţiile Vaticanului s-au conjugat cu 
acelea ale suveranilor seculari, cum a fost, în general, sub dinastia 
Habsburgilor, ordinele monahale au conlucrat în condiții optime cu factorii 
politici locali şi le-au putut pretinde acestora să le dea concursul în opera de 
prozelitism sau chiar de oprimare a elementului necatolic, fie prin 
intervenţii directe, fie prin simpla tolerare a acţiunilor lor. În secolul al XV- 
lea, de pildă, franciscanii au luat ei înşişi măsuri împotriva preoţilor 
ortodocşi din Ardeal, iar franciscanul loan Capistrano îndemna pur şi 
simplu pe principu catolici din Transilvania să dea foc bisericilor ortodoxe, 
considerate de el drept «sinagogi ale Satanei». lezuiţii, cu vastele şi 
extrem de variatele lor modalităţi de acțiune, au întreprins cea mai 
puternică operă de propagare a catolicismului în țările române. Puternic 
sprijiniți de coroana habsburgică şi de familia Bathory, ei au izbutit să 
catolicizeze o bună parte din boierimea Ardealului. 

Cum era şi firesc, pe toată durata stăpânirii austro-ungare şi 
maghiare, călugării catolici, în marea lor majoritate nemaghiari, au 
profesat, pe lângă credinţa lor religioasă, şi un puternic cult al patriei. Prin 
predici, cuvântări, prelegeri, prin manualele şcolare, ei au căutat să 
sădească în sufletele ascultătorilor credincioşia în puternicia tronului 
imperial sau coroanei regale, în stabilitatea imperiului austro-ungar, sau în 
legitimitatea Statului maghiar, în frontiere revendicate de conducătorii lui. 
În virtutea principiului bisericesc de a se supune stăpânirilor celor mai 
înalte, ar fi fost natural ca, după formarea noului stat român şi deci a noii 
lor patrii, toți aceşti călugări să-şi fi manifestat patriotismul în funcție de 
noua situație politică, în fapt însă nu s-a întâmplat aşa. Ordinele monahale 
au continuat să păstreze un sentiment aşa-zis patriotic, raportat la vechea 
stăpânire a imperiului austro-ungar şi au manifestat atitudini ostile față de 
suveranitatea tânărului Stat român. Această atitudine s-a manifestat în 
chipuri diferite. 

Unii călugări au căutat să anuleze caracterul de stat al instituţiilor pe 
care le conduceau şi să le declare ca aparținând Bisericii Catolice, cu 
scopul evident de a le sustrage dreptului de proprietate şi control al Statului 
român. Astfel, în 1918, călugării piarişti din Sighet au modificat inscripția 
şi denumirea liceului catolic condus de ei; până la acea dată şcoala se 
numea liceul «regesc catolic», denumire care exprima caracterul statal al 
şcolii; în momentul înstăpânirii româneşti, ei au şters cuvântul «regesc» şi 





10 Vezi Onisifor Ghibu, op. cit., p. 202. 

au lăsat cuvântul «catolic», căutând să-i de un caracter cu totul confesional. 
Desigur, falsul n-a putut rămâne multă vreme nedescoperit; în 1923 şcoala 
a fost etatizată, după cum am însemnat şi în capitolul nostru anterior. 

Un alt mod de manifestare a atitudinii lor antistatale s-a consumat în 
domeniul limbii de predare. Toate actele fundaționale ale acestor instituţii 
de cultură prevedeau că limba de predare este cea impusă de stat. Ca atare, 
sub stăpânirea austro-ungară a funcționat limba germana, sub cea 
ungurească s-a impus limba maghiară. Era firesc, deci, ca în condițiile 
Statului român limba de predare să fie cea românească sau, în cei mai rău 
caz, elevii români să poată învăţa în limba lor maternă. Din credincioşie şi 
zel față de vechiul stat austro-ungar sau maghiar, eare-i angajase, călugării 
ordinelor monahale au continuat ca şi în perioada de după război să predea 
exclusiv în limba maghiară, chiar în şcolile frecventate de un procent de 
elevi români deloc neglijabil. 

În sfârşit, un al treilea mod de rezistenţă era ostilitatea declarată faţă 
de noua ordine politică. Călugării piarişti din Cluj nu se sfiau să afirme că 
stăpânirea românească asupra Ardealului e trecătoare sau că reprezintă o 
simplă «ocupaţie». Pe aceeaşi linie de conduită, Institutul «Marianum» din 
Cluj folosise, până în 1923, un manual de geografie pentru clasa a III-a ale 
cărei hărţi înfățișau Ungaria în vechile ei graniţe de dinainte de război!!. 

În plină suveranitate a Statului român, unele ordine monahale de pe 
teritoriul său îşi aveau superiorii cu reşedinţa în afara frontierelor. Iezuiții 
din Satu-Mare depindeau de provincialul din Budapesta; tot în acest oraş 
rezida şi superiorul piaristilor din dieceza Sătmarului şi Cenaclului, ca şi 
acela al franciscanilor din Oradea şi Satu-Mare!!!. Existau astfel premisele 
unor acțiuni antistatale directe, ceea ce probabil a şi determinat Statul 
român să insiste şi să obțină ca textul Concordaiului din 1927 să prevadă, 
în articolul XVIII, obligația superiorilor de a fi cetățeni români şi de a 
domicilia în ţară. Această prevedere însă era în fapt anulată de articolul IV 
al aceluiaşi Concordat care conferea tuturor catolicilor din România dreptul 
nelimitat de a comunica direct cu papa. 

În 1935, inspectoratul general al jandarmeriei a întreprins o 
descindere la sediul ordinului premonstratens din Oradea şi a confiscat o 
seamă de documente compromițătoare pe care le-a pus la dispoziția 
Ministerului Cultelor. Din raportul inspectorului reiese că şcoala 
premonstratensilor din Oradea era condusă direct din Ungaria, deci din 
afara frontierelor Statului român, şi că direcția ei continua să folosească 
sigiliul unguresc. Pe de altă parte, ordinul poseda proprietăţi pe teritoriul 
Statului ungar, pe care însă le administra de la Oradea, în casa de bani a 
ordinului s-a găsit valută străină din care se finanţau călătorii la Budapesta 





110 Jbidem, pp. 214 - 215. 
11 Jbidem, p. 205. 

şi Roma. Cea mai mare parte a membrilor acestui ordin aveau cetăţenie 
dubioasă, iar unii din ei aveau câte două cetățenii. Materiale confiscate 
demonstrau şi faptul că episcopul romano-catolic din Satu-Mare, Fiedler, şi 
senatorul Elemer Gyarfas acționau la Budapesta şi Roma în favoarea 
ordinului premonstratens, pe care inspectoratul de jandarmi îl denunţă ca 
slujind iredentismului maghiar”. 

De altfel, Concordatul a consfințit pe seama Vaticanului posibilitatea 
ca, în înţelegere cu Statul Român, să-şi menţină în România vechile ordine 
şi congregații religioase şi chiar să aducă altele noi. Cu toate acestea, actele 
de insubordonare ale unor asemenea formaţii monahale au devenit, cu 
vremea, atât de dăunătoare, încât autoritatea statală a trebuit să intervină şi 
să ia măsuri. Premonstratensii, de pildă, dăduseră numeroase dovezi despre 
asemena acte. Toate acestea au determinat Statul român ca, în decembrie 
1936, să anuleze personalitatea juridică a ordinului, deşi aceasta fusese 
garantată prin articolul XVII alin. 2 din Concordat. Statul însă a fost 
îndreptățit să procedeze astfel, pentru că articolul de care vorbim 
garantează, într-adevăr, personalitatea juridică a ordinelor şi congregațiilor, 
dar numai «cu condiția ca ele să îndeplinească condițiile stabilite de legile 
în vigoare»!!î. De îndată ce ordinul premostratensilor a călcat legile 
Statului, acesta a găsit justificată anularea personalității juridice, în acelaşi 
an, Ministerul de Interne a anulat cetăţenia română şi a expulzat pe 
superiorul ordinului, care venise în România după 1921, cu paşaport străin, 
şi obținuse cetățenia în mod fraudulos. Mai mult decît atât, în 1937 
Consiliul de război din Cluj a cerut anchetă asupra activităţii acestui ordin 
şi, pe baza probelor pe care le deţinea, a Cerut desfiinţarea lui'!*. Unele 
organizații monahale s-au opus fățiş şi au deschis acțiuni publice împotriva 
măsurilor luate de stat. E cazul liceului franciscan din Şimleul Silvaniei, 
care în 1919 devine şcoală românească de stat cu numele de «liceul Simion 
Bărnuţiu». În 1931 ordinul franciscanilor intentează proces Statului român 
revendicînd şcoala pe seama lui. Franciscanii câştigă procesul şi obligă 
Statul să le plătească chiria pe 12 ani, sumă care se ridică la cca. 6 milioane 
lei. În acelaşi timp însă, folosinduse de documente indubitabile, oraşul 
Șimleu intentează, la rândul său, acțiuni în justiție, dovedind că liceul, până 
la uzurparea lui de către ordinul franciscan, i-a aparținut comunei, nu 
Bisericii sau vreuneia din organizaţiile ei; oraşul câştigă procesul şi obţine 
intabularea şcolilor pe numele Statului!!5. 

Oricare ar fi modalitățile şi procedeele de acțiune ale ordinelor 





112 Onisifor Ghibu, Ordinul canonic premonstratens din România, Bucureşti, 1936, pp. 122 - 123. 


"5 După textul publicat de Dr. I. Mateiu în Va/oarea Concordatului încheiat cu Vaticanul, p. 102. 

14 Toată problema e tratată pe larg de Onisifor Ghibu în Ordinul fianciscanilor conventuali (minoriții) 
din Transilvania, vol. I - II, Bucureşti, 1937 - 1938. 

"5 Ghibu, op. cit., vol. IL, p. XVI. 

monahale catolice, e lucru învederat că atât sursele cât şi scopurile acestor 
acțiuni erau străine de structura şi idealurile poporului român. Crescuţi în 
şcoala fanatismului catolic, formați în tiparul mentalități medievale asupra 
raportuilor dintre oameni, transplantați în mijlocul unui popor cu ale cărui 
tradiții şi năzuinţe nu aveau nimic comun, constituiți în caste şi cultivând 
un spirit sectar, tributari ai legământului față de papă şi ai devotamentului 
față de puterile ce-i finanţau, aceşti călugări n-au avut şi nici nu puteau să 
aibă decât o influenţă negativă asupra desfăşurării istorice a poporului 
român. Desigur, pe seama lor rămâne cultura, cu toate binefacerile ei, o 
dimensiune care-l fascina şi pe profesorul Ghibu. Cultura însă, oricât de 
vastă şi benefică, rămâne decorativă dacă nu e ancorată în spiritualitate, şi 
anume în cea autentică, proprie neamului din care faci parte. 


Câteva consideraţii finale 


Acţiunea catolicismului în România dintre cele două războaie 
mondiale a fost, în fapt, continuarea politicii religioase de totdeauna a 
Vaticanului, cu deosebirea că ea s-a adaptat noilor condiții politice 
survenite în urma Tratatului de la Trianon. Cîtă vreme Ardealul a stat sub 
stăpânirea Austriei imperiale, iar Principatele Române continuau să 
reprezinte o ţară fără însemnătate deosebită, atât pontiful de la Roma cât şi 
suveranul de la Viena puteau să-şi exercite influența în mod direct, prin 
măsuri administrative interne. De îndată însă ce România capătă drepturi 
asupra Ardealului şi se declară stat suveran, Vaticanul adoptă modalitatea 
diplomatică, cea mai indicată să răspundă noilor stări de fapt şi să asigure 
acțiunilor catolice maximum de eficacitate. Folosindu-şi propriile nuclee 
din interiorul Statului român, uzând şi abuzând de slăbiciunea, nepregătirea 
sau corupția politicienilor de la Bucureşti, exploatând starea psihică, 
excepțională a unui rege catolic, ca şi interesele personale, după aceea, ale 
unui suveran fără nici o credinţă, antrenând cu îndemânare, resentimentele 
naționale şovine ale unei părți din populația maghiară şi răscolind orgoliul 
confesional al celor mai catolicizante elemente uniate, Vaticanul a reuşit să 
dea o dublă lovitură suveranității naționale a României şi principiului de 
egalitate a cetățenilor ei: prin Concordatul din 1927 şi prin Acordul din 
1932. Amândouă actele au avut, evident, un caracter eminamente 
diplomatic, precedate de tratative bilaterale şi căpătând, în final, haina unor 
convenții internaționale. 

Dacă am împărțit lucrarea de față în patru mari capitole, potrivit 
celor patru importante modalități ale acțiunii catolicismului, am făcut-o mai 
mult din necesitatea unei mai judicioase sistematizări a materialului 
informativ. Cel puţin capitolele privitoare la şcolile catolice şi la ordinele 

călugăreşti par a nu-şi găsi acoperire în afirmația noastră inițială că 
preeminenta modalitate de acțiune catolică între cele două războaie a fost 
cea diplomatică. Cu toate acestea, aruncând o privire de ansamblu asupra 
tuturor aspectelor problemei, reiese concluzia că, în realitate, toate planurile 
de acțiune catolică se întâlnesc în ceea ce cunoaştem sub numele de 
Concordat. Concordatul din 1927 reprezintă punctul cheie al întregii 
desfăşurări catolice şi pro-catolice din România, în perioada de care ne-am 
ocupat, în fond, şi şcolile catolice, şi ordinele monahale, sunt minuțios 
prevăzute în textul Concordatului, iar acţiunile lor dizolvante atât din punct 
de vedere spiritual cât şi politico-economic capătă prin acest act acoperire 
legală şi perspectiva de perpetuitate. Chiar şi al doilea act diplomatic, 
Acordul de la Roma, a fost posibil tot prin referire la Concordat; pe de o 
parte, Statusul romano-catolic ardelean a fost considerat de către Vatican ca 
făcând parte dintre organizațiile prevăzute principial în articolul IX din 
Concordat, iar pe de altă parte, ca o consecinţă, chiar Acordul însuşi a 
căpătat caracterul unui act interpretativ al Concordatului. Aşa încât 
convenția din 1927 a constituit marele succes al acțiunii catolicismului în 
România şi una din marile capitulări ale demnităţii noastre naționale. 

Din păcate, capitolul ingerințelor catolice în treburile interne ale 
Statului român, ca şi în acelea ale Bisericii Ortodoxe Române, nu s-a 
încheiat. Catolicismul, oficial sau nu, a continuat să alimenteze năzuinţele 
şovine ale unor elemente iredentiste maghiare din Ungaria şi România. În 
acest sens, numai câteva spicuiri ar fi concludente. În 1963, ziarul londonez 
«Observer» publică un «Apel» lansat subteran de astfel de elemente, în care 
guvernul român e acuzat că oprimă pe minoritarii maghiari, şi în care se 
enunţă ideia unei «independente» (deocamdată) a Ardealului. Semnificativ 
e însă faptul că revista catolică «Esprit» se simte obligată ca, în numărul ei 
din martie-aprilie 1964, deci cu un an mai târziu, să reproducă pasagii 
întregi din acest «Apel», să-l comenteze pe larg şi să popularizeze astfel 
absurdele revendicări ale maghiarismului şovin!!€. 

Mişcarea revizionistă reizbucneşte în 1976, de data aceasta prin 
Federația Maghiară Americană (în fruntea căreia se află un episcop), 
reiterând pretextele de la Cluj din 1946, prin care Occidentul urma să fie 
sensibilizat asupra soartei «tragice» a ungurilor din Transilvania (vezi 
Anexele). 

După 1989, deşi Concordatul nu mai există în mod legal de peste 
patru decenii, Vaticanul numeşte în România episcopi romano-catolici şi 
greco-catolici fără consultarea prealabilă a guvernului român, ridică 
Episcopia de Alba Iulia la rangul de Arhiepiscopie (deşi se cunoaşte că 
aceasta este un vechi centru maghiar de educare a tineretului în spirit 





16 Une minorite meconnue: les Hongrois de Transilvanie, art. în «Esprit» (Paris) nr. 3 - 4/1964, pp. 471 - 
475. 

revizionist) şi promite «evanghelizarea» poporului român printr-o amplă 
campanie de prozelitism, în paralel cu tentativele de falsificare a istoriei 
noastre naţionale!!! Mai nou, (august 1992), prin Congresul Mondial al 
Ungurilor, Budapesta se face din nou ecoul revizionismului şi aruncă 
semnale care nici măcar nu se mai ostenesc să se mascheze sub obişnuitul 
văl al ambiguităţilor verbale. 

Toate acestea se constituie nu numai în avertismente, ci şi într-o 
invitație la reîmprospătarea memoriei. 





W Vezi Ad limina apostolorum în «L'Osservatore Romano» din 2 aprilie 1991 şi replica Grupului de 
Reflecţie pentru înnoirea Bisericii în «România Liberă» din 1 iunie 1991, precum şi aceea din «Timpul, 
15 noiembrie 1991. 

Generaţia Cluj '46 


Îmbătrânim, Visarioane, şi încă nu am scris istoria Clujului nostru de 
acum treizeci de ani, din acel Mai universitar când de abia ne întorseserăm 
din surghiun recuceream bucuria unei Transilvanii româneşti ale cărei 
adevăruri, încă neasuprite, erau şi ale noastre. Nu a mai fost de atunci o mai 
puternică şi mai sinceră iluminare a sufletului nostru național, nici o mai 
generoasă zvâcnire a rădăcinilor dacice, năprasnic şi superb odrăslite pe 
fruntea unei generaţii de studenţi pe cât de tânără, pe atât de matură. 

Ungurii Ardealului erau şi pe atunci tot atât de şovini şi foloseau 
aceleaşi tertipuri diplomatice, bătând văzduhul cu picioarele, ca nişte 
gândaci răsturnaţi. Nădăjduind că pe masa Conferinţei de Pace de la Paris 
vor putea să arunce mărturia mizeriei lor, de minoritate asuprită, şi să 
redobândească măcar ce le dăduse hapca de la Viena, se organizau în a-şi 
atrage ei înşişi asupririle, provocând: ceea ce putea fi mai sensibil în 
demnitatea românească: studențimea. Rănile noastre erau încă vii, încă 
răscolit era Mănăşturul, încă proaspătăt era Amintirea protopopului 
Munteanu, celui ars de viu în piața publică, încă înfierbântate erau miile 
noastre academice în a răscumpăra umilințele vlădicăi Colan şi în a şterge 
scuipatul unguresc de pe obrazul episcopului Hossu. 

Prin graniţa deschisă de istov, Budapesta pompase mai multe sute de 
agenți la Dermata şi CFR şi avusese grijă să-i înzestreze cu carnete roşii de 
partid, spre a-i pune la adăpost de eventuala reacție a unor foruri tutelare 
care tocmai prindeau cheag şi nu ar fi avut interes să-şi denunțe aderenții. 
Provocările au început întâi de-a joaca, apoi s-au zbârlit. Îţi aminteşti de 
Bimbo şi de scaunele lui răsturnate-n berării? Îţi aminteşti de Kali şi de 
urletele ei nocturne? 

Pînă când ne-am trezit şi am înţeles ce vor ungurii: să ne supere. Şi 
ne-am hotărât, toți ca unul, să ne supărăm fără să-i facem victime. 

Atunci s-au supărat ei, şi în acea sinistră noapte de 28 spre 29 Mai au 
tăbărât, înarmaţi, pe căminul Avram lancu şi l-au devastat banditeşte, 
sfărâmând totul pe întuneric: «Vrem sînge de valah!» Ca prin minune au 
scăpat studenţii cu viaţă, baricadați defensiv la etaj. 

Ce-a urmat, cunoşti: acea faimoasă grevă academică, de aproape trei 
săptămâni, deschisă la 1 iunie, ora 10 şi jumătate dimineaţa, cea mai lungă 
şi mai demnă din istoria grevelor studenţeşti, în cursul căreia nu s-a dat o 
palmă şi nu s-a spart un geam, dar prin care s-a rostit, mai mult ca oricând, 
cumpăna sângelui nostru daco-român. 

Eram şi pe atunci tot atât de împărțiți, în români şi ovrei, ortodocşi şi 

uniți, seniori şi balici, liberali şi ţărănişti, bogaţi şi săraci, mai ales săraci, 
devastaţi de război şi de inflație. Dar am găsit tăria să ne ținem laolaltă, 
toți, sute şi mii, protestând puternic şi domneşte, ştiind că la Paris vor 
ajunge nu plănuitele dosare ungureşti, ci expresia demnităţii noastre 
naţionale. Cu noi au fost, solidare, Universitatea din laşi, Politehnica din 
Timişoara şi cea din Braşov. 

Doar două categorii nu au fost cu noi, fiecare pentru motive proprii: 
legionarii, pe de lături şi dedesubt; comuniştii, pe faţă şi-mpotrivă-ne. Cei 
ce n-au avut puterea ne-au invidiat în taină. Cei ce au avut-o ne-au prigonit, 
ca pe nişte stigmatizați, ani de-a rândul, ne-au hăituit, ne-au fugărit prin 
munţi şi ne-au pus în cârcă osânde. Le-am îndurat, aşa cum învăţaserăm, 
fără să făcem victime, ştiind că ungurismul şovin rămânea acelaşi şi 
acelaşi, chiar pe durata — lungă — a unei politici înmănuşate, de 
candoarea celor ce se apleacă peste colacul viperei şi-i cântă «melc, melc, 
codobelc...» 

S-ar putea ca generaţia noastră să mai aibă un cuvânt de spus, chiar 
şi acum, când puternicii se trezesc. Şi dacă-l vom spune, o vom face nu 
pentru că ei ar dori-o, ci pentru că noi am început a ni-l rosti cu mult 
înaintea lor, acum treizeci de ani, şi peste ei. 


VALERIU ANANIA 


«Credinţa The Faith» (Detroit), 
Nr. 6 (Iunie) 1976. 

MEMORIU 


Către 

Senatul Statelor Unite 
Comitetul Financiar 
Washington, D.C. 


Domnule Președinte, distinși membri ai Comitetului, 


Sunt VALERIU ANANIA, directorul Departamentului Publicaţiilor 
şi reprezentant pentru Relațiile Inter-Bisericeşti, al Arhiepiscopiei 
Misionare Ortodoxe Române în America, cleric român (Arhimandritul 
Bartolomeu) şi scriitor literar, fost preşedinte-delegat al Asociaţiei 
Academice «Petru Maior» a Universităţii din Cluj (1946), rezident 
permanent al Statelor Unite, începând cu anul 1965. Nefiind în situația de a 
face o declarație personală în faţa Comitetului Senatorial, respectuos vă 
supun acest memoriu spre a-mi exprima sprijinul în favoarea Rezoluţiei 
Concurente no. 35 a Senatului, precum şi a Proclamaţiei Prezidențiale din 
24 aprilie 1975, prin care 1 se prelungeşte României clauza «naţiunii celei 
mai favorizate». 

Întru motivarea sprijinului meu nu doresc să repet raţiunile deja 
exprimate de alții, nici nu vă pun înainte, drept schimb, cereri personale sau 
condiții. Cu permisiunea D-voastră, doresc să-mi încep mărturia prin a 
respinge o seamă de acuzaţii şi denaturări istorice ce v-au fost înfăţişate de 
unele persoane ce se declară împotriva acordării clauzei «națiunii celei mai 
favorizate» pentru România şi să vă îndemn a nu le lua în considerație, pe 
baza prezentei contestaţii. 

Mă interesează cu deosebire memoriul pe care Dr. Z. Michael Szaz 
vi l-a înaintat în numele Federaţiei Maghiare Americane la 6 iune 1975, 
memoriu sprijinit de Episcopul Zoltan Beky, preşedinte, şi de Laszlo L. 
Eszeny, «chairman», din conducerea aceliaşi organizaţii. Dacă memoriul 
s-ar fi ocupat numai cu plângeri împotriva politicii de discriminare pe care 
actualul guvern român ar duce-o față de grupul etnic minoritar din 
Transilvania, el ar fi mai mult sau puţin îndreptățit. De-a dreptul izbitor 
însă e faptul că cea mai mare parte a acelui memoriu este un atac direct şi 
necinstit împotriva adevărului istoric, şi anume împotriva istoriei reale a 
națiunii române. Dacă cineva citeşte cu atenţie acel memoriu, aşa cum a 
fost tipărit in materialul documentar, va observa cu uşurinţă că Federația 
Maghiară Americană este mult mai puţin preocupată de situaţia grupului 

maghiar din Transilvania sau de un acord comercial între Statele Unite şi 
România, decât este — mult mai mult, dacă nu chiar exclusiv — 
preocupată şi interesată să creeze un «punct de pornire» pentru o 
revendicare teritorială. Nu este pentru prima oară când maghiarii încearcă 
să pozeze drept «victime» cu scopul de a-şi atrage compasiunea Marilor 
Puteri, pentru ca astfel să fie rezolvate principalele obiective ungureşti, 
înainte de a vorbi despre timpurile vechi, doresc să depun o mărturie asupra 
unui capitol, încă inedit, de istorie contemporană. 


Provocări maghiare în Cluj, 1946 


Precum se ştie, în 1940 Hitler şi Mussolini, prin diktatul de la Viena, 
au rupt Transilvania de Nord din trupul României şi au alipit-o Ungariei lui 
Horthy, drept compensație pentru serviciile ce le primeau din partea acelei 
țări. Pe durata următorilor patru ani, populaţia românească din teritoriul 
ocupat de unguri a fost subiectul unor continui hărțuieli, frustrări, atrocități 
şi umilinţe, organizate în mod oficial. Ocupanţii nu i-au exceptat pe preoți, 
călugări, călugărițe şi ierarhi (printre cei din urmă, episcopii ortodocşi 
Nicolae Colan şi Nicolae Popovici, precum şi episcopul greco-catolic Iuliu 
Hossu). În octombrie 1944 Transilvania de Nord a fost eliberată de 
armatele române şi sovietice, iar românii au preluat administraţia. De abia 
în toamna anului 1945 Universitatea românească «Regele Ferdinand» şi-a 
putut părăsi exilul din Sibiu — Transilvania de Sud — şi s-a întors la Cluj, 
în timp ce Universitatea maghiară «Bolyai» funcționa în oraşul Tg. Mureş 
(Transilvania de Est). Separarea temporară a celor două universități a fost o 
măsură înțeleaptă, prin care s-au evitat efectele unei tensiuni psihice dintre 
naționalitățile pe atunci antagoniste. 

Cel puţin pe durata anului universitar, populația Clujului era 
covârşitor românească, datorită miilor de studenți care trăiau acolo, şi nu 
numai români ci şi un număr însemnat de evrei, cei din urmă întorși la 
studii după patru ani de interdicție din partea regimului pro-hitlerist al lui 
Antonescu. Minoritarii maghiari din Cluj — cei mai mulți din ei lucrând în 
fabrici sau având mici întreprinderi particulare — păreau a nu prezenta o 
problemă pentru grupul majoritar, cu excepția faptului că refuzau în mod 
constant să vorbească limba română — deşi a cunoşteau — chiar în 
magazine şi frizerii. Micile incidente erau repede rezolvate de poliție. 

Studenții Universității «Regele Ferdinand» erau organizați în 
Asociaţia Academică «Petru Maior», condusă de un Comitet Central, cu 
reprezentanți — desemnaţi prin alegeri libere — ai tuturor Facultăţilor, pe 
ani de studii. La acea vreme eu eram un călugăr de 25 de ani, student la 
Medicină, Teologie şi Conservatorul de Muzică. În primăvara anului 1946 
am fost ales preşedinte al Anului Doi al Facultăţii de Medicină, iar câteva 

luni mai târziu am devenit preşedinte-delegat al Comitetului Central. 
(Deoarece am fost direct implicat în evenimente, prezenta mea mărturie are 
întreaga garanție a viului adevăr). 

În aprilie 1946, în timp ce guvernul din Budapesta încerca să 
convingă Puterile apusene să sprijine «întoarcerea» Transilvaniei de Nord 
la Ungaria, stațiile de radio au anunţat vestea că Aliaţii ajunseseră la un 
acord asupra Transilvaniei: întreaga provincie era parte din teritoriul 
României. Fireşte, vestea a fost salutată de studenţi, care au făcut o 
demonstrație zgomotoasă dar paşnică de la Universitate până la catedrala 
ortodoxă, unde au îngenunchiat în piaţa vastă, cântând «Hristos a înviat». 

Începînd cu acel moment, s-a observat că incidentele dintre locuitorii 
maghiari şi studenții români creşteau în număr şi gravitate. Cele mai multe 
erau provocate de către indivizi necunoscuţi, de extracție maghiară, care 
foloseau orice fel de mijloace — insulte, înjurături, cuvinte şi gesturi 
murdare, îmbrânceli, etc. — spre a-şi irita subiectul şi a-l face să se bată. La 
acea vreme, un asemenea provocator putea obţine cu uşurinţă o lovitură 
promptă din partea unui tânăr student a cărui emblemă națională îi fusese 
smulsă de la butonieră. S-a observat, de asemenea, că aproape fiecare 
incident era fotografiat de către un individ din imediata apropiere — 
necunoscut printre români — care părea să se fi aflat anume la faţa locului, 
cu aparatul de fotografiat. Toate aceste fapte au determinat Comitetul 
Central «Petru Maior» să întreprindă şi conducă o cercetare discretă. 
Curând s-a descoperit că incidentele nu erau întâmplătoare şi nici izolate 
unele de altele, ci erau organizate sistematic printr-o rețea de agenți 
maghiari şovini şi iredentişti, după toate aparențele dirijată de la Budapesta. 
Agenţii erau instruiți să provoace cetăţeni de origine română — în special 
studenți, ca fiind mai temperamentali şi gata la replică — şi să accepte să 
fie loviți, bătuţi şi chiar umpluti de sânge. Replica românească trebuia să fie 
fotografiată. Fotografiile «victimelor», împreună cu mărturii scrise, urmau 
să fie adunate într-un voluminos dosar «documentar» menit să convingă 
Conferinţa de Pace de la Paris — pe atunci în pregătire— că ungurii din 
Transilvania sunt «oprimați» de către «ocupanții» români şi că, prin 
urmare, Transilvania — sau parte din ea — trebuie «retrocedată» Ungariei. 

Conştient de posibilitatea unei noi probleme naționale, Comitetul 
Central «Petru Maior» i-a îndemnat pe toți studenții să se abţină de la 
reacții în faţa provocărilor; altfel, instigatorii maghiar ar fi obținut exact 
ceea ce doreau: scene de violenţă, gata de fotografiat. Generaţia mea s-a 
dovedit destul de matură spre a-şi da seama de situaţie şi s-a comportat ca 
atare. Exemplul cel mai frumos l-au dat noii absolvenţi ai Facultăţii de 
Medicină, care, după lungi dezbateri şi numai spre a evita orice posibilitate 
de provocări şi replici necontrolate, au hotărât, cu amărăciune, să-şi 
contramandeze tradiționale şi strălucitoarea procesiune pe principalele 

străzi ale oraşului. O asemenea contramandare se întâmpla pentru prima 
oară în istoria Universităţii. 

Poate iritați de reacția paşnică a studenţilor, poate având nevoie ca 
«violenţa românească» să se desfăşoare pe o arie mai largă decât aceea a 
disparatelor incidente între indivizi, organizatorii maghiari au procedat la o 
nouă şi neaşteptată acțiune. La 28 mai, seara târziu, un «student» 
neidentificat a apărut în fața căminului «Avram lancu» şi a făcut apel 
pentru o manifestate «pro Transilvania», care — după spusele lui — 
începuse în Piaţa Matei Corvin. Un mic număr de studenţi, care se aflau 
deja în stradă, s-au încolonat spre Piaţă, dar acolo nu au dat de nici o 
manifestaţie. Între timp, necunoscutul «coleg» dispăruse. Câteva minute 
mai târziu, electricitatea s-a întrerupt în cartierul Universităţii, sirenele au 
început să sune la fabrica de încălțăminte Dermata şi la atelierele CFR, iar 
o coloană de autocamioane, purtând un număr de lucrători estimat la o mie, 
s-a îndreptat spre căminul «Avram Iancu». Înarmaţi cu răngi, pistoale şi 
lanterne, lucrătorii au manifestat mai întâi în fața căminului, ațâţându-se 
unii pe alții prin lozinci în limba maghiară, (printre acestea : «Oloh ver», 
adică «sânge de român»), apoi au invadat parterul şi au devastat cu furie tot 
ce li se afla în cale: biblioteca, sălile de lectură, sălile de mese, bucătăria şi 
chiar closetele, fără a mai pomeni uşile şi ferestrele. O mare cruce de lemn, 
fixată pe perete, deasupra, la intrarea casei scării, a fost azvârlită pe podea 
şi făcută bucăţi. Luaţi prin surprindere şi cu greu dându-şi seama de ceea ce 
se întîmplă, studenţii au avut la îndemână secundele necesare spre a închide 
şi încuia uşa de fier din casa scării, între parter şi primul etaj, uşă montată 
acolo de către constructorul clădirii şi niciodată folosită mai înainte. Apoi 
şi-au făcut o baricadă, aruncând în casa scării scaune, mese şi dulapuri. 
Zadarnic au strigat ei de la ferestrele etajelor unu şi doi, unde-şi aveau 
dormitoarele, că nu au apărut nici poliţişti, nici soldaţi. Invadatorii încercau 
să forțeze uşa de fier. Când un pluton sovietic ce patrula prin apropiere a 
auzit zgomotul, a intervenit prompt şi i-a somat pe agresori să părăsească 
locul. Aceştia l-au părăsit, dar nu înainte de a fi încercat să incendieze 
clădirea; focul a fost stins de un student care, surprins la parter, se 
ascunsese într-un colţ obscur, sub singurul pat ce se afla acolo. 

Nu am intenţia să înfățişez detalii de prisos sau ce s-a întâmplat în 
timpul următoarelor două zile, dar e esențial să spun că studenţii astfel 
molestați au cerut autorităților de ordine publică să ia măsuri imediate 
pentru ca agresori să fie identificați, arestați, anchetați şi trimişi în 
judecată. Mai mult câţiva membri ai Comitetului s-au oferit voluntar să 
colaboreze cu Poliția şi au furnizat o seamă de nume ale unor suspecți, 
obţinute prin vecinii acestora. Nici un semn că s-ar fi luat vreo măsură. În 
schimb, câțiva studenți au fost arestaţi, sub acuzarea de «naționalism» şi 
«dezordine publică». Comitetul «Petru Maior» a făcut tot ce i-a stat în 

putință spre a ţine sub control mulțimile iritate şi spre a evita acte de 
violenţă aproape inevitabile. După lungi şi dramatice dezbateri, Comitetul a 
hotărât să canalizeze protestul studenților pe drumul cel mai paşnic — şi 
totodată demn — posibil. La 1 iunie, ora 10,30 dimineaţa, preşedintele- 
delegat a declarat o grevă academică şi i-a îndemnat pe studenți să pună în 
practică un principiu rnajor: «Să te superi când vrei tu, nu când vrea altul». 

În istoria mişcărilor studenţeşti din România, greva academică de la 
Cluj, care a durat trei săptămâni, a fost singura în timpul căreia nu a fost 
lovită nici o persoană şi nu a fost spart nici un geam. Ea a fost spriijnită de 
studenții Universității din laşi (Moldova), precum şi de aceia ai Şcolilor 
Politehnice din Braşov şi Timişoara. Solidaritate cu studenţii au arătat nu 
numai colegii lor evrei, ci chiar şi profesorii lor, cu excepția a trei dintre ei: 
Emil Petrovici, rectorul Universităţii, Mihai Kernbach, decanul Facultăţii 
de Medicină, şi Constantin Daicoviciu, decanul Facultății de Litere, toți 
membri ai Partidului Comunist. 

După lungi şi anevoioase negocieri, studenţii arestați au fost în fine 
eliberaţi. Din câte cunosc eu, agresorii nu au fost niciodată arestați sau 
judecați. Doar mai târziu am aflat noi că cei ce-i conduceau fuseseră destul 
de abili spre a se fi făcut membri ai Partidului Comunist. Într-un timp când 
Partidul prelua controlul administrativ şi era interesat mai mult în politică 
decât în dreptate, îi era imposibil să arate că propriii lui membri sunt răi 
cetăţeni. În schimb, Asociaţia Academică «Petru Maior» a fost dizolvată, 
eu şi câțiva membri ai Comitetului am fost exmatriculați din Universitate, 
apoi arestați în mai multe rânduri şi, în fine, puşi în închisori politice, cu 
condamnări grele, acuzaţi de «crimă împotriva ordinei sociale». Poate că 
prețul a fost prea mare, dar, pe de altă parte, nici un dosar ticluit de 
iredentiştii maghiari nu a putut ajunge la Conferinţa de Pace de la Paris, 
ținută la 10 februarie 1947. 

Am supraviețuit să constat cu amărăciune că, după treizeci de ani, ei 
sunt încă activi şi folosesc aceleaşi metode şi aceeaşi tactică, acum pe o 
scară mai largă şi în împrejurări diferite. Ca şi în 1946, ei încearcă să 
pozeze drept «victime» oprimate de români şi să-şi câştige compasiunea 
lumii occidentale, inclusiv a Statelor Unite, unde Federația Maghiară 
Americană s-a angajat să-i sprijine nu numai prin memorii către Senat, ci şi 
prin demonstrați de stradă — în New York la 8 mai şi în Washington la 16 
iunie — etalând lozinci precum «Autonomie pentru Transilvania» şi 
«Guvern propriu al ungurilor din Transilvania». În numele generaţiei Cluj 
'46, protestez cu tărie împotriva unor astfel de provocări care ar putea să 
încurajeze grupul etnic maghiar din România să înceapă unele tulburări de 
natură să apeleze la intervenţii militare străine. Sub nici un motiv nu ne 
trebuie o nouă Cehoslovacie '68. 

Falsificând istoria 


Că scopul real al Federaţiei Maghiare Americane nu este acela de a 
uşura viața ungurilor din România, ci acela de a-i desprinde de România 
printr-o largă dislocare teritorială, e evident în memoriile din 6 iunie 1975 
ale Episcopului Beky şi Doctorului Szaz. Ei acordă o întindere neobişnuită 
«antecedentelor istorice», şi de aşa manieră încât istoria Transilvaniei pare 
a fi parte din istoria poporului maghiar. Neavând intenția să prezint o 
analiză amănunțită a numeroaselor lor afirmaţii necontrolate, mă mărginesc 
a spicui câteva din cele mai izbitoare, care sunt în totală contradicţie cu 
ceea ce este în general admis ca adevăr istoric. 

După Episcopul Beky, «strămoşii ungurilor au trăit acolo» (to 
Transilvania) «mai bine de 1000 de ani şi se aflau acolo chiar înainte de 
venirea imigranţilor», În legătură cu «imigranții», Dr. Szaz este mai 
specific, spre a nu lăsa nici o îndoială asupra interpretării: aceiaşi strămoşi 
«au trăit în acea arie mai bine de 100 de ani şi chiar înainte de coloniştii 
români». Adevărul istoric e complet denaturat. Românii sunt coborâtori 
direcți nu numai din romani — care au cucerit Dania (Transilvania de azi) 
în 101 — ci şi din geto-daci, popor menționat de Herodot ca avându-și o 
existență organizată în anul 514 î.d.Hr. şi, potrivit descoperirilor 
arheologice, trăind pe teritoriul Transilvaniei de mai bine de 600.000 (sic!) 
de ani. Ungurii au fugit din Urali şi s-au aşezat în Panonia (Ungaria de azi) 
la sfârşitul secolului al IX-lea şi au început să pătrundă în Transilvania, ca 
agresori, la sfârşitul secolului al XI-lea. La vremea când românii îşi 
desăvârşeau alcătuirea ca grup etnic distinct, din încrucişarea dacilor cu 
romanii în Transilvania şi în provinciile romane învecinate, în Estul 
Europei nu exista nici o urmă ungurească. Aşadar, cine au fost 
«coloniştii»? 

Dr. Szaz declară: «După 1001 d.Hr., anul întemeierii regatului ungar 
de către Sf. Ştefan, Transilvania s-a alcătuit ca parte integrantă a 
regatului...». Adevărul istoric este acela că de abia la începutul secolului al 
XIII-lea, şi numai după puternice împotriviri din partea «voievozilor» 
(principilor) români ai Transilvaniei, au izbutit regii Ungariei să-şi impună 
stăpânirea asupra provinciei, şi că vreme de 600 de ani ei au încercat fără 
succes să distrugă populația autohtonă prin tot felul de mijloace inumane 
ca: sclavie, umilință, legi discriminatorii, tortură, deznaționalizare forţată, 
religie şi limbă. Transilvania a fost întotdeauna socotită drept o provincie 
distinctă şi niciodată drept «parte integrantă» a regatului ungar. 

După Dr. Szaz, «principii Transilvaniei au fost toți unguri, cu 
excepția invaziei de scurtă durată (| an şi jumătate) a voievodului Valahiei, 

Mihai Viîtez...». Aşadar, «invadator» e numit unul din cei mai mari principi 
români, “Mihai Viteazul (Dr. Szaz uită să traducă în englezeşte cuvântul 
«Viteaz» !), al cărui vis a fost să unească cele trei provincii româneşti — 
Muntenia, Transilvania şi Moldova — într-o singură ţara. 

Printre principii «unguri» ai Transilvaniei, Dr. Szaz citează emfatic 
pe loan de Huniade, şi ca general, şi ca regent al Ungariei», precum şi pe 
«fiul său, rege al Ungariei între 1458—90» ... «Domnia lui este şi acum 
socotită drept era de aur a culturii şi puterii ungare». Totul e corect, dar Dr. 
Szaz uită să menționeze că atât Iancu de Hunedoara (loan de Huniade), cât 
şi regele Mateiaş erau nobili de pură descendență românească, membri ai 
familiei Corvin. Faptul e atestat chiar de documentele regale ungurești. 

În sfârşit, descriind Transilvania ca fiind înconjurată de un arc de 
munţi înalți cu singura deschidere spre vest, Dr. Szaz conchide: «Aşadar, 
atât geografic cât şi istoric, Transilvania e mai degrabă legată de Câmpiile 
Ungare decât de provinciile româneşti ale Valahiei şi Moldovei». A ajunge 
la o astfel de concluzie e tot atât de dulce ca şi cum ai spune că statul 
Californiei e mai degrabă legat de Japonia. 

Nu de dragul istoriei am făcut observațiile istorice de mai sus. La 
urma urmelor, Dv., domnilor Senatori, aţi putea să nu aveţi nici un interes 
pentru ceea ce ați numi o interminabilă dispută între două mici națiuni est- 
europene. Am făcut-o din două motive: să arăt că adevărata pretenție a 
ungurilor e de ordin teritorial; să vă fac a înţelege că plângerile ungurești 
împotriva aşa-numitei discriminări etnice în România îşi au rădăcinile mai 
puţin în realitatea prezentului şi mai mult în psihologia trecutului. 


Drepturi, sau privilegii? 
Datorită împrejurărilor istorice, minoritatea maghiară din Transil- 


vania a fost, vreme de 600 de ani, dominantă din punct de vedere politic, 
economic şi social. Cu excepția unor țărani sau «iobagi», ungurii s-au 


bucurat de toate privilegiile acordate de o administrație care — fie ea 
ungurească sau austriacă — nu avea interesul să promoveze elementul 
autohton. 


Situaţia s-a schimbat în 1919 când, prin auto-determinarea populației 
ei, Transilvania a revenit la patria-mamă şi s-a constituit ca parte a 
României Mari. De atunci încoace, maghiarii au devenit exact ceea ce 
trebuiau să fie: o naționalitate conlocuitoare trăind împreună cu românii, 
germanii, evreii etc., având drepturi şi obligații egale, sub aceeaşi 
Constituţie şi aceleaşi legi. Când însă membrii unui grup naţional sau social 
se bucură de privilegii vreme de 600 de ani, o alienare psihică îşi face loc: 
ei consideră că privilegiile li se cuvin, iar noțiunea de «privilegiu» devine o 
noțiune de «drept». Când membru grupului sunt lipsiți de privilegii, ei se 

plâng de lipsa drepturilor. 

Acest sentiment de frustrare s-a accentuat în 1946 când comuniştii au 
preluat întreaga putere politică din România. Prin ideologia şi structura lui, 
comunismul impune restricții în libertatea expresiei, a presei, a întrunirilor 
şi a religiei, cu alte cuvinte, în ceea ce standardul occidental numeşte 
«drepturile omului». Nu ne place, dar, de 30 de ani, aceasta este o realitate 
în România. Aşadar, grupul etnic maghiar a fost privat de două ori: o dată 
în 1919 — de privilegii — şi o dată în 1946 — de unele drepturi. 

După părerea mea, restricțiile sunt impuse tuturor cetăţenilor 
României, nu numai unui anumit grup minoritar (de pildă, recentele legi 
asupra turismului şi asupra Patrimoniului Naţional). Interesant e faptul că 
Federația Maghiară Americană nu se plânge şi nu protestează împotriva 
comunismului în sine şi a restricțiilor pe care le impune, ci numai împotriva 
lipsei unor libertăţi din interiorul regimului comunist, împotriva «absenței 
generale a drepturilor omului şi a drepturilor civile (impusă) tuturor 
cetățenilor români de origine maghiară» (declaraţia Dr-ului Szaz). Există 
motive sa credem că înapoia noțiunii do «drepturi», aceea de «privilegii» 
s-a instalat psihic, în termenii trecutului istoric. 

În această privinţă, extrem de relevant este amarul protest al Dr-ului 
Szaz împotriva faptului că «un student din România e obligat să-şi 
însuşească proficiența în limba română, indiferent că el urmează o secție 
românească sau maghiară». Se admite în general că fiecare ţară îşi are o 
limbă oficială şi că aceasta trebuie cunoscută, cel puţin într-o anumită 
măsură, de către fiecare cetățean. Un imigrant maghiar din Statele Unite, de 
pildă, nu poate deveni cetățean american dacă nu a trecut un examen de 
proficienţa în limba engleză. Dacă din cauza necunoaşterii limbii engleze i 
se refuză cetățenia sau o slujbă oarecare, aceasta nu înseamnă discriminare 
sau opresiune. Majoritatea unei populaţii poate fi monolingvă, dar un grup 
etnic minaritar trebuie să fie cel puțin bilingv: limba maternă şi limba 
oficială a ţării. Dacă o astfel de obligaţie morală e valabilă în Statele Unite 
sau Canada, de ce nu poate fi în România? Mai mult, ungurii din America 
sunt imigranți, pe când cei din Transilvania au fost născuţi acolo, ei şi 
strămoşii lor, «de mai bine de 1000 de ani...». Cu toate acestea, principala 
diferenţă e de altă natură: ungurii vin şi trăiesc în America în calitate de 
ființe umane egale, pe când în România ei au trăit ca «stăpâni» vreme de 
600 de ani. Adevărata plângere este nu că ungurii din România nu au voie 
să-şi folosească limba maternă, ci că nu au voie să şi-o vorbească în 
exclusivitate. Este ceea ce ei au făcut de-a lungul secolelor şi ceea ce ar 
vrea să facă şi acum. Aceasta este mai degrabă o concepţie de ghettou decât 
una de integrare. 

Folosirea exclusivă a limbii materne le-a fost posibilă ungurilor din 
Transilvania chiar sub actualul regim politic. Precum se ştie, ungurii au 

adus o contribuție substanțială la consolidarea comunismului în România. 
În timpul erei staliniste, oameni ca Vasile Luca şi Alexandru Moghioroş 
erau aproape tot atât de puternici ca Gheorghe Gheorghiu-Dej şi Ana 
Pauker. Datorită influentei lor, în 1952 a fost creată în estul Transilvaniei o 
«Regiune Autonomă Maghiară» (despre care Dr. Sazs e nefericit că nu a 
fost mai întinsă), ai căror locuitori se bucurau de dreptul (citeşte 
«privilegiu») de a folosi numai limba maghiară în şcoli, administrație, 
tribunale, politie, etc. În mod inevitabil situaţia a dus la abuzuri: au existat 
împrejurări când unui înalt demnitar oficial din Bucureşti, care avea 
întâlniri de serviciu cu autoritățile locale, îi trebuia interpret, numai pentru 
că gazdele nu abdicau de la «dreptul» de a vorbi exclusiv limba maghiară. 
Dorind să îndrepte unele «greşeli ale trecutului», actuala administraţie 
guvernamentală a desființat Regiunea Autonomă Maghiară şi i-a poftit pe 
locuitorii ei să revină la «normal». Au urmat plângeri; dar a-ţi pierde 
privilegiile nu înseamnă a-ţi pierde drepturile. 

Unul din abuzurile fostei Regiuni Autonome Maghiare a fost şi aceia 
de a înlocui denumirile româneşti ale oraşelor şi satelor, cu nume ungureşti. 
Acum, când nomenclatura normală a fost restabilită, Dr. Szaz ridică 
plângere, în timp ce în memoriul său dă nume maghiare unor din cele mai 
curate oraşe româneşti :  «Marosvasarheli» pentru Târgu Mureş, 
«Gyulafehervar» pentru Alba Iulia. O veche practică a ungurilor dominanți 
în Transilvama a fost şi aceea de a schimba nu numai toponimia, ci şi 
patronimia, făcând astfel presiuni pentru maghiarizarea forțată a 
băştinaşilor. Unul din mijloacele folosite de români pentru a rezista 
desnaționalizării forțate a fost aceea de a adopta nume din Biblie şi din 
nomenclatura latină, singurele care nu puteau fi maghiarizate. Aşa se face 
că Transilvania e plină de nume de Adam, Moise, Aron, Eva, Rebeca, Sara, 
sau Titu, Remus, Romulus, Fluvia, Veturia, etc. În această privință, eu 
însumi sunt un exemplu viu. Tatăl meu s-a născut în Transilvania, şi tot 
acolo s-au născut strămoşii lui. În procesul de rezistență împotriva 
maghiarizării forţate, unul din ei şi-a luat un nume din Biblie. Aşa se face 
că eu mă descopăr drept Anania, nume de pură extracție ebraică, menţionat 
atât în Vechiul cât şi în Noul Testament, cu toate că în vinele mele nu curge 
nici un strop de sânge evreiesc. Cu toate acestea, sunt mândru de el, aşa 
cum sunt mândru de bravii mei strămoşi, şi nu am de gând să mă întorc în 
trecut. 

În concluzie, credinţa mea este că României trebuie să i se acorde 
clauza națiunii celei mai favorizate. Dacă veţi avea suficiente motive s-o 
respingeţi, cel puţin să nu o faceți în virtutea temeiurilor ungurești. 

În 1946, Misiunea militară Americană din Transilvania, cunoscând 
probabil că eram în pericol de a fi arestat în urma implicării mele în greva 
universitară, mi-a oferit posibilitate de a părăsi România şi a merge în 

Statele Unite. Am refuzat cu politețe. La acea vreme făceam parte dintr-o 
națiune care, de pe o zi pe alta, îi aştepta pe Americani să «vină». Ei n-au 
făcut-o niciodată. Acum, acordându-i României clauza naţiunii celei mai 
favorizate, faceţi poporul român să simtă că Americanii, în fine, au venit. 

Vă mulțumesc, domnule Preşedinte, vă mulțumesc, domnilor 
Senatori, 


V. ANANIA 
3 septembrie 1976 


Traducerea autorului, după textul englez publicat de Congresul statelor“ Unite în 
volumul Hearing before the Subcommittee on International Trade of the Committee on 
Finance, United States Senate. Ninety-Fourth Congress, Second Session, September 8, 
1976. U.S. Government Printing Office, Washington, 1976, pp. 145 - 151. 

